
PREFACE 

The  speeches  in  this  volume  have  been  printed  at  the  request  of 
friends.  But  it  is  easy  to  see  that  they  labour  under  a  double 
disadvantage :  first,  because  they  cover  the  long  period  of  twenty- 
seven  years,  so  that  the  interest  of  the  earlier  ones,  at  least,  may 
have  lost  its  freshness ;  and,  again,  they  cannot  even  pretend  to 
give  an  unbroken  record  of  matters  connected  with  the  University, 
as  the  Public  Orator  only  delivers  his  speech  every  second  year, 
alternately  with  the  Professor  of  Poetry. 

But  the  speeches  when  delivered  were  so  kindly  received  that  the 
Orator  is  emboldened  to  hope  that  even  the  duller  presentation  of 
them  in  print  may  not  be  unwelcome. 

He  would  also  wish  to  say  that,  as  they  were  spoken  to  a  mixed 
audience  at  the  Eneaenia,  his  aim  has  always  been  to  make  them 
so  simple  as  to  be  generally  '  understanded  of  the  people ',  rather 
than  to  present  them  as  elaborate  compositions. 

LlNCOLN  CoLLEGEj 
OxFORD, 

Jan.  18,  1909. 


ORATIO  CREWEIANA  IN  THEATRO  SHELDONIANO 
HABITA  DIE  XXIP0  MENS.  IVN.  MDCCCLXXXI 

!NTEQVAM,  Academici,  ad  nota  munera  huius  diei 
accedam,  et  sollemnem  Fundatorum  Benefactorumque 
jnostrorum  recordationem  repetam,  liceat  mihi  paucis 
verbis  deplorare  viri  desideratissimi  interitum,  Thomae  Fran- 
cisci  Dallin  a,  quem  nuperrime  a  vobis  ad  Oratoris  Publici  officium 

electum 

abstulit  atra  dies  et  funere  mersit  acerbo.2 

Quo  quidem  nemo  fere  inter  aequales  propensior  fuit  ad  omnia 
humanitatis  studia ;  nemo  litterarum  amantior ;  nemo  denique  huius 
Vniversitatis  observantior.  Communi  vero  lamentationi  accedit  quo- 
que  amicorum  et  necessariorum  privatus  quidem  et  quasi  domesticus 
dolor.  Equidem,  si  mihi  veniam  conceditis,  pro  mea  ipsius  parte 
lugere  velim  hominem  omni  lepore  et  venustate  adfluentem,  summa 
animi  benignitate,  suavitate  morum  eximia ;  cuius  vocem,  Academici, 
in  hoc  ipso  loco  contionantis  et  primam  audivistis,  et  novissimam. 
Nec  minore  luctu  commemorare  oportet  alterum  huius  Academiae 
alumnum,  his  diebus  immatura  morte  praereptum,  Alvredvm 
Barratt,  Collegii  Aenei  Nasi  nuper  Socium ;  qui  in  omni  studio 
atque  humanitate  versatus  adeo  in  prudentia  iuris,  in  philosophia 
tractanda  profecit  ut  omnes  de  se  optime  sperare  iuberet.  Neque 
hodie  silentio  praeterire  velim  Ricardvm  Lynch  Cotton3,  neque 
Robertvm  Bullock-Marsham  4 ;  quorum  uterque  in  Nestoream 

1  T.  F.  Dallin,  M.A.,  sometime  Fellow  of  Queen's  College.    Public  Orator 
1877.  2  Verg.  Aen.  vi.  429. 

3  R.  L.  Cotton,  D.D.,  Provost  of  Worcester  College  1839. 

4  R.  Bullock-Marsham,  D.C.L.,  Warden  of  Merton  College  1826. 


prope  senectutem  provectus  tam  diu  tantaque  cum  laude  Colle- 
gio  suo  praefuit  ut  nemo  commendatior  esse  possit  hominum  memo- 
riae. 

Qua  autem  oratione  quove  desiderio  prosequar  Georgivm 
Rolleston,1  Physiologiae  professorem  Linacerium,  virum  excul- 
tissimi  ingenii,  integritatis  incorruptissimae,  veritatis  amicum  et 
propugnatorem  impavidum  ?  Qui  vero  in  rerum  plurimarum  strenua 
inquisitione  et  investigatione  unum  modo  nesciebat  aut  sibi  parcere 
aut  quidquam  '  actum  credere  dum  quid  superesset  agendum '. 
Hodie  tamen  recentior  quodam  modo  nobis  est  dolor  quam  ut  caro 
capiti  vale  supremum  dicamus. 

Et  quoniam  non  modo  fati  necessitate  sed  ipso  temporis  lapsu 
nihil  non  habeat  mutationes  maximas,  quid,  quaeso,  utilius  esse 
potest  quam  ut  coram  vobis  patronorum  fiat  annua  commemoratio  ? 
Equidem  adseverarem  neque  consenuisse  adhuc  neque  consenescere 
posse  Academiam  quam  diu  eandem  experiatur  alumnorum  pietatem 
qualem  maiores  nostri  ex  animo  semper  adhibuerint.  Cuius  quidem 
exempla  repetentibus  occurret  non  modo  regum  vel  reginarum 
series,  sed  enumerare  licet  primarios  in  ecclesia  viros,  clarissimos 
regni  magistratus,  doctores  eruditissimos  in  Theologiae,  Iurispru- 
dentiae,  Medicinae  facultatibus,  fortissimos  denique  milites  ac 
summos  duces ;  quos  omnes  inter  se  certavisse  crediderim  quis 
demum  Almae  suae  Matri  amantissimum  se  praestare  posset.  Sed 
dum  ceteros  nobilissimos  homines  breviter  tantum  percurro,  ingrati 
me  animi  arguere  deberem  nisi  nominatim  proferrem  virum  prae- 
clarissimum  Nathaniel  Baronem  Crewe  2,  cuius  quidem  libera- 
litatem  tum  in  hanc  Academiam  tum  in  Collegium  Lincolniense  colla- 
tam  mihi  ipsi  percipere  contigit. 

Et  quoniam  ex  his  tot  tantisque  beneficiis  alia  sunt  quorum  hodie 
notissima  exstant  monumenta,  alia  in  novos  usus  transierunt,  aliorum 
autem  c  etiam  periere  ruinae *,  tanto  magis  providere  debemus  ne  vel 

1  George  Rolleston,  M.D.,  Pembroke  College,  Professor  of  Physiology  1860. 

2  Bishop  of  Durham;  Rector  of  Lincoln  College  1668. 


nomina  pereant  neve  pietatis  memoria  oblivione  obruatur.  Etenim 
si  de  crebris  ac  subitis  mutationibus  mentio  inciderit,  vel  si  de 
hodierna  Academiae  condicione  erit  sciscitatum,  paene  cum  Tullio 
dixerim — e  quod  fretum,  quem  Euripum  tot  motus,  tantas,  tam  varias 
habere  putatis  agitationes  fluctuum  ? ' l. 

Diruimus,  aedificamus.  Hinc  Novis,  ut  dicuntur,  Scholis  summa 
iam  manus  imponenda  est :  hinc  Bibliotheca  nostra  Bodleiana  prae- 
tereuntibus  minari  videtur 

tenui  tibicine  fulta 
magna  parte  sui.2 

Iam  magis  magisque  in  dies  in  rura  suburbana  congregantur  Acade- 
miae  professores  et  praelectores,  Collegiorum  tutores  ac  socii.  Q,ua 
nuper  arva  erat  videre,  boumque  labores,  '  et  raris  habitata  mapalia 
tectis 3,  hic  frequentantur  ambulationes  amoenissimae,  hic  e  villarum 
culmina  fumant ' 4,  hic  cotidie  ad  pilam  itur  lusumque  trigonem. 

Quod  si  ad  interiorem  Academiae  actionem  atque  administrationem 
respicitis,  nihil  fere  est  quin  mutationes  subire  videatur.  De 
examinatoribus  atque  examinandis,  de  ipsarum  examinationum 
numero  et  ratione  disceptatur.  Iam  bis  intra  hos  paucos  annos 
creati  sunt  septemviri,  a  quibus  primo  quidem  de  Collegiorum 
vectigalibus  est  inquisitum ;  mox  ipsorum  Statutorum  emendatio 
instaurata  fuit — immo  nunc  etiam  instauratur — vel  latissime  patens. 
Ex  veteribus  nostris  institutis  multa  sane  sunt  quorum  usus  iam 
dudum  obsolevit;  multa  quorum  iacturam  et  deplorare  licet  et 
comprobare.  Neque,  ut  spero,  quisquam  erit  vel  e  Catonibus  nostris 
qui  desiderare  se  fateatur  'Societatum  desidiosarum  immunitates ', 
aut  e  caelibis  vitae  propugnaculum \ 

Bene  actum  esse  nobis  putabimus  si  verae  doctrinae  utilitatibus 
opitulari  videbimur ;  si  inter  Vniversitatem  et  Collegia  vel  coniunctior 
intercesserit  necessitudo  ac  mutua  quaedam  auxilii  consociatio. 

1  Cic.  Pro  Mur.  35. 

2  Juv.  Sat.  iii.  193.  The  Bodleian  was  undergoing  extensive  repairs  and  was 
surrounded  by  scaffolding. 

3  Verg.  Geo.  iii.  340.  4  Verg.  Ecl.  i.  83. 

1  Quod  feliciter  vortat  Academiae  Oxoniensi !  \  cuius  quidem  diutur- 
nitatem  certissimam  ac  prope  immortalitatem  praesagire  ausim  ex 
perpetua  illa  ac  fidelissima  alumnorum  pietate,  cui  nunquam  non 
freta  viget  adhuc  viguitque 

multosque  nepotes 
multa  virum  volvens  durando  saecula  vicit.1 

1  Versr.  Geo.  ii.  295. 


ORATIO   CREWEIANA    IN   THEATRO    SHELDONIANO 
HABITA  DIE  XIII  MENS.  IVN.  MDCCCLXXXIII 

IERI  non  potest,  Academici,  quin  orationi  meae  quam 
coram  vobis  hodie  sum  habiturus  insit  acerbi  aliquid  atque 
luctuosi,  quoniam  tot  tantosque  viros,  eximiis  virtutibus 
summis  honoribus  cumulatos,  paucis  his  mensibus  abreptos  sibi  maeret 
Academia.  Et  postquam  diu  mecum  cogitaveram  quaenam  praecipue 
debuerit  esse  orationis  dispositio ;  num  primo  quidem  eorum  hominum 
mentionem  facere  oporteret  quos  Fundatores  ac  Benefactores  proprie 
nuncupamus,  deinde  ceterorum  qui  nuper  obierint  memoriam  atque 
recordationem  repetere,  ita  ut  duplex  quodam  modo  fieret  orationis 
ratio,  venit  mihi  in  mentem  inter  hos  et  illos  nullam  utique  eius  modi 
distinctionem  exsistere.  Credo  equidem  non  eos  tantum  titulo  ac 
nomine  benefactorum  dignos  esse  habendos  qui  iam  dudum  Vniver- 
sitatem  nostram  vel  praemiis  vel  praediis  auxerint ;  neque  eos  tantum 
in  numero  fundatorum  collocandos  qui  constituerint  collegia,  aedes 
posuerint,  condiderint  bibliothecas.  Immo  vero  nulla  non  aetas 
Academiae  benefactores  gignit,  profert  fundatores.  Nam  si  quis  se 
ipsum  Alma  sua  Matre  dignum  praebuerit,  adeo  ut  doctrinam  eius 
moribus  suis  ac  virtute  comprobaverit,  quid  aliud  est  quam  beneficia 
in  Academiam  conferre  ?  Vel  si  quis  nobile  exemplum  ceteris  pro- 
posuerit,  sive  meritis  suis  institutionem  nostram  commendaverit,  quid 
aliud  est  quam  rei  publicae  nostrae  non  modo  fundamenta  denuo 
iacere,  verum  etiam  stabilire,  confirmare,  ad  fastigium  adducere  ?  Haec 
unica  et  vera  civitatis  nostrae  societas ;  hinc  fit  ut  cum  priscis  illis 
civibus  de  Academia  nostra  optime  meritis  perpetua  quadam  pietatis 
necessitudine  coniungi  et  consociari  videamur. 

Ergo  operae   pretium   erit   hodie   illustrissimorum   ac   nuper  de- 
functorum  civium  mentionem  facere,  quos  quidem  haud  scio  an  non 

rectius  Genios  loci  aut  etiam  Deos  Indigetes  appellaverim.  Atque 
in  primis  commemorare  velim  Edvardvm  Bouverie  Pusey,  linguae 
Hebraicae  Professorem  Regium,  Aedis  Christi  Canonicum,  Collegii 
Orielensis  quondam  Socium l.  Cuius  quidem  vitam  ac  labores  breviter 
strictimque  in  medium  proferre,  quid  aliud  foret  quam  fastos  ipsos 
non  solum  huius  Academiae  verum  etiam  Ecclesiae  Anglicanae  per 
hos  quinquaginta  annos  evolvisse  ?  Occurrit  longa  certaminum  et 
disceptationum  series,  quarum  omnium  pars  magna  fuit.  Quot 
qualesque  amicos  sibi  adiunxit,  quot  quantaque  hominum  studia  sibi 
conciliavit,  quantis  in  simultatibus,  controversiis,  litibus  est  versatus 
dum  fidem  Anglicanam  redintegrare,  tueri,  interpretari  studet !  Non 
nostrum  est  Iiodie  arbitri  partes  suscipere  nec  pronuntiare  velle  utrum 
obesset  magis  an  prodesset  Ecclesiae  :  satius,  ut  credo,  erit  universum 
omnium  luctum  testari,  ac  summa  reverentia  maximi  sanctissimique 
viri  memoriam  colere ;  admirari  eruditionem,  adsiduitatem,  diligen- 
tiam ;  comprobare  studia  ac  labores  ne  in  provecta  quidem  senectute 
intermissos;  denique  vitae  simplicitatem,  benignitatem,  innocentiam 
sincero  amore  prosequi.  Ad  alium  virum  transeo,  haud  minore  luctu 
a  nobis  omnibus  et  defletum  et  deflendum.  Immo  vero  tota  natio 
Britannica  (paene  dixeram  totus  orbis  terrarum)  huius  Academiae 
vicem  dolere  videtur  praeclarissimum  alumnum  deplorantis,  Archi- 
baldvm  Campbell  Tait  2,  Collegii  de  Balliolo  quondam  Socium 
et  Tutorem  ;  qui  demum  post  multa  atque  gravissima  oflicia  feliciter 
confecta  ad  summos  Archiepiscopatus  honores  vocatus  haud  minus 
civem  se  rei  publicae  quam  praefectum  Ecclesiae  gerebat,  ita  ut  uni- 
versis  civibus  semper  consulendum  esse  reputaret.  Itaque,  etiam  si 
quibusdam  fortasse  nunc  res  paulo  liberius  tractare,  nunc  inconcessa 
concedere  videretur,  tamen  in  tantarum  rerum  tam  difficili  admini- 
stratione,  quae  detrectatoribus  omnino  carere  non  possit,  mirum  est 
quem  ad  modum  totius  populi  studia  in  se  converterit.  Nam  si  qua 
ex  parte  candor  atque  sinceritas  ingenii,  si  iustitiae  amor,  si  patientia, 

1  E.  B.  Pusey,  D.D.,  born  1800,  died  1882,  Regius  Professor  of  Hebrew. 

2  Archibald  Campbell  Tait,  D.D.,  born  1811,  died  1882.    Bishop  of  London 
1856,  Archbishop  of  Canterbury  1868. 

fortitudo,  magnanimitas,  laudabilia  sunt,  quis  est  quin  collaudare 
velit  summum  virum,  imperii  capacissimum,  suorum  amantissimum, 
in  omnes  comem  ac  benignum  ?  quis  est  quin  admiratione  prosequatur 
gravissimum  in  Curia  oratorem,  Reginae  nostrae  consiliatorem  accep- 
tissimum,  verae  religionis  studiosissimum  fautorem  ?  De  quo  haud 
scio  an  quidquam  aptius  dictari  possit  quam  summi  illius  philosophi 
praedicatio,  cui  mos  erat 

servare  modum  finemque  tenere  .  .  . 
nec  sibi  sed  toti  genitum  se  credere  mundo.1 

Venit  quoque  in  mentem  illustrissimi  viri  augusta  senectus,  Edvardi 
Hawkixs  2,  Collegii  Orielensis  quondam  Praepositi.  Iam  nunc  mihi 
videor  adspicere  Nestoris  illius  etiam  tum  nonagesimum  annum  agentis 
decoram  maiestatem,  venerabilem  canitiem,  ac  paene  iuveniles  ocu- 
lorum  nitores.  Cum  vero,  ut  credibile  est,  parum  liceat  utique 
iunioribus  grandaevum  senem,  tot  suis  aequalibus  superstitem,  tam 
diu  absentem  recordari,  eo  libentius  memoriae  vestrae  tradam 
summum  atque  doctissimum  virum,  iustitiae  veritatisque  amantissi- 
mum,  potentiae  vero  auctoritatisque  adsertorem^  acerrimum.  Quis 
autem  adest  hodie,  vel  iuniorum  vel  seniorum,  quin  intimo  dolore 
lugeat  Henricvm  Stephanvm  Smith  3,  Quintilium  nostrum  desi- 
deratissimum : 

cui  Pudor  et  Iustitiae  soror 
incorrupta  Fides  nudaque  Veritas 
quando  ullum  invenient  parem  ? 

Ipsa  mihi  Academia  lugubres  modos  praecipere,  ipsa  rogare  videtur 

quis  desiderio  sit  pudor  aut  modus 
tam  cari  capitis  ? 

Equidem  nescio  an  alius  quisquam  exstiterit  aut  Almae  Matris  stu- 
diosior,  aut  ingenio   excultiore,   uberiore    doctrina,   suaviore   indole 

1  Lucan,  Phars.  ii.  381. 

2  Edward  Hawkins,  D.D.,  Provost  of  Oriel  1828.     Canon  of  Rochester. 

3  H.  J.  S.  Smith,  M.A.,  Scholar  and  Fellow  of  Balliol ;  Keeper  of  the  Uni- 
versity  Museum  1874. 

praeditus.  In  rerum  physicarum  scientia,  in  abstrusissimis  mathe- 
maticae  investigationibus,  in  litterarum  Graecarum  ac  Romanarum 
notitia,  quis  unquam  laudem  tulerit  ampliorem  ?  Immo,  ut  ipsa 
Titi  Livii  verba  adhibeamus  de  M.  Porcio  Catone  disserentis l,  ' huic 
versatile  ingenium  sic  pariter  ad  omnia  fuit  ut  natum  ad  id  unum 
diceres  quodcunque  ageret/  Quanta  enim  erat  in  rebus  admini- 
strandis  sagacitas,  quam  mira  in  conscribendo  perspicuitas,  quae  in 
colloquendo  vel  contionando  conciliatrix  venustas,  adeo  ut  veniat 
mihi  in  mentem  notum  illud  de  Pericle  praeconium, 

7rei6a>  tis  eTreKa6i£ev  eTrl  toi?  xei\eo~iv.2 

Denique  ut  universa  maeret  Academia  alumno  insigni  orbata,  ita  pro 
se  quisque  consiliatorem,  amicum,  sodalem  dilectissimum  complorare 
videtur.  Neque  mihi  fas  erit  silentio  praeterire  Arnoldvm  Toynbee, 
non  modo  Balliolensibus  suis  verum  etiam  multis  amicis,  sodalibus, 
discipulis  merite  acceptum.  Qui  quidem  utrum  iunioribus  an  senio- 
ribus  rectius  sit  adscribendus  incertum  est:  namque  iuvenili  inno- 
centiae  morumque  simplicitati  maturiorem  quam  pro  annis  sapientiam 
adiungebat ;  ita  ut  senioribus  pariter  atque  iunioribus  flebilis  occiderit. 
Hunc  virum,  Academiae  observantissimum,  optimum  rei  publicae 
civem,  plebis  amantissimum,  studiosissimum  patriae, 

ostendunt  tantum  terris  hunc  fata  neque  ultra 
esse  sinunt.3 

De  domestico  Vniversitatis  statu  difficile  est  rationem  reddere. 
Modo  veritus  sum  ne  ipsa  Academia  vel  in  aere  alieno  vacillet  vel 
prorsus  decoxerit ;  modo  crediderim  opibus  illam  florere,  ut  nunquam 
alias,  quae  tam  effusos  sumptus  libenter  ac  laeto  animo  in  dies  im- 
pendat.  Collegia  nostra  plurimis  distinentur  occupationibus  dum  ad 
nova  se  statuta  accommodare,  et  vectigalibus  deminutis  plura  munera 
obire  certant.     Mea  ipsius  Societas 4,  seu  sinistro  fato  sive  divina 

1  Livy,  xxxix.  40.  2  Eupol.,  Arjfioi,  frag.  6.  3  Verg.  Aen.  vi.  870. 

4  Lincoln  College,  though  not  having  received  new  Statutes  from  the  laat 
Commission,  voluntarily  endowed  a  new  Professorship. 

providentia,  huius  modi  mutationibus  paulisper  excepta,  tanquam 
alterius  laborem  spectare  cogitur.  Sed  tamen,  ne  in  tali  tempore 
aut  Academiae  deesse  aut  debitum  officium  declinare  videretur,  nullam 
ipsa  moram  interposuit  quin  Archaeologiae  Professorem  Sociorum 
suorum  numero  ultro  adscisceret  et  stipendio  donaret.  Equidem 
vero  dubito  utrum  omnino  Academiae  an  officinae  intersimus,  cum 
tot  tantaque  opera,  tantae  moles  machinarum  tanquam  in  incudibus 
fingantur,  conflentur,  procudantur.  E  quibus  recentia  quaedam  in 
hodiernos  usus  nunc  primum  fabricari ;  antiqua  autem  aut  obsoleta 
acui  denuo  atque  refici  videmus.  De  numero  ac  ratione  examinatio- 
num,  de  examinatoribus  eligendis,  de  professoribus  creandis,  de 
lectionibus  ordinandis,  de  rebus  sescentis,  summo  studio  trepidatur. 
Nullo  non  die  convocantur,  prolatantur  concilia,  res  referuntur,  legati 
renuntiant,  in  suffragium  itur.  Porro  nobis  omnibus  intenditur  nova 
quaedam  censoria  animadversio 2,  ne  forte  officio  deesse  inveniamur. 
Audire  videor  legem  horrendi  carminis,  tanquam  e  duodecim  tabulis 
desumptam — 

SEI  •  QVIS  •  PROFESSOR  •  VEL  •  PRAELECTOR  • 

NEGLEGENS  •  VEL  •  DESIDIOSVS  •  ESCIT  •  SACER  •  ESTOD  • 

SEI  •  CALVITVR  •  PEDEMVE  •  STRVIT  •  MANVM  •  ENDO  •  IACITO  • 

Cui  quidem  censurae  Orator  ipse  Publicus  iam  factus  est  obnoxius. 
Quas  autem  poenas  de  eo  sumere  licuerit,  neque  adhuc  scio  neque 
rogare  ausim.  Sunt  qui  dicant  eum,  si  orationem  prolixiorem 
habuerit,  vel  modo  subiunctivo  (quod  Di  avertant !)  paulo  incon- 
cinnius  sit  usus;  si  syllabam  longam  corripuerit  vel  brevem  pro- 
duxerit,  aut  multandum  esse  aut  exauctorandum.  Quocirca  indul- 
gentiam  vestram  et  clementiam  in  hoc  tanto  discrimine  oro  atque 
obsecro  ! 

Restat  modo  ut  summis  viris  gratulemur  qui  hodie  unanimo  suffra- 
gantium  consensu  ad  gradum  Doctoris  in  Iure  Civili,  honoris  causa, 

1  A  Visitatorial  Board  was  appointed   by  the  Comnrissioners  in  1877,  to 
which,  among  other  persons,  the  Public  Orator  is  made  amenable. 

admissi  sunt.  Aliud  tamen  est  hospites  vel  illustrissimos  excipere ; 
aliud  alumno  nostro  ac  dilectissimo  Principi1,  tanquam  in  Larem 
suum  familiarem  reverso,  salutem  dicere  amicissimam.  Fas  est  nobis 
tibi  ipsi,  Princeps,  tuoque  quod  tam  laetis  auspiciis  suscepisti  coniugio 
fausta  omnia  precari. 

Vivas :    et  tuis  ipsius  et  paternis  virtutibus,  quas  pro  virili  parte 
effingere  studes,  caritatem  tibi  omnium  magis  magisque  concilies. 

1  Prince  Leopold  (Duke  of  Albany)  visited  the  Encaenia  with  his  bride. 

ORATIO  CREWEIANA  IN  THEATRO  SHELDONIANO 
HABITA  DIE  XVIIM0  MENS.  IVN.  MDCCCLXXXV 

|VNT  qui  censeant,  Academici,  perpetuam  Fundatorum 
1  Benef actorumque  praedicationem  supervacaneam  esse  et 
•  quasi  praeposteram.  Quid  enim  aliud  est  (obiecerit  ali- 
quis)  quam  meram  enumerationem  conficere  vel  titulos  recitare — 
nobiles  illos  quidem  sed  iam  dudum  significatione  prorsus  carentes  ? 
Quae  quidem  omnia  Oratori  recte  essent  obicienda,  si  illud  tantum 
curaret  ut  regum,  primorum,  ducum,  civium  illustrium  ceterorumque 
qui  de  Vniversitate  bene  meruerint  summatim  percurreret  nomina. 
Frigidum  id  sane  munus  et  servile  officium  !  At,  nisi  magno  opere 
fallor,  graviori  censurae  essem  obnoxius,  si  hoc  praesertim  die,  si 
maximis  his  Comitiis,  si  confertissima,  ut  nunc  est,  Convocatione,  si- 
lentio  praeterirem  priscae  illius  pietatis  memoriam,  quae  Academiam 
tot  tantisque  auxit  beneficiis.  Non  enim  hodie  aut  nostris  ipsorum 
viribus  inniti  aut  opes  a  nobis  ipsis  congestas  disponere  videmur, 
sed  potius  traditam  ab  amantissimis  parentibus  adire  hereditatem. 

Quod  si  illam  fundatorum  pietatem  quae  qualisque  sit  recte 
aestimo,  hoc  praecipue  summos  illos  viros  respexisse  crediderim,  non 
tam  ut  Academiae  fixam  immutabilemque  legum  rationem  iniun- 
gerent  quam  ut  Almae  suae  Matris  utilitatibus  inservirent. 

Quapropter  perridiculum  esse  statuetis,  si  quis,  vel  ob  nimium 
antiquitatis  amorem  vel  ob  insitam  animi  petulantiam,  corrupta  omnia 
ac  depravata  iudicet  quae  hodie  de  pristino  usu  declinaverint ;  nobis 
autem  stultitiae  vel  malae  fidei,  vel  etiam  proditionis  crimen  obiciat 
qui  splendida  proavorum  dona  temporum  necessitatibus  accommodare 
studeamus. 

Vtinam  nobiles  illas  animas  e  sedibus  discretis  piorum  paulisper 
excitarem,  rogaremque  reverenter  qua .  potissimum  ratione  proposito 
eorum  et  consilio  optime  esset  satisfaciendum.     Iam  nunc   audire 

videor  his  fere  verbis  respondentes :  '  Illum  vitai  lampada,  Academici, 
quam  nosmet  ipsi  manibus  vestris  commisimus  ne  dubitetis  quam 
latissime  tradere !  Vestrum  est  suscitare  flammam,  et  quasi  cursu 
ventilare  ignem,  ut  publici  luminis  participes  fiant  quam  plurimi. 
Iam  iam  perpetuo  auctu  propagantui  doctrinae  fines :  proinde  quoquo 
ducat  scientiae  veritatisque  indagatio,  eo  usque  licet  procedere  et 
progredi.  Quod  si  temporum  mutationes  novam  studiorum,  con- 
suetudinum,  institutionum  rationem  postulant,  cavete  ne  lenta  segnitie 
aut  ignava  cunctatione  officium  detrectare  videamini ! '  Quam  quidem 
cohortationem  eo  libentius  accipio  quoniam  nonnulli  de  re  publica 
nostra  desperare  se  profitentur,  dum  inania  veteris  atque  obsoletae 
aetatis  simulacra  denuo  ciere  certant,  atque  intermortuae  disciplinae 
revocare  normam,  rotamque  Academiae  multo  sufflamine  adstrin- 
gendam  esse  conclamant  ne  forte  excidio  instanti  subruamur.  Sed 
perterricrepos  praesagientium  ululatus  missos  faciamus ;  illud  pro 
virili  parte  agentes  ut  quas  ex  praeterito  traxerimus  vires  eas  tum  in 
praesentis  tum  in  futuri  temporis  usum  spe  bona  adhibere  audeamus. 

Ad  illustrium  virorum  memoriam  nuper  defunctorum  transeo. 
Quos  inter  primum  commemorare  velim  Marcvm  Pattison  *,  Collegii 
Lincolniensis  per  annos  xxui  Rectorem,  virum  summa  doctrina, 
summis  ingenii  dotibus  insignem :  qui  quidem  haud  scio  utrum 
iustius  philosophis  an  criticis  sit  adnumerandus.  Namque  si  ad  vim 
dialecticam  spectes,  Platonica  illum  subtilitate  vel  Aristotelis  acumine 
imbutum  esse  credideris ;  sin  ad  rem  criticam,  alterum  habes  Ari- 
starchum.  In  omni  eruditione  et  Graeci  Latinique  sermonis  copiosa 
notitia  Casauboni  vel  Scaligeri  sui  discipulus  esse  videbitur,  quorum 
utriusque  vitam  cum  diligentissime  explorasset,  alteram  luculenter 
enarravit,  alteri  summam  manum  iam  nunc  impositurus  morte  est 
praereptus. 

Et  quoniam  in  mei  ipsius  Collegii  mentionem  incidi,  haud  mihi  fas 

1  Mark  Pattison,  B.D.  (1813-84)  graduated  from  Oriel  College  in  1837,  was 
elected  Fellow  of  Lincoln  College  in  1839  and  Rector  in  1861.  His  Life  of 
Casaubon  was  published  in  1875  (2nd  ed.  1892),  but  his  Life  of  Josepb  Scaliger 
was  never  finisbed. 

erit  memoriam  omittere  amicissimi  ac  prudentissimi  Visitatoris 
Ioannis  Jackson,  qui  postquam  ad  episcopatum  esset  evocatus  primo 
Lincolniae  deinde  Londinii,  bonam  omnium  voluntatem  ita  sibi  con- 
ciliavit  ut  nemo  unquam  felicior  exstaret  vel  ad  simultates  sedandas 
vel  ad  concordiam  pacemque  constituendam.  Venit  quoque  in 
mentem  Collegii  Lincolniensis  alumnus  insignis,  Wilhelmvs  Jacob- 
son  *,  apud  nos  quondam  Sacrae  Theologiae  Professor  Regius,  et  ipse 
in  episcopatum  provectus;  quem,  si  equidem  temere  praeterirem, 
locus  ipse,  ipsa  quibus  insisto  Rostra,  non  possent  non  revocare 
Oratoris  Publici  partes  feliciter  agentem  ;  virum  disertum,  humanum, 
adfabilem.  Hi  vero  omnes  exacta  aetate  et  quasi  emeritis  stipendiis 
discesserunt :  morte  praematura  nobis  est  abreptusEDviNvs  Wallace, 
Collegii  Lincolniensis  olim  Scholaris,  Vigorniensis  Socius  ac  Tutor,  ab 
aequalibus  pariter  atque  discipulis  lugendus ;  optimae  spei  iuvenis 
atque  eximiae  virtutis,  qui  studiis  totum  se  dedere  et  discipulis  suis 
impendere  curam  sciebat  magis  quam  aut  officio  unquam  deesse  aut 
infirmae  parcere  valetudini. 

Alter  iam  annus  agitur,  Academici,  ex  quo  coram  vobis  sum 
contionatus.  Tunc  quidem  sperare  me  dixi  fore  ut  aliquando,  com- 
positis  et  constitutis  omnibus,  otium  ihter  negotia,  vel  etiam  philo- 
sophicam  atque  umbratilem  vitam  consequeremur.  Qua  de  spe 
invitus  recessi,  quoniam,  sicut  antea,  tempus  terere  gaudemus  aut 
statuta  minutatim  resarciendo,  aut  pugnas  veteres  novis  armis 
redintegrando.  Nec  quisquam  est  quin  stupeat  vastam  illam  et 
fatalem  examinationum  machinam,  quae  tantam  in  molem  succrevit 
ut  totam  fere  aestatem  portentosa  diuturnitate  absumat. 

Bene  nobis  nobiscum  esse  puto  quod  festus  hic  dies  Saturnalibus 
aestivis2  iam  tandem  finem  ponit,  quae  vereor  equidem  ne  latius 
quotannis  propagentur  atque  extendantur;  quippe  non  iam  intra 
paucos  dies  solent  circumscribi :  immo  vero  usque  ab  ineunte  Maio 

1  William  Jacobson,  D.D.,  Lincoln  College ;  Fellow  of  Exeter  College  ; 
Public  Orator  1842  ;  Regius  Professor  of  Divinity  1848. 

2  '  Commemoration  '  is  described  as  bringing  to  an  end«the  Summer  Term, 
that  since  the  '  Eights  '  has  been  given  over  to  festivities. 

perpetuae  habentur  feriae.  Primo  quidem  confertissima  amicorum 
cognatorumque  frequentia  navali  pugna  decertatur :  mox  '  veteres 
ineunt  proscaenia  ludi ' ;  deinde  in  rus  excurrere  et  comissationibus 
interesse  moris  est.     His  accedunt 

fjLoXnrj  T  6p\rjaTvs  re*  Ta  ydp  t  dvaBr\p.aTa  SaiTO?.1 
Adeo  iuventuti  nostrae  obsident  sorores  et  consobrinae  et  amitae — 
oculorum  oblectamentum,  solamen  animi,  studiorum  pernicies ! 
Fieri  tamen  potest  ut  eae  ipsae  aliquando,  si  quid  hodie  detrimenti 
Minervae  nostrae  intulerint,  plus  quam  satis  sint  compensaturae,  novos 
invicem  studiis  stimulos  subicientes,  dum,  propria  nobis  privilegia 
invidentes,  inter  mares  sese  examinandas  sistunt,  et  doctarum 
praemia  frontium  adulescentibus  praeripere  certant,  'Afxagoves 
dvTLaveipai.2 

Magnas  inter  inclinationes  ac  momenta  rerum  hodie  versamur. 
Quidquid  enim  aut  struamus  aut  infectum  relinquamus  suspiciosis- 
sima  hominum  iudicia  subeat  necesse  est.  De  nulla  non  re 
disceptatur ;  neque  in  his  temporibus  aut  priori  credere  fortunae 
aut  velut  magni  nominis  umbra  stare  audemus.  In  controversiam 
vocatur  Academia  cum  a  factiosis  atque  infestis  hominibus  tum 
ab  optimis  civibus  et  Almae  Matris  studiosissimis.  Venit  in  quae- 
stionem  utrum  satis  reverenter  religioni  inservire  aut  commodam 
alumnis  disciplinam  inculcare  videamur.  Quid  sit  debitum  antiquae 
institutionis  rationi,  quid  recentioribus  studiis  et  physicae,  ut  vocatur, 
scientiae  in  incerto  est.  De  professoribus  quaestio  fit,  utrum  illi 
praesertim  sint  adsumendi  qui  discipulos  docere  student  an  illi  qui 
lucubrationibus  acutis  laudem  sibi  comparare  malunt.  De  tutoribus 
disceptatur,  utrum  muneribus  suis  admodum  satisfaciant,  an  in 
matrimonium  dilapsi  et  inter  nutriculas  versantes  Collegia  sua,  ut 
lustra  fiant  ferarum,  deseruerint.  '  Non  nostrum  tantas  componere 
lites  ! ' 3  Illud  tantum  modo,  illud  nobis  est  agendum  ut  factorum 
potius  quam  verborum  vi  obtrectantibus  et  interrogantibus  responsa 
reddatnus,  ita  ut  luce  clarius  innotescat  omnibus  neque  ab  antiqua 
nos  laude  degenerasse,  neque  posteritati  consulere  nescire. 

1  Hom.  Odi/s.  i.  152.  2  Hoin.  II.  iii.  189.  3  Verg.  Ecl.  iii.  108. 

ERREVS   is  esset,  Academici,  et  paene  inhumanus  qui 

hanc      frequentiam      immoto      animo      spectare      posset. 

Equidem  Oratoris  Publici  officium  ut  semper  honorifi- 
centissimum  habui  atque  iucundissimum,  ita  hodie  arduum,  ne  dicam 
periculosum,  esse  sentio.  Non  quia  solito  maior  haec  Convocatio ; 
quo  modo  enim  ea  maior  fieri  potest  quae  maxima  est  semper  ?  nec 
quia  verendum  mihi  ne  vos  auditores  fastidiosos  vel  difficiles  experiar, 
qui  me  in  hoc  loco  contionantem  amicissimo  favore  nunquam  non 
exceperitis.  Verum  id  mihi  timorem  facit  ne  forte,  dum  universae 
laetitiae  interpres  esse  studeo,  aut  exspectationi  vestrae  aut  meo  ipsius 
proposito  deesse  videar. 

Itaque  ne  mihi  culpae  insimuletis,  si  missa  antiqui  temporis 
commemoratione  sollemni  ad  nostram  me  aetatem  protinus  conferam, 
quo  melius  Reginam  dilectissimam  ea  qua  par  est  gratulatione 
prosequar.1  Neque  vero  etiam  si  ad  propositum  festinantes  honora- 
tissima  nomina  praetermittamus,  fautorum  et  fundatorum  omnino 
immemores  esse  videbimur. 

Vos  etenim,  vos,  maiores  nostri,  obtestor,  ne  quis  nos  oblivisci 
putet  vestra  utique  beneficia  in  tantam  tamque  perfectam  nos 
Academiam  constituisse  atque  consociasse,  ut  nonnihil  publicae 
auctoritatis  hodie  habeamus,  partemque  in  communi  gaudio  capiamus 
haud  contemnendam.  Namque  in  vasto  illo  ac  multiplici  Reginae 
nostrae  imperio,  ecquid  usquam  huius  regni  exemplar  plenius  atque 
absolutius  inveniri  potest  quam  apud  Vniversitatem  nostram  ? 
Nempe  non  unius  urbis  vel  regionis  instar  habet,  quae  non  solum  ab 
omnibus  patriae  partibus  sed  a  Maiore  illa  quam  dicunt  Britannia, 
sed  ab  Indica  provincia,  sed  ab  ultimo  orbis  sinu  alumnos  suos  et 
convocaverit  et   convocatos   mutua  obstrinxerit  necessitudine.     Cui 

1  This  was  the  '  Jubilee  Year  '  of  Queen  Victoria's  reign. 

quidem  iactationi  nemo,  ut  opinor,  veniam  denegabit,  cuius  ea  ratio 
est,  id  consilium,  ut  gratulationibus  et  laudationibus  nostris  maioris 
aliquid  pretii  hodie  inesse  videatur. 

Quinquagesimus  agitur  annus  ex  quo  Regina  nostra  ad  imperium 
accessit.  Quis  est  cuius  animum  non  tangat  imago  illa  regiae 
puellae  non  sine  lacrimis  et  iuvenili  formidine  arduam  hereditatem 
accipientis  ?  Quis  est  quin  insitam  illam  morum  sanctitatem, 
summas  tum  corporis  tum  mentis  dotes,  raram  ac  singularem  rerum 
administrandarum  capacitatem,  prudentiam,  sagacitatem  admiretur  ? 
Tu  tamen,  Regina  nostra  et  Imperatrix,  ita  populo  Tuo  Tua  omnia 
patefacere  et  concredere  dignata  es,  ut  salva  reverentia  ad  interiora 
vitae  Tuae  accedere,  Tuam  vicem  dolere,  Tecum  gaudere  licuerit. 
O  quam  Te  fausto  matrimonio  beatam  novimus,  quam  felicem  prole, 
quam  profligatam  eheu !  mariti  optimi  et  liberorum  carissimorum 
interitu !  Quam  in  his  omnibus  reverentia,  amore,  observantia 
dignam  Te  praebuisti,  quae  mater  dulcissima  fidissima  coniunx 
matris  coniugisque  nomini  decoris  aliquid  ipsa  adieceris  ! 

Haud  nostrum  est,  Academici,  huius  aetatis  annales  vel  strictim 
percurrere.  Alterius  et  temporis  et  loci  est  describere  quae  quan- 
taque  bella  terra  marique  gesserint  fortissimi  nostri  milites,  quas 
victorias  reportaverint  quasve  subierint  clades.  Non  deerunt  qui 
obtestentur  Chersonesum  Tauricam  et  obsessam  Sebastopolim,  com- 
pressam  apud  Indos  atrocissimam  seditionem,  et  pugnas  ancipites 
cum  gentibus  barbaris  vario  successu  decertatas.  Quid  dicam  de 
rebus  in  Aegypto  gestis,  prorutis  Alexandreae  moenibus,  et  conculcata 
rebellione  ?  Quid  de  lintrium  classe  Nilo  subvecta  et  cum  Arabum 
levi  armatura  strenuis  dimicationibus  ?  Quae  quidem  omnia  melio- 
ribus  utinam  consiliis  confecta  essent,  nec  lentis  cunctationibus  aut 
inconsulta  festinatione  vitiata  !  Quam  vellem  tanta  generosi  sangui- 
nis  effusione  supersederi  potuisset,  ac  praesertim  Gordoni  summi 
et  incorrupti  ducis  morte, 

iustissimus  unus 
qui  fuit  in  nostris  et  servantissimus  aequi !  * 

1  Verg.  Aeti.  ii.  426. 

Multo  est  iucundius  mirabiles  artium  scientiarumque  progressus,  quos 
ne  somniabant  quidem  maiores,  commemorare.  Etenim  quae  pro- 
fecto  aetas  tot  hominum  migrationes,  tot  regiones  patefactas,  tot 
tantasque  silvarum  montium  camporum  vastitates  aratro  domitas 
vidit,  armentis  refertas,  praediis  oppidis  urbibus  exornatas  ?  Quo 
factum  est  ut  terrarum  orbis  tanquam  fines  suos  extendere  et  ipse 
ipso  maior  fieri  sit  visus :  nisi  forte  illos  ipsos  fines  coartari  quam 
prolatari  rectius  dixerim,  et  iniqua  illa  spatia  quibus  dirimerentur 
gentes  contrahi  atque  concludi.  Namque  viis  ferro  stratis,  traiectis 
fluminibus,  perfossis  Alpibus,  tanta  quae  nunquam  antea  hominum 
fit  concursatio;  ipsumque  Oceanum,  quem  dicit  Horatius  dissocia- 
bilem,  societatis  equidem  communitatisque  humani  generis  vinculum 
nuncupare  ausim.1  Mihi  quidem  currus  vaporantis  fulmineam  veloci- 
tatem  obstipiscenti  venit  in  mentem  Lucretiana  illa  ignis  aetherii 
descriptio,  ut  feratur 

omnia  luminibus  lustrans  loca  percitus  ardor,  .  .  . 
unde  tremor  terras  graviter  pertemptet,  et  altum 
murmura  percurrant  caelum.2 

Iam  nunc  audire  videor  appropinquantium  rotarum  fragores  et  anhe- 
lantem  fornacis  strepitum :  iam  nunc  praetervehi  cerno  l  et  longos  a 
tergo  albescere  tractus  \3  Etiam  renatos  esse  crediderim  Phaeacas 
Homericos,  quorum  magica  navigia 

XaiT/j.a  rd\iad'  dXb?  €KTrep6(ocrii>, 
Tjipi  <al  v6<piXr}  K€KaXv(j.fi£vai  .  .  . 
Kal  ndcras  tcracri  noXias  kol  iriovas  dypovs.4 

Porro  si  quis  penitus  toto  orbe  sit  divisus,  ne  tum  quidem  suorum 
alloquio  carendum  est,  quominus  aut  ipsae  voces  aut  internuntia 
vocabulorum  signa  tenui  filo  deducta  vel  oculis  subiciantur  vel  insi- 
nuentur  auribus.  Itaque  cum  aetatis  nostrae  condicionem  contemplati 
intellegimus  quanta  ceperint  incrementa  artes  omnes  et  scientiae, 
quid  in  arte  musica  profecerint  nostrates,  quantum  ad  tabulas  depin- 

1  Railways,  Alpine  tunnels,  locomotives,  steaniships,  telegraphs  and  telephones . 

2  Lucret.  vi.  283.  3  Verg.  Georg.  i.  367.  4  Hom.  Odys.  viii.  561. 

gendas  et  veritatis  et  sollertiae  contulerint,  quae  qualisque  pateat 
omnibus  cogitandi,  loquendi,  agendi  libertas ;  quem  ad  modum  ius 
suffragii  prolatum  sit  populo,  et  doctrinae  rudimenta  vel  infimo 
ordini  communicata,  quis  est  quin  honesta  quadam  iactatione  dc 
patria  sua  superbiat  ?  Miras  tamen  inter  diversitates  et  quasi  repug- 
nantias  rerum  versari  videmur,  quippe  qui  uno  eodemque  tempore  et 
pacis  opera  colere  et  apparatus  bellicos  parare  studeamus.  Hic  nova 
necis  instrumenta  adhibentur ;  illic  adiumenta  vitae,  dolorum  miti- 
gationes,  morborum  remedia.  Hic  lautissime  (ut  nunquam  fere  alias) 
vivitur;  hic  fame  enecantur  pauperes.  Iam  mercaturae  maxima  fit 
et  paene  incredibilis  accessio  ;  iam  ob  vilitatem  annonae  vel  ob  caeli 
intemperiem  de  quaestu  frumentario  desperant  agricolae.  Porro,  si 
non  iniuria  de  morum  corruptela,  de  factionibus  seditiosis  vel  in 
civitate  vel  etiam  in  senatu  adhibitis  cotidie  deploratur,  tamen  haud 
est  disputandum  quin  nunquam  antea  aut  ad  egenorum  sublevationem 
aut  ad  probitatem  veramque  religionem  confirmandam  obnixius  incu- 
buerint  nostri.  Quapropter  inter  spem  metumque  fluctuante  homi- 
num  exspectatione  haud  cuiquam  fas  est  vatis  partes  agere  et  de 
futuri  temporis  exitu  oracula  proponere.  Illud  saltem  lucro  est 
apponendum  ;  illud  Dei  Optimi  Maximi  providentiae  acceptum  referre 
debemus,  nihil  prorsus  aut  ad  vitia  comprimenda  aut  ad  fovendas 
virtutes  magis  contulisse  quam  quod  Tu  semper,  Regina  nostra, 
sanctitatis  clementiae  pietatis  praebuisti  exemplum.  Hinc  populi 
amor :  hinc  in  Te  collocantur  omnium  hominum  studia.  Testentur 
(si  testimonio  opus  est)  hesternus  dies x  ac  prope  universa  orbis 
terrarum  gratulatio :  testentur  plausus  et  acclamationes  tantae  multi- 
tudinis  unanimo  consensu  incitatae  quantam  haud  scio  an  ulla  unquam 
aetas  congregatam  vidit.  Testetur  supplicatio  ad  fanum  West- 
monasteriense  habita,  et  in  summa  pace  triumphus  qualem  nemo 
unquam  e  bello  reportavit.  Etiam  nunc  aethera  ingenti  laetantium 
strepitu  tremere  et  reboare  crediderim  :  etiam  nunc  ante  oculos 
nocturnas  urbium  oppidorumque  plateas  plus  quam  diurna  luce  ful- 

1  The  Thanksgiving  Service  at  Westminster  Abbey  was  held  on  June  21. 

gentes,  montiumque  vertices  festis  flagrantes  ignibus  adspicio.  Ista 
tamen  omnia  ridenda  et  quodam  modo  contemnenda  esse  iudicarem, 
si  vel  hodie  vel  crastino  die  nihil  nisi  restinctorum  ignium  cineres 
et  inanis  remaneret  acclamationum  imago.  Immo  vivit  vigetque  in 
pectoribus  et  meduliis  omnium  ardor  quidam  inexstinctus :  vivit  ali- 
turque  flamma  caritatis  studii  observantiae  :  vivunt  illae  laudationes 
Tui,  non  pro  tempore  tantum  editae  sed  in  cotidianum  sermonem 
penitus  defixae. 

Quocirca  Academia  nostra,  ea  qua  semper  usa  est  reverentia  ac 
pietate,  salvere  Te  iubet,  Tibi  fausta  omnia  precatur,  Tuamque  vicem 
Deum  omnipotentem  suppliciter  orat  ut  quem  ad  modum  Te  Tuosque 
tot  tantisque  cumulaverit  beneficiis,  ita  Tibi  ipsi  beatam  vitam  diu- 
turnamque  felicitatem  extendat,  imperioque  Tuo  et  regiae  stirpi  pacem 
concordiam  atque  perpetuitatem. 

ORATIO  CREWEIANA  IN  THEATRO  SHELDONIANO 
HABITA  DIE  XXVI  MENS.  IVN.  MDCCCLXXXIX 

lONFITEOR  equidem,  Academici,  quotienscunque  in  haec 
(rostra  escendo  coram  vobis  contionaturus,  nonnullo  me 
timore  sollicitari  ne  forte,  dum  sollemnia  diei  munera 
perago,  taedium  audientibus  invitus  adferam.  Etenim  si  trita  via  in- 
sistere,  si  publico  meo  officio  satisfacere  experiar,  seu  benefactorum  ac 
fundatorum  memoriam  recolendo  sive  huius  Academiae  annales  vel 
summatim  perstringendo,  caute  providendum  erit  ne  quodam  modo 

occidat  miseros  crambe  repetita  magistros.1 
Magistros  dico  ?  immo  non  solum  magistros  verum  etiam  amicissi- 
mam  adulescentulorum  frequentiam,  quorum  voces  in  hac  contione 
argenteae,  silentium  autem  aureum  est  habendum.  Tamen  ea  me 
semper  benignitate  excepistis,  etiam  Latino  sermone  balbutientem,  ut 
sperare  audeam  fore  ut  haud  minorem  hodie  concedatis  veniam,  et  si 
quid  vel  in  oratione  vel  in  ingenio  ipse  defecerim,  id  mihi  pro 
clementia  vestra  explere  studeatis.  Et  profecto,  nisi  magno  opere 
fallor,  nunquam  antea  magis  idoneam  nacti  sumus  occasionem 
adgnoscendi  atque  confitendi  quantum  iis  omnibus  beneficiis  debeamus 
quae  summorum  virorum  pietas  in  Vniversitatem  nostram  contulerit. 
Mitto  hodie,  ut  par  est,  invidiosas  illas  obtrectationes  quibus  interdum 
temporis  acti  laudatores  praesentem  Academiae  statum  increpuerint : 
mitto  praeposteras  eorum  censuras  qui  hominum  benevolorum  dona 
obsoletis  finibus  etiam  nunc  praecludi  mallent  quam  novis  rerum 
condicionibus  accommodari.  Nobis  Academicis  illud  praesertim 
hodie  est  agendum  ut  a  maioribus  datam  fidem  non  modo  non 
violemus  verum  etiam  quodam  modo  cumulatam  reddamus ;  quippe 
quorum  providentia  ac  munificentia  tantam  tamque   dignam  here- 

1  Juv.  Sat.  vii.  154. 

ditatem  acceperimus.  Ea  autetn  est  doctrinae  hereditas  ut  erogando 
maior  fiat,  participando  adaugeatur.  Nempe  avari  est  defosso  thesauro 
incubare :  is  demum  auri  utilitatem  cognovit  qui  in  humanos  usus 
prudenter  coegerit. 

Quapropter  gratulor  Academiae,  quae  dotes  sibi  commissas  tandem 
aliquando  generosius  tractare  ceterisque  latius  communicare  didicerit. 
Itaque,  tanquam  ver  sacrum  voventes,  optimam  spem  gentis  Acade- 
micae  e  finibus  nostris  auspicato  emisimus,  ut  nostro  quasi  diplomate 
muniti  in  provincias  proficiscantur,1  urbes  invisant,  habeant  prae- 
lectiones,  convocent  ad  se  discipulos,  et  scientiae  facem,  quam  sibi 
ipsis  tradidit  Academia,  eam  rudioribus  ingeniis  tradendo  incumbant. 
Sed  haec  foris.  Quid  si  ad  ea  quae  domi  geruntur  respiciamus  ? 
Quis  est  quin  admiretur  Vniversitatem  a  studiosa  inventute  nuper 
obsessam  ?  Media  est  aestas  :  feriae  aguntur :  conticuere  Collegia. 
Neque  tamen  torpentem  urbem  neque  vacuas  videres  Scholas.2  Immo 
audire  licet 

Augusto  recitantes  mense  poetas,3 

vel  potius  professores  ac  praelectores  nostros  de  philosophia,  de 
historia,  de  litteris,  de  omnibus  rebus  disserentes.  Stipantur  meri- 
toria  :  strepunt  plateae  :  huc  illuc  discurrunt  discipuli, 

(3i(3\iov  r    €)(cou  eKa<rTO$  [lavOdvei  toc  &£ia.4 

Neque  unius  modo  sexus  haec  frequentia,  sed  immixtae  adulescen- 
tibus  puellae — nostram  ipsae  Minervam  colentes — nunc  studiis  operam 
impendunt,  nunc  in  hortis  et  umbraculis  obambulant,  nunc  remis 
acclines  fluvio  vehuntur,  nunc  pila  exercentur  lusoria.  Illa  vero 
doctrinae  subsidia  ne  statim  intercidant  atque  in  oblivionem  dila- 
bantur,  censuimus  discipulis  etiam  in  lares  suos  reversis  consulendum 
esse,  ut  eadem  illic  studiorum  ratio  foveatur  atque  continuetur,  et 
cuique  innotescat  et  quid  commodissime  sit  legendum  et  quo 
potissimum  modo.5 

1  University  Extension  Lectures. 

2  Course  of  Extension  Lectures  at  Oxford  in  the  Long  Vacation. 

3  Juv.  Sat.  iii.  9.  *  Aristoph.  Frogs,  1114.  5  Home-reading  Classes. 

Iam  vero  tot  tamque  laudabiles  progressus  recolenti  venit  mihi  in 
mentem  nonnullos  homines,  nimiae  nostrae  auctoritatis  suspiciosos, 
privilegia  Academiae  et  commoda  certatim  decurtare  velle.  Nec 
mirum :  quoniam  semper  erunt  qui  ob  merum  livorem  felicitatem 
alienam  limis  oculis  adspiciant.  Quos  quidem  cavere  haud  multi 
plerumque  est  laboris,  gravius  autem  est  hostis  domestici  insidias 
propulsare.  Itaque  non  possum  non  indignari  quod  ex  nostris 
alumnis  quidam  (vir  alioquin  haud  ineptus)  nuper  rogationem  tulerit, 
qua  provisum  est  ne  quis  posthac  Academicorum  suffragiis  electus 
ordini  adscriberetur  senatorio.  Quae  rogatio  cum  frequenti  curia  sit 
antiquata  bene  est.  Nobis  autem  inimicorum  invidiam  animad- 
vertentibus  nunquam  non  studendum  erit  ut  nostris  nos  privilegiis 
omnibus  dignissimos  esse  demonstremus. 

Verum  enim  vero,  quoniam  in  hac  contione  semper  moris  fuit 
eorum  repetere  memoriam  si  quos  nuperrime  morte  abreptos  maereat 
Academia,  liceat  mihi  insignem  pietate  virum  in  mentes  vestras 
revocare,  qui,  etsi  nobis  longae  absentiae  condicione  tanquam  amissus, 
tamen  et  totius  Vniversitatis  et  praesertim  Collegii  sui  Orielensis 
amator  exstitit  et  castigator  unicus.  Quis  est  cuius  ex  animo 
exciderit  Ioannes  Burgon  l3  Decanus  Cicestrensis,  vir  admodum 
reverendus  et  in  critica  sacra  expertissimus  ?  Qui  profecto  quotiens- 
cunque  in  controversias  se  iniecisset, 

impiger,  iracundus,  inexorabilis,  acer,2 

procul  dubio  videbatur:  idem  vero  cunctis  disputationibus  tantum 
leporis  immiscebat,  tam  suavi  pervicacia  suis  ipsius  opinionibus 
inhaerebat,  tam  strenuum  acti  temporis  laudatorem  se  praestabat,  ut 
omnium  sibi  indulgentiam,  multorum  amicitiam,  conciliaret. 

Ad  alterius  viri  piam  commemorationem  accedo,  cum  ab  universa 
natione  communiter  deplorati  tum  a  nobis  proprio  quodam  desiderio 
honorandi,  quippe  quem  nostris  ordinibus  haud  ita  pridem  adscriptum 
honorifico  doctoris  nomine  hoc  ipso  in  theatro  salutaverimus.    Iustum 

1  The  Very  Rev.  John  W.  Burgon,  B.D.,  late  Fellow  of  Oriel  College  ;  Dean  of 
Chichester.  2  Hor.  A.  P.  121. 

illum  ac  tenacem  propositi  virum  Ioannem  Bbight  l,  patriae  aman- 
tissimum  atque  verae  propugnatorem  libertatis,  unum  ut  concederet 
neque  summi  senatoris  auctoritas  posset  compellere  neque  veterum 
amicitiarum  memoria.  Patriae  quid  deberet  expertus  falsam  illam 
libertatem  sive  licentiam  ultro  respuebat,  quae  seditiosis  hominibus 
indulgendo  solidam  imperii  compaginem  temere  interscindere  moli- 
retur.  Fieri  sane  potest  ut,  praefervidum  viri  ingenium  contemplati, 
aut  e  atrocem  animum  Catonis ' 2,  aut  tribunicios  Gracchorum  impetus 
paene  inviti  recordemur  :  neque  tamen  eo  minus  admirari  licet  tribuni 
nostri  mores  incorruptos  et  masculam  illam  eloquentiam  quae  mentes 
auresque  omnium  vehementer  movebat,  dum  aut  pauperibus  consulere, 
aut  annonae  caritati  refragari,  aut  ius  suffragii  latius  extendere,  aut 
bellum  tanquam  laesae  humanitatis  crimen  deprecari  et  voce  et 
lateribus  contendit.  Illum  profecto  felicem  opportunitate  mortis  dico 
qui  etsi  in  senectutem  provectus  et  in  plurimis  versatus  controversiis 
neque  a  suorum  amore  neque  ab  universa  civium  observantia  decideret. 
Professorum  nostrorum  par  nobile  intimo  dolore  deflemus,  alterum 3 
artis  musicae  peritissimum  et  ob  morum  sanctitatem  animique  benevo- 
lentiam  amicis  apprime  iucundum :  alterum4  omnibus  humanitatis 
studiis  deditum,  philosophiae  autem  Aristotelicae  interpretem  prima- 
rium.  Restat  ut  viro  iuniori  debitam  laudem  amanter  impertiam  ;  quod 
ut  propensius  faciam  adducor  quoniam  illos  de  Academia  optime  mereri 
censeo  qui  et  studiis  abstrusioribus  et  adulescentium  institutioni  pari 
se  dederint  diligentia  ita  ut  inter  docendum  ipsi  discendo  incumbant. 
Glua  quidem  laude  neminem  digniorem  invenio  quam  Ioannem 
Henricvm  Onions,  Aedis  Christi  alumnum  ornatissimum,  collegis 
pariter  atque  discipulis  acceptum  et  ab  Academicis  omnibus  iure 
deploratum. 

1  The  Right  Hon.  John  Bright,  M.P.  (1811-89),  Chancellor  of  the  Duchy  of 
Lancaster,  1873,  1880-82.  2  Hor.  Carm.  ii.  1.  24. 

3  The  Rev.  Sir  Fred.  A.  G.  Ouseley,  Bart.  (Ch.  Ch.),  Mus.D.,  Professor  of 
Music  1855. 

4  Henry  W.   Chandler,  M.A.  (Pembroke  College),  Waynflete  Professor   of 
Moral  Philosophy  1867. 

In  summa  pace  ac  longa  bellandi  desuetudine  denuo  apud  pubem 
nostram  incanduit  Martius  quidem  ardor,1  ita  ut  eorum  qui  arma 
ferre  possunt  novus  fiat  delectus ;  quibus  ob  patriae  amorem  salutem 
dico  plurimam,  cum  satis  habeam  compertum  quibus  in  praesentia 
cordi  est  nonnisi  pugnae  simulacra  ciere,  eos  ipsos  si  quid  periculi 
regno  institerit  protinus  ad  signa  concursuros  ut  decretoriis  armis  rem 
gerant. 

Iam  nunc  cum  '  formosissimus  annus ' a  paramus  onmes  ab 
Oxonia  discedere,  loco  in  tota  patria  nostra  amoenissimo.  Sed  mihi 
quidem  Oxoniae  nostrae  venustatem  ac  gratias,  ut  nemo  magis, 
admiranti  irrepit  aliquid  timoris  ne  fortasse  ipsius  loci  amoenitas  et 
crebrae  hospitum  incursiones  magis  magisque  iunioribus  temporis 
dispendia  inducant  ac  studiis  vacare  vetent.  Vbi  enim  terrarum  tot 
oblectamenta  atque  desidiae  invitamenta  quasi  in  unum  collocata 
invenias  ?  Vbi  tot  athletarum  et  remigantium  contentiones  ceteraque 
calidae  iuventutis  ludicra  ?  Adde  etiam  tot  puellarum  amabiles 
occursus,  musicorum  acroamata,  saltationes  festivas,  hospitales 
matronarum  mensas  et  pomeridiana  pocula 3.  His  accedunt  sescentae 
contiones  ubi  de  pauperum  sublevatione,  de  fide  propaganda,  de  vini 
desuetudine,  de  holerum  usu  ac  victu  nunquam  non  disseritur.  Giua- 
propter  saepe  dubitavi  an  ullus  sit  locus  operosae  Minervae  iniquior. 
Possem  et  de  examinationibus — multis  illis  quidem  et  perplexis — 
aliquid  dicere,  consiliariis  nostris  gratulatus  qui,  universae  scilicet 
utilitati  consulentes,  tam  portentosam  compaginem  confecerint,  tot 
pugnantibus  inter  se  Statutis  definitam,  ut  neque  mihi  ipsi  neque 
ceteris  interpretari  auderem,  ne  forte  caeca  regere  vestigia  conantem 

falleret  indeprensus  et  irremeabilis  error.4 
Sed   haec  hactenus :    nunc  ad   finem  propero.     Restat  ut  summos 
atque   ornatissimos   viros,  ad  gradum  doctoris  in  iure  civili  hodie 
admissos,  plurimum  salvere  iubeamus,  et  Academiae  Oxoniensi  fausta 
omnia  precemur. 

1  Revival  and  extension  of  the  Volunteer  Movement . 

2  Verg.  Ecl.  iii.  57.  s  '  Afternoon  tea.'  *  Verg.  Aen.  v.  591. 

ENIAM  mihi  hodie,  Academici,  concedatis  oro,  qui  neque 
)meo  tempore  neque  secundum  ordinem  ad  vos  contiona- 
,turus  processerim.  Persuasum  vero  mihi  habeo  vos  omnes 
ea  quam  semper  in  vobis  expertus  sum  bonitate  indulgentius  esse 
audituros,  si  modo  cognoveritis  coactum  me  adesse  non  ut  sollemni 
Oratoris  officio  fungar,  sed  ut  debitum  amicitiae  munus  quoad  potero 
persolvam.  Professor  noster  Poeseos,1  quo  neminem  vel  ornatiorem 
scio  vel  Almae  Matris  studiosiorem,  domestico  dolore  obrutus  Comiti- 
orum  frequentiae  ac  publico  negotio  imparem  se  confitetur.  Itaque 
ne  forte  Benefactorum  Fundatorumque  pia  commemoratio  intercideret, 
delegatum  mihi  munus  haud  omnino  invitus  exeepi,  tantum  precatus 
ut  vocem  meam — nimium  saepe  ut  vereor  in  hoc  theatro  exercitatam — 
patienter  toleretis.  Ac  primo  quidem  rogare  ausim  quid  praesertim 
fuerit  patroni  nostri  consilium  qui  annuam  commemorationem  in  his 
rostris  fieri  iusserit.  Credo  equidem  virum  sagacissimum,  Nathaniel 
Crewe,  praeteriti  temporis  memoriae  optime  inservire  studentem, 
adeo  non  inanem  nominum  enumerationem  quotannis  instaurari  velle 
ut  potius  communem  illam  summorum  virorum  sapientiam  pietatem 
munificentiam  exponendam  ceterisque  commendandam  curaret,  unde 
tot  tantosque  fructus  perceperit  Academia.  Gtuapropter,  omissa 
nominum  titulorumque  renuntiatione,  maioribus  nostris  quasi  sum- 
matim  gratias  ago  qui  nobis  copiam  fecerint  hereditatem  tam  splen- 
didam   adeundi.     Apage  mihi   Appianam   istam   iactationem2  quae 

1  Professor  Francis  Turner  Palgrave  was  unable  to  takehis  turn  indelivering 
the  Creweian  Oration  owing  to  a  clangerous  accident  which  befel  his  wife. 

2  Among  the  'sententiae'  of  Appius  Claudius  Caecus,  censor  212  b.c,  is 
quoted  the  line  '  Est  unus  quisque  faber  fortunae  suae  '.  ,  (Pseudo-Sallust,  De 
ord.  Rep.  i.  1.  2.) 

fortunae  quemque  suae  fabrum  esse  docet !  Mallem  equidem  profiteri 
nobis  Academicis  commissum  esse  non  tam  fortunam  facere  quam 
traditam  bene  adhibere.  Etenim  quo  magis  in  scientia,  in  notitia, 
in  studiis  liberalibus  vel  ipsi  profectum  facimus  laudabilem,  vel  utili- 
tates  nostras  larga  manu  ceteris  impertimus,  eo  magis,  ut  opinor,  tot 
tantisque  nos  commodis  haud  indignos  esse  demonstrabimus,  dum 
sti'enua  quadam  pietate  operam  impendimus  ut  beneficiorum  omnium 
quibus  Reges,  Praesules,  ceterique  doctissimi  ac  munificentissimi  viri 
hanc  Vniversitatem  cumulaverunt  sempiterna  vivat  vigeatque  memoria. 
Nolite  tamen  arbitrari  officio  satis  esse  factum  si  eorum  modo  bene- 
ficiorum  recordationem  fecero  quorum  memoria  e  longinqua  antiqui- 
tate  sit  repetenda.  Immo  vero  nunquam  consenescere  credo 
Academiam,  sed  continua  nepotum  subole  refectam  immortalitate 
quadam  vel  potius  aeterna  frui  iuventute.  Quocirca  haud  dubitarem 
fundatorum  benefactorumque  ordinibus  excellentes  illos  viros  adscribere 
qui  vel  nuperrime  ob  singulares  animi  dotes  et  naturae  nobilitatem 
cum  Almae  suae  Matri  laudem  attulerint  tum  virtutis  exemplum 
ceteris  reliquerint  imitandum.  Itaque  his  Encaeniis  proprium  esse 
semper  iudicavi  egregiorum  hominum  mortes  desiderio  ac  veneratione 
prosequi,  ita  tamen  ut  quos  viventes  venditare  refugerit  pudor,  eos 
nobis  semel  abreptos  non  solum  havere  atque  valere  iubeamus,  verum 
etiam  aestimare  et  quasi  in  trutina  ponere  temptemus.  Eximium 
in  primis  virum  et  poetam  notabilem  hodie  deflemus,  Robertvm 
Browning,  Vniversitatis  nostrae  alumnum  adscititium,  Balliolensium 
Societati  honoris  causa  addictum,  quem  haud  scio  utrum  propter 
annos  senem  an  propter  vividam  ingenii  vim  adulescentem  iustius 
dixerim.  Consentiunt  autem  omnes  laurea  Apollinari  merito  esse 
donandum.  Quoniam  vero  laureae  illius  Apollinaris  in  mentionem 
quasi  temere  incidi,  hoc  verbum  lucro  libenter  apponam,  cum  non 
possim  non  recordari  Apollinem  non  modo  nunc  aureo  plectro  ple- 
nissime  ipsum  sonare,  nunc  Musarum  choragum  et  dulce  loquentium 

1  Robert  Browning  (1812-89),  Hon.  M.A.  of  Oxford,  Hon.  Fellow  of  Balliol 
1867  ;  LL.D.  Cambridge. 

vatum  patronum,  sed  eundem  Iovis  interpretem  mortalibus  ac  rerum 
divinarum  et  veritatis  ministrum  exstitisse. 

Ac  mihi  quidem  videtur  vatem  nostrum,  quem  hodie  reverenter 
celebramus,  tali  ministerio  totum  esse  deditum,  ita  ut  adflatu  paene 
divino  instinctus  aliquid  sibi  maius  proponeret  quam  ut  mellito  car- 
mine  vacuas  moraretur  aures,  aut  venustatem  loquendi  et  verborum 
delicias  gravioribus  rebus  anteferret.  Huic  viro  inerat  rara  fides 
et  indomitus  animi  vigor,  quippe  qui  divinae  providentiae  adsertor 
impavidus  Epicuream  mollitiem  hodie  nimis  usurpatam  strenue 
oppugnaret,  cum  persuasum  sibi  haberet  nemini  concessum  esse  ad 
altiora  escendere  nisi  disciplinam  subeundo,  suscipiendo  certamina, 
vitiis  resistendo ;  inde  enim  masculam  firmamque  elaborandam  esse 
virtutem.  Adeo  nihil  humani  a  se  alienum  putabat  ut  totam  homi- 
num  naturam  penitus  perscrutatus  esse  videretur.  Qiiis  quaeso 
significantius  indicat  quas  sibi  quisque  spes  conceperit,  quo  odio,  quo 
amore  fuerit  instinctus,  quibus  inhaeserit  dubitationibus,  quibus 
mendaciunculis  mentem  corruperit.  Paene  dixerim  illum  Cadmea 
quadam  sollertia  praeditum  e  sulcis  et  arvo  ingenii,  si  paulo  audentius 
loqui  licet,  vastam  atque  diversam  virorum  mulierumque  segetem 
creasse,  et  in  lucem  edidisse.  Rerum  quoque  omnium  quas  plerum- 
que  vel  philosophis  vel  historicis  vel  criticis  relinquendas  esse  conten- 
dimus,  harum  ne  unam  quidem  refugiebat  Musa,  nihil  altius  arbitrata 
quam  ut  eo  ascenderet,  nihil  humilius  quam  ut  ornaret,  nihil  occultius 
quam  ut  excuteret.  Neque  tamen  in  rebus  humanis  adeo  est  defixa 
quominus  aut  urbium  amoenitates  aut  solitudines  montium  aut  quot- 
quot  veneres  seu  Italiae  campi  seu  verna  Britanniae  rura  apponant 
varia  voce  decantaret.  Nos  tamen  servili  adulantium  adsentationi 
tanto  opere  suffragandum  esse  negamus  ut  optime  omnia  poetam 
dixisse  adseveremus.  Erat  enim  quodam  modo  (ut  cum  Quintiliano 
loquar)  nimium  amator  ingenii  sui,  ita  ut  interdum  poeticae  artis 
fieret  incuriosus,  et  quod  dicendum  saepius  quam  quo  potissimum 
modo  dicendum  esset  sollicitus  ad  verborum  asperitates  et  perplexas 
vel  subobscuras  sententias  esset  inclinatior.  In  ea  tamen  qualicunque 
reprehensione   aliquid   fortasse    laudis    subest.      Sed    quid    plura  ? 

Gratulor  Academiae  quae  tam  illustrem  sibi  alumnum  adsciverit: 
gratulor  patriae  quae  tanti  viri  cineres  a  Venetiae  litoribus  receptos 
in  Aedis  l  sanctissimae  hospitio  inter  eximios  Musarum  amicos  mae- 
rens  deposuerit. 

Par  laudabile  theologorum  deploramus,  quorum  alter  nobis  in 
integra  aetate,  alter  paene  adulescens,  abreptus  est.  Quis  est  qui 
laudes  iustas  invideret  Edvixo  Hatch,-  viro  summae  morum  man- 
suetudinis  et  sedulitatis  indefessae  ?  qui  cum  in  omni  antiquitate 
indaganda  tum  praesertim  in  priscis  Ecclesiae  annalibus  excutiendis 
et  audentissimum  auctorem  et  modestissimum  se  praestiterit,  ita  ut 
non  modo  nostratum  verum  etiam  fastidiosissimae  Teutonum  gentis 
admirationem  moveret.  Hellenistarum  quoque  sermonis  thesaurum,3 
quem  ut  nemo  posset  melius  tractabat,  mediis  incudibus  esse  ablatum 
dolemus,  ita  tamen  ut  tantum  doctrinae  monumentum  pio  amicorum 
praesidio  mox  absolutum  iri  speremus.  Alterum  vero,  Albericvm 
Moore,4  vix  e  iunioribus  egressum,  in  dubio  est  theologisne  an 
philosophis  adnumerare  debeam,  quippe  qui  philosophiae  studio- 
sissimus  et  verae  religionis  defensor  prudentissimus  veteres  inter 
utramque  simultates  pro  virili  parte  dirimere  niteretur.  Ornatissimum 
iuvenem,  cui  societate  inter  Magdalenenses  nuper  donato  praematura 
mors  obstabat  ne  ad  meritos  accederet  honores,  omnes  tum  seniores 
tum  discipuli  desiderio  prosequuntur  amantissimo. 

De  Vniversitate,  quoad  credo,  bene  est.  Veterem  illam  litem  quae 
tam  diu  inter  cives  togatosque  flagrabat  ita  exstinctam  esse  gaudemus 
ut  pro  rorantibus  sanguine  plateis  cum  leone  accumbentem  agnum 
admirari  liceat.  Vter  vero  agni  partes  agat  uter  leonis  nondum  in 
liquido  est.  Instaurata  sunt  apud  Oxoniam  urbana  illa  concilia, 
frugalitatis  scilicet  et  sapientiae  seminaria,  quippe  quibus  intersint 

1  Robert  Browning  died  at  Venice  on  Dec.  12,  1889,  and  was  buried  in 
Westminster  Abbey  on  Dec.  31  of  tbe  same  year. 

2  Edwin  Hatch  (1835-89),  Bampton  Lecturer  1880.  Grinfield  Lecturer  on  the 
LXX  1880-84.  3  Concordance  to  the  Septuagint. 

4  Aubrey  L.  Moore,  Exeter  College,  Fellow  of  St.  John's  1873.  Tutor  at 
Keble  and  Magdalen  1881,  Fellow  and  Dean  of  Divinity  at  Magdalen,  1889. 

de  nostris  primoribus  insignes  viri  collari  pelliceo  et  coccinea  laena 
decorati.1  Quod  feliciter  vortat  Academiae  Oxoniensi.  Bene  est 
de  iunioribus,  quibus  ' pro  forma  in  Parviso  respondentibus '  2  lege 
tandem  sancitum  est  ne  quis  posthac  viva  voce  examinandum  se 
sistat ;  nisi  forte  Scholarum  Magistris  placuerit  unum  et  alterum  vel 
ab  ultima  Thule  vel  a  remotis  Cornubiae  litoribus  arcessere  ut  cru- 
ciatum  subeat.  Id  quod  non  nisi  Graecis  Kalendis  factum  iri  suspicor, 
Nec  minore  laetitia  renuntio  de  iniqua  illa  quaestionum  grammati- 
carum  schedula  3  actum  esse,  quibus  ne  Proteus  quidem  ipse  dolosior 
neque  ad  captandum  difficilior.  Equidem  vobis  omnibus  gratulari 
paratus  eram,  intermissis  ut  sperabam  pomeridianis  istis  contionibus 
quas  in  ecclesia  S.  Mariae  Virginis  habere  moris  fuit.  Placuit  tamen 
dominis  doctoribus,  placuit  magistris  retineri  veterem  consuetudinem, 
ne  forte  aut  Procancellarii  Procuratorumque  mores  aliquid  caperent 
detrimenti,  aut  agrestis  clerus  a  iusta  contionandi  exspectatione 
exclusus  Academicorum  ordinibus  se  subtraheret.4  Summam  pacem 
et  tranquillitatem  philosophicam  nobis  agentibus  adferuntur  ad  aures 
murmura  non  belli  quidem  neque  armorum  sed  discordiae  popularis 
ac  seditionum.  Quid  autem  struant  operariorum  societates  quave 
ratione  laborem  deminuere  augere  mercedem  statuant  ne  ipsi  quidem 
satis  sunt  experti.  Conclamant  fere  omnes  lege  sanciri  oportere 
ne  qua  quis  die  plus  quam  octonas  horas  operi  incumbat.  Quam 
quidem  regulam  sunt  qui  dicant  a  desidiosioribus  nostris  alumnis, 
atque  etiam  a  quibusdam  professoribus  diu  esse  praesumptam  ! 

De  cetero,  iuventutem  nostram  Graecis  Latinisque  litteris  vel 
scientiae  studiis  deditam  admonere  velim,  ne  forte  obliviscantur  quale 

1  By  the  Local  Government  BoarcTs  Provisional  Act  of  1889,  twelve  represen- 
tatives  of  the  University  took  their  place  among  the  Aldermen  and  Councillors 
of  the  City  of  Oxford. 

2  The  formal  title  in  the  University  Statutesof  Candidates  for  Responsions,  who 
were  for  the  first  time  delivered  from  the  viva  voce  part  of  their  Examinations. 

3  The  Grammar  paper  was  discontinued  ;  but  in  one  shape  or  other  it  has 
shown  a  persistent  vitality. 

4  The  University  Sermon  on  Sunday  afternoons  in  St.  Mary's  Church  was  not 
finally  abolished  till  1901. 


34 

apud  concives  nostros  Cantabrigienses  repetitum  sit  portentum.  Nun- 
tiaverunt  uugures  non  utique  aut  lapidibus  pluisse  caelum  aut  locutum 
esse  bovem,  sed  c  virginea  domitum  sagitta ' *  Rixatorem  Seniorem  2 
(sic  vocant  Cantabrigienses)  manus  dedisse.  Quod  quidem  quo  sit 
piaculo  avertendum  ne  nobis  quoque  Oxoniensibus  obveniat  haud 
scio.  Vereor  equidem  ne  mulierculae  illae,  quae  nunc  quidem 
alumnis  nostris  dulce  temporis  dispendium  faciunt,  mox  adultis 
viribus  bellum  inferant  et  doctis  virorum  frontibus  deripiant  coronam, 
vel  etiam  Academiae  fisco  obsideant !  Quapropter  optimo  cuique 
iuveni  qui  nondum  improbam  Sirena  desidiam  propellere  constituerit 
hoc  oraculum  exponam : 

Surge,  ne  longus  tibi  somnus,  unde 
non  times  detur  .  .  .  scelestas 
falle  sorores ! 3 

Restat  ut  viros  insignes  qui  hodie  nostris  sedibus  successerunt 
hospites  propensissimo  animo  salvere  iubeam ;  nec  facile  est  diiudi- 
care  quis  demum  honoribus  Academicis  dignissimum  se  praestiterit. 
Hunc  salutamus  Parrhasii,4  illum  Hippocratis  arte  excellentem ; 5 
hunc  Graeci  sermonis,6  hunc  philosophiae  subtilitatibus  expertis- 
simum,"  hunc  bibliothecariorum  principem8.  Nec  laudes  taceam 
'  eius  qui  domita  nomen  ab  Af rica  lucratus  rediit/  9  exploratori 10 
intrepido  gratulatus  qui  per  venenatas  Pygmaeorum  sagittas  et 
'caligantes  nigra  formidine  lucos'  sospes  reversus  servis  infelicibus  com- 
pedes  abripere,  sibi  ipsi  felicia  matrimonii  vincula  adsumere  voluit. 
Hospitibus  egregiis  et  toti  Academiae  salutem  reddo  quam  maximam. 

1  Hor.  Carm.  iii.  4.  72. 

2  The  portent  at  Cambridge  was  the  defeat  of  the  '  Senior  Wrangler '  of  the 
year  by  a  Newnham  student.  s  Hor.  Carm.  iii.  11.  39. 

4  William  Q.  Orchardson,  R.A.  5  Sir  William  Turner,  F.R.S. 

6  William  Watson  Goodwin,  Professor  of  Greek  at  Harvard. 

7  Henry  Sidgwick,  Litt.D.  (Cantab.),  Professor  of  Moral  Philosophy  at  Cam- 
bridge. 

8  Edward  Maunde  Thompson,  LL.D.,  Librarian  of  the  British  Museum. 

9  Hor.  Carm.  iv.  8.  18. 

10  Henry  Morton  Stanley,  the  explorer,  who  came  to  the  Encaenia  accom- 
panied  by  his  bride. 

ORATIO  CREWEIANA   IN   THEATRO    SHELDONIANO 
HABITA   DIE    XXIP0   MENS.   IVN.    MDCCCXCII 

,VCVNDVM  est  munus,  Academici,  nec  nimio  usn  obtri- 
tum  in  sollemnibus  his  feriis  eorum  omnium  piam  commemo- 
>rationem  facerequi  de  Vniversitate  nostra  optime  meruerint 
quos  quidem  si  in  hoc  loco  parum  conveniat  nominatim  evocare,  tamen 
satis  mihi  persuasum  habeo  ne  unius  quidem  vel  pietatem  vel  munifi- 
centiam  e  memoria  nostra  aut  depositam  esse  unquam  aut  deponendam. 
Hodie  vero,  ut  arbitror,  paulo  fit  difficilius  festivae  horum  comitiorum 
consuetudin  prorsus  satisfacere.  Etenim  languere  quodam  modo 
videntur  noti  Encaeniorum  lepores,  cum  ne  media  quidem  in  aestate 
neque  in  tanta  virorum  insignium  frequentia  diuturnam  illam  et  pesti- 
feram  hiemem l  et  dura  frigora  et  caeli  intemperiem  oblivisci  possimus 
quae  neque  seniorum  infirmitati  nec  teneris  infantiae  annis  parcebant. 
Neque  profecto  inter  plurimas  mortis  imagines  quidquam  luctuosius 
invenio  quam  acerbum  funus  altissimi  Principis,  Alberti  Victoris, 
Ducis  Clarentiae,  cuius  interitum  totus  fere  orbis  terrarum  proprio 
quodam  maerore  prosequebatur.  Neque  enim  solum  augustorum 
parentum  et  Reginae  dilectissimae  vicem  plorare  videbamur ;  sed 
auxit  doloris  amaritudinem  ipsius  adulescentis  bonitas,  auxit  regnandi 
iusta  exspectatio,  auxit  ante  omnia  faustissimimatrimonii  decepta  spes, 
et,  si  fas  dicere,  hymenaei  cantus  in  neniam  conversi.2  Sunt  quoque 
domi  multae  res  quae  timores  incertos  et  dubitationem  insinuent. 
Inter  diversos  rei  publicae  ordines  invidiosae  suspiciones  et  caeca 
seditionis  murmura.  Neque  porro  adhuc  in  aperto  est  quorsum 
efferri   velint  operariorum  societates,  quibus  quidem  omnino   esset 

1  The  winter  of  1891  and  the  following  spring  were  most  inclement,  and 
influenza  was  rife  in  Oxford. 

2  H.  R.  H.  Albert  Victor,  Duke  of  Clarence  and  Avqndale  (1864-92),  was 
betrothed  to  the  Princess  Victoria  Mary  of  Teck. 

favendum,  si  modo  aequam  sibi  libertatem  vindicare  et  iniquam 
dominorum  avaritiam  frustrari  conarentur.  Improbanda  autem  est 
commenticia  illa  libertas  quae  nihil  aliud  spectat  quam  sibi  consulere, 
ceterorum  civium  rationem  habere  nullam.  Neque  possum  non 
vereri  ne  inter  tot  melioris  aevi  indicia,  tot  utilitates,  tot  pacis  artes 
repertas,  confiteamur  oporteat  nondum  prorsus  exstirpata  esse  feritatis 
semina.  De  universa  hominum  sodalitate  et  vinculi  fraterni  robore 
iactationem  ultro  facimus  ;  sed  iactantibus  interdum  obvenit  tristissi- 
mus  facinorum  nuntius,  adeo  ut  de  humano  genere  aliquando 
desperandum  esse  videatur.  Etenim  admittuntur  flagitia  quae  credibile 
est  non  hominum  naturam  sed  potius  Tisiphonem  ipsam  suasisse. 
Quid  ?  nonne  paene  inauditi  sceleris  est  paucorum  furorem  eo 
procedere  ut  nihil  inausum,  nihil  reliquerit  intentatum,  si  modo 
caecum  sui  timorem  incutiendo  vota  insana  et  odium  expleat  inexora- 
bile  ?  Vbinam  quaeso  gentium  antehac  factum  est  ut  in  plena  pace, 
in  mediis  urbibus,  sedulo  operentur  oflficinae  ubi  nefanda  parentur 
incendia  et  fulminei  ignis  formidines,1  quae  civibus  innoxiis  necem 
minitentur  ?  Quippe  a  nefariis  percussoribus  nuper  est  edicto 
sancitum,  nec  legum  auctoritatem  quidquam  valere  nec  ius  mancipii 
nec  religionis  sanctitatem.  Quam  quidem  dementiam,  ne  tribus 
quidem  Anticyris  sanabilem,  lictoribus  et  securi  procurandam  esse 
consentiunt  fere  omnes. 

Inter  eos  quos  nuper  sibi  abreptos  maeret  Academia  nollem  equidem 
silentio  praeterire  mitem  et  amabilem  senem,  Evan  Evans,2 
Collegii  Pembrochiae  per  annos  xxvii  magistrum,  summae  humani- 
tatis  virum,  aequalibus  suis  ac  iunioribus  aeque  acceptum.  Nec 
quemquam  pia  recordatione  digniorem  reperio  quam  Georgivm 
Noel  Freeling,3  non  modo  Mertonensibus  suis  dilectissimum  sed 
ceteris  quoque  omnibus,  quicunque  sinceram  morum  simplicitatem, 

1  Infernal  machines  and  bombs. 

2  Dr.  Evans,  D.D.,  Master  of  Pembroke  College  and  Canon  of  Gloucester ; 
Vice-Chancellor  1878-82. 

3  George  Noel  Freeling,  M.A.,  Senior  Fellow  and  Chaplain  of  Merton  College  ; 
Hon.  Canon  of  Christ  Church  (1830-92). 

indolis  candorem,  vitae  innocentiam  noverant.  Dulcem  animam 
omnes  amici — inimicos  enim  habuit  nullos — havere  atque  valere 
iubent.  Neque  ignarus  sum  quantum  sui  desiderium  Keblensibus 
iniecerit  Wilhelmvs  Heathcote  Campion,1  subita  morte  ereptus  ; 
benigni  ingenii  vir  et  notae  integritatis,  qui  plurimis  atque  operosis 
negotiis  ipse  occupatus,  et  inter  discipulos  suos  discendo  pariter  et 
docendo  intentus,  tamen  adeo  benevolentia  abundabat,  ut  neque 
temporis  neque  laboris  dispendium  vel  minimi  haberet,  dum  modo  aut 
indigentibus  lucem  adferret  aut  miserorum  consuleret  utilitatibus. 
His  accedit  pari  luctu  deflendus  Edvardvs  Avgvstvs  Freeman,2 
Historiae  Modernae  Professor  Regius,  quem  necopinato  morbi  accessu 
in  longinquo  Hispaniae  oppidulo  emortuum  deplorant  non  solum 
Oxonienses  sed  tota  fere  litteratorum  res  publica.  Cuius  quidem 
haud  scio  utrum  magis  indefessam  industriam  ac  diligentem  antiqui- 
tatis  indagationem  admirari  debeam,  an  sagacitatem  acutam  et 
exactam  accurationem.  Nunquam  enim  satis  ducebat  in  conscribendo 
plenam  gestorum  memoriam  tradere;  immo  vero  omnium  rerum 
fontes  et  exitus  exquirere  maluit,  unde  orirentur  cuncta  et  quo 
spectarent  scrutatus,  quaque  inter  se  necessitudine  coniungerentur, 
ita  ut  in  rebus  historicis  veram  philosophandi  rationem  posteris 
relinqueret.  Habuit  fortasse  in  suo  ipsius  iudicio  ac  certa  persuasione 
tantum  fiduciae  collocatum  ut  ceterorum  opinionibus  paulo  iniquiorem 
se  aliquando  praestaret,  adeo  controversiarum  appetens  ut  rarissime 
a  proelio  prius  discederet  quam  rapta  ab  hoste  tropaea  constituisset. 
Erat  tamen  suorum  amantissimus,  studiosissimus  Academiae,  nec 
facile  erat  secundum  illi  quemquam  aut  proximum  invenire  qui 
tanto  muneri  succedere  deberet.  Neque  eo  tamen  minus  benigne  a 
nobis  excipiendus  est  vir  insignis  Iacobvs  Froude,3  in  litterarum 
studiis   haud    spernendus   auctor,    qui   quidem    Collegii    Orielensis 

1  W.  H.  Campion,  M.A.,  Tutor  of  Keble  College. 

2  E.  A.  Freeman  (1823-92),  M.A.,  Hon.  D.C.L.,  Regius  Professor  of  Modern 
History  1884;  Fellow  of  Oriel  College  :  died  of  small-pox  at  Alicante. 

3  James  Anthony  Froude,  M.A.,  Fellow  of  Exeter,  and  afterwards  of  Oriel 
College,  Regius  Professor  of  Modern  History  1892. 


quinquaginta  fere  abhinc  annis  alumnus,  nec  veterum  simultatum  tunc 
temporis  inexpertus,  iam  tandem  in  sui  ipsius  Collegii  societatem  et 
Professoris  Regii  cathedram  multa  cum  laude  redit.  Neque,  ut 
opinor,  vel  iuventuti  nostrae  vel  senioribus  displicebat  summi  ac 
diserti  viri  versatile  ingenium,  vis  oratoria,  verborum  nitor  et  copia, 
eloquentia  paene  forensis,  cuius  in  scriptis  vivit  vigetque  rerum 
gestarum  memoria  veluti  descripta  tabella.  Summi  viri,  Henrici 
Georgii  Liddell,1  absentiam  deploramus,  quem  tamen  nobis  non 
utique  dura  mortis  condicione  amissum  esse  gaudeo.  Integris  adhuc 
viribus  a  principatu  se  abdicare  ultro  constituit  ne  fortasse  propter 
octoginta  aetatis  annos  officio  suo  deesse  videretur.  Admiramur 
profecto  singulare  pietatis  ac  pudoris  exemplum,  neque  tamen  eo 
minus  desiderabimus  sanum  in  deliberando  consilium  et  raram  in 
agendo  sagacitatem ;  nec  fieri  potest  quin  saepius  nobis  Oxoniensibus 
in  mentem  veniat  decora  viri  species,  augusta  proceritas,  vultus 
maiestas,  canities  venerabilis. 

Vixdum  conticuerunt  strepitus  illi  et  clamores  qui  apud  nos  de 
statua  educenda  exorti  sunt.  Causa  autem  tumultus  insolentior 
quam  ut  omnino  a  me  praetermittatur.  Etenim  postquam  primarii 
quidam  viri,  Romanae  fidei  fautores,  Cardinalis  venerandi  Ioannis 
Henrici  Newman2  effigiem  marmoream  ponere  studentes,  a  decu- 
rionibus  nostris  in  media  urbe  locum  depoposcerant,  ii  autem  paulo 
inconsultius  licentiam  dederant  statim  exardescit  acerrima  alter- 
catio,  aiiis  decurionum  temeritatem  improbantibus,  laudantibus  aliis. 
Erant  enim  quorum  mentibus  obversaretur  sincera  viri  pietas, 
singulare  ingenium,  vitae  simplicitas ;  erant  autem  complures  qui  de 
superstitione  perfidia  inconstantia  streperent.  Equidem  ut  procerem 
agnosco  et  bene  merenti  debitos  honores  libenter  concedo,  ita  nolebam 

1  The  Very  Rev.  Henry  George  Liddell,  D.D.,  b.  1811.  Dean  of  Christ 
Church  1855;  resigned  the  post  1892. 

2  The  Newman  Memorial  Committee  sought  from  the  City  Council  a  suitable 
spot  on  which  to  erect  a  statue  of  his  Eminence  Cardiual  J.  H.  Newman.  The 
Council  was  not  unwilling  to  grant  a  site ;  but  so  much  hostility  was  shown  to 
the  scheme  that  it  had  to  be  abandoned. 

vim  inferri  tot  civibus  invitis  quibus  Danai  et  dona  ferentes  timori 
erant.  Equidem  nequaquam  instaurari  vellem  consuetudinem  pravam 
quae  nostrae  urbis  ambulationes  amoenas  hodiernis  sculpturae  monstris 
stipare  suaderet. 

Ineunte  vere  apud  nos  Oxonienses  magno  cum  plausu  acta  est 
c  Ranarum '  fabula.1  Spectabant  seniorum  centuriae,  spectabant 
iuvenes  docti  simul  et  indocti, 

quos  cultae  decet  adsedisse  puellae/ 

hae  enim  ipsae  cuneos  implebant,  Graecos  versus  aut  versionem 
Anglicam  sedulo  perlegentes.  Sed  ex  f ulgore  fumus !  quippe 
theatrum  ipsum  paucis  post  diebus,  vel  ob  histrionum  ardores,  vel 
propter  fervidam  poetarum  dimicationem  et  vibratas  a  Mystis  faces, 
tantos  calores  concepit  ut  flamma  ingens  erumperet,  quae  cum 
pulpita,  velarium,  orchestram  consumpsisset  nec  Ranis  insontibus 
parcebat,  nec  cadaveris  feretro,  nec  Charontis  cumbae :  et,  quod 
credibile  est,  Euripides  ipse  in  medio  incendio  XtjkvOiov  aTrcoXea-ev. 

Septimus  annus  agitur  ex  quo  Patres  Conscripti  qui  nunc  sunt  in 
curiam  sunt  vocati,3  quo  fit  ut  secundum  legem  senatoriam  fusos  iam 
nunc  evolvant  Parcae  nec  quidquam  Lachesi  supersit  quod  torqueat. 
Itaque  dimisso  senatu  vehemens  mox  arsura  est  contentio.  Promul- 
gantur  comitia :  prensare,  circumire,  polliceri  petitores.  Necdum 
satis  constat  quibus  potissimum  lenociniis  captanda  sint  populi 
suffragia.  Hic  quidem  rustico  exspectanti  tria  iugera  proponit  non 
sine  boum  mugitu  :  hic  operariorum  laboribus  salva  mercede  octo 
horas  praescribit :  hic  sitientibus  vini  usum  interdicit  ut  severa  virtute 
superbiant  aquae  potores  :  hic  ecclesiae  expilationem  aut  vectigalium 
remissiones  promittit.    Quod  si  Magnifico   Seni,  qui  cum  Nestoris 

1  The  Frogs  of  Aristophanes  was  performed  by  the  0.  U.  D.  S.  After  the 
last  performance  the  theatre  took  fire,  and  great  damage  was  done  to  the 
'  properties '. 

2  Juv.  Sat.  xi.  202. 

3  In  view  of  a  General  Election  candidates  were  beginning  their  canvass 
with  extravagant  promises.  Mr.  Gladstone  saw  a  panacea  for  everything  in 
Home  Rule  for  Ireland. 

annis  Demosthenis  facundiam  et  Gracchorum  vehementiam  conso- 
ciavit,  fides  sit  danda,  pollicentibus  viam  obstruit  inveterata  illa  de 
rebus  Hibernicis  controversia,  quae  quo  modo  sit  evasura  ne  Oedipus 
quidem  divinare  possit : 

Illic  credulitas,  illic  temerarius  error, 
vanaque  laetitia  est,  consternatique  timores, 
seditioque  repens,  dubioque  auctore  susurri.1 

Nec  prorsus  inauditae  sunt  armorum  civilium  minae  et  fraternae 
caedis  exspectatio — 

di  meliora  piis  erroremque  hostibus  illum !  2 

Ad  finem  propero.  Vnum  tamen  omitti  vos  saltem,  Academici, 
aegre  ferretis.  Nam  si  his  Encaeniis  proprium  videtur  veterum 
beneficiorum  memoriam  ita  repetere  et  recordari  ut  recentiorum 
quoque  aestimationem  iustam  habeamus,  publice  commemorandam 
esse  constat  munificentiam  illam  qua  nuperrime  vir  excultissimus 
Carolvs  Drury  Fortnum  3  pretiosos  antiquitatis  thesauros  in 
usum  nostrum  ultro  contulit ;  et  ne  qua  ex  parte  claudicarent 
archaeologiae  artiumque  liberalium  studia  dignum  hoc  dono  sacra- 
rium  instauravit.  Tantum  restat  ut  insignibus  viris  qui  hodie  sedibus 
nostris  successerunt  hospites  salutem  dicamus  maximam.  Qui 
quidem  omnes,  nisi  magno  opere  fallor,  communia  nobiscum  vota 
concipiunt  fore  ut  Vniversitati  Oxoniensi  cuius  ordinibus  iam  nunc 
fuerint  adscripti  fausta  omnia  et  felicia  eveniant. 

1  Ov.  Metam.  xii.  59.  2  Verg.  Georg.  iii.  513. 

8  Dr.  C.  D.  E.  Fortnura,  V.P.S.A.,  added  greatly  to  the  collections  in  the 
Ashmolean  Museum,  and  contributed  by  gifts  and  bequest  more  than  £25,000 
to  its  endowment. 

ORATIO   CREWEIANA   IN   THEATRO   SHELDONIANO 
HABITA   DIE   XXM0   MENS.   IVN.   MDCCCXCIV 

1 ESTVM  diem,  Academici,  denuo  instauramus  quo  semper 
moris  fuit  Fundatorum  Benefactorumque  piam  memoriam 
repetere,  benignitatem  laudare,  et,  quantum  fieri  possit 
minoribus  imitandam  proponere.  Neque  tamen  a  me  exspectandum 
erit  vel  regum  vel  primariorum  virorum  longum  quasi  indicem  consti- 
tuere,  aut  quae  quisque  ad  usus  nostros  contulerit,  eorum  omnium 
mentionem  hodie  facere.  Illud  tantum  cavendum  esse  censeo,  ne 
quis  posthac  ingrati  nos  animi  arguere  possit,  quod  praeclaras 
facultates  a  maioribus  acceptas  parvi  habere  videamur.  Sollemnis 
igitur  atque  publica  harum  rerum  commemoratio  eo  magis  fieri  debet 
quo  ea  plerumque  est  hominum  levitas  ut  praeteriti  temporis  citius 
obliviscantur,  et  dum  patronorum  innituntur  beneficiis  suae  ipsius 
fortunae  fabri  esse  glorientur.  Id  quoque  in  his  praesertim  tempori- 
bus  in  primis  est  curandum  ut  lautissimam  hereditatem  caute  ac 
sapienter  adhibeamus,  quae  quidem  contra  invidos  atque  malevolos 
obtrectatores  sola  atque  certa  fit  defensio.  Haud  enim  ignorare 
possumus  seditiosos  exstare  homines,  non  solum  apud  infimam  plebem 
verum  etiam  in  senatu,  qui,  novarum  rerum  avidi  et  vulgi  suffragia 
aucupantes,  divitum  bona  publicare  appetunt  et  tanquam  in  medium 
ferre.  Quibus,  credo,  nihil  acceptius  esse  videatur  quam  tantas 
invidiae  tempestates  in  Vniversitatem  pariter  atque  in  Ecclesiam 
excitare  ut  de  fortunis  utriusque  ceterisque  privilegiis  spolia  ultro 
faciant. 

Huius  modi  consiliis,  ut  spero,  universam  optimorum  hominum 
opinionem  securi  licet  opponamus  si  modo  facultates  nostras  recte 
administrare,  si  copias  liberaliter  impertiri,  si  propria  commoda 
merentibus  patefacere  vel  (ut  verbo  quasi  uno  rem  totam  concludam) 
si  nostris  nos  Fundatoribus  dignos  esse  demonstrabimus.  Quod  si  grato 

animo  quae  quantaque  excepimus  recordamur,  fieri  non  potest  quin 
ea  quoque  quae  amisimus  vero  luctu  commemoremus  ;  praesertim 
cum  graviorem  esse  summorum  virorum  iacturam  quam  divitiarum 
arbitremur.  Nunquam  antea,  quoad  scio,  Oratori  Publico  obtigit 
uno  eodemque  die  par  nobile  Professorum  deplorare  quorum  alter 
studiis  Graecis  Latinis  alter  erat  praepositus.  Henricvm  Nettle- 
ship,1  litterarum  Latinarum  Professorem,  Collegii  Corporis  Christi 
olim  Scholarem,  vellem  equidem  collega  collegam  debito  honore  pro- 
sequi,  amicitiae  et  commilitii  non  immemor  dum  Lincolniensium 
Societati  adscriptus  iuventuti  instituendae  per  decem  annos  singulari 
successu  se  dabat.  Ingenium  viri  candidum,  iudicium  sagax,  raram 
adsiduitatem,  accuratam  sermonis  Latini  notitiam  ultro  adgnovit  tota 
litteratorum  res  publica  :  neque  is  erat  cuius  mens  philologiae  arguti- 
unculis  defossa  inhaerere  posset;  immo  vero  ita  se  subtilitatibus 
immiscebat  ut  clari  aliquid  inde  expromeret.  Illustrem  alumnum 
maeret  Academia,  amicum  amici  desiderant.  Litterarum  Graecarum 
Professorem  Regium,  Beniaminvm  Jowett,2  Collegii  de  Balliolo 
per  annos  duodetriginta  Tutorem,  per  duo  et  viginti  Magistrum, 
quis  est  qui  nesciat  ?  Cuius  praeconia  cum  celebrare  coeperim, 
incertus  haereo  utrum  prius  recolere  debeam  quantam  quamque 
indefessam  sedulitatem  ad  Academiae  negotia  conferret,  quo  studio 
totam  examinationum  rationem  reficere,  quanta  liberalitate  com- 
moda  nostra  pauperioribus  impertiri  eniteretur ;  an  simultates  istas 
recenseam  quibus  vir  insignis  ac  verae  religionis  amore  instinctus  ab 
iis  exagitaretur  quibus  parum  placeret  liberior  opinio  et  Socratica 
quaedam  res  omnes  explorandi  et  discutiendi  libido.  Dixerim  quidem 
illum  Socratis  illius  discipulum  qui  teste  Tullio 3  philosophiam 
devocavit  e  caelo,  et  in  urbibus  collocavit,  et  in  domos  etiam  intro- 
duxit.     Id  quod  sua  ex  parte  non  sine  laude  effecit  Professor  noster, 

1  Henry  Nettleship,  M.A.  (1839-93),  Fellow  of  Lincoln  College  1861 ;  Corpus 
Professor  of  Latin  1878. 

2  Benjamin  Jowett,  M.A.  (1817-93),  Fellow,  Tutor,  and  Master  of  Balliol; 
Regius  Professor  of  Greek  1855  ;  Vice-Chancellor  1882. 

s  Cic.  Tusc.  Disp.  v.  4.  10. 

qui  studio  philosophiae,  antiquitatis  amore  imbutus  de  nostratibus 
philosophis  optime  est  meritus,  gravissimos  sermonis  Graeci  auctores 
convertendo  et  interpretando,  ita  ut  quidquid  finxerit  Plato,  quidquid 
narraverit  Thucydides,  quidquid  denique  de  civitatum  ratione 
docuerit  Aristoteles,  omnibus  patrio  sermone  lectitare,  intelle- 
gere,  meditari,  in  promptu  sit.  Sed  tamen  tantam  tamque  fru- 
ctuosam  scribendi  laudem  nescio  quo  pacto  praestrinxisse  videtur 
ipsius  viri  consuetudo  atque  ingenium.  Namque  ut  publicas  virtutes, 
industriam,  constantiam,  sedulitatem  propense  admirantur  ceteri,  ita 
vitam  interiorem  ac  veram  indolem  vel  magis  adgnoscunt  Balliolenses, 
qui  unice  sunt  experti  qualem  se  in  Collegium  suum  gesserit,  quippe 
illic  patriam,  illic  domum,  illic  delicias,  illic  quasi  Sirmionem  suum 
habere  videbatur.  Nec  possum  non  recordari  ipse,  quam  diu  inter 
Balliolenses  commorabar,  egenorum  patronum,  aegrotantium  fautorem, 
discipulorum  patrem  simul  et  magistrum,  nunc  consilio  efficaci,  nunc 
praecisis  sententiis,  nunc  lepido  sermone,  nunc  terribili  silentio 
iuniorum  animos  penitus  excutientem ;  quo  factum  est  ut  omnes  amabili 
quadam  dominatione  regeret  ac  moderaretur.  Quid  plura  ?  Nemo  aut 
Academiae  observantior  aut  suis  acceptior  dum  vivebat ;  nec  quisquam 
aut  luctu  graviore  aut  frequentiore  amicorum  pompa  est  elatus. 

Id  quoque  aegre  fero  quod  denuo  Baliiolensium  vicem  dolere 
oporteat,  quibus  et  Magistrum  suum  deflere  contigerit  simul  et 
Visitatorem ;  alterum  plenum  annis  ac  laboribus  paene  defunctum, 
alterum  tempestivam  modo  maturitatem  adsecutum  et  summis 
honoribus  ac  titulis  cumulatum.  Subit  animum  iucundissima  Caroli 
Bowex  *  recordatio,  quocum  ego  ipse  studiorum  communitate  et 
hilari  sodalicio  quondam  fui  coniunctus.  Quantam  spem  in  optimo 
illo  iuvene  collocavimus  aequales,  quantum  successum  augurari,  quanto 
amore  prosequi  gaudebamus.  Lectissimo  illi  atque  ornatissimo 
adulescenti,  omni  lepore  ac  venustate  adfluenti,  Musis  amico  doctri- 
naeque  studiis  dedito,  nihil  fere  aliud  denegaverat  natura  nisi  longum 
vitae  spatium.      Dederat  sane   miram  ingenii   celeritatem,   dederat 

1  C.  S.  C.  Bowen  M.A.  (Lord  Bowen),  1835-94,  Hon.  D.C.L.,  Scholar,  Fellow, 
and  Visitor  of  Balliol  College. 

facundiam,  urbanitatem,  elegantiam,  ita  ut  nemo  fere  in  iudiciis  aut 
causas  melius  orare  aut  leges  posset  luculentius  interpretari.  His 
accedebat  summa  humanitas  ac  mores  suavissimi,  nec  verborum  gratia 
deerat  nec  sermonis  festivitas,  seu  scribendo  vacaret  sive  cum  sodalibus 
colloqueretur.  Sed  ut  iniquo  temporis  spatio  praecludor  quominus 
alios  quoque  debita  laude  adficiam,  ita  non  prorsus  indictos  relinquere 
deceret  aut  Edmvxdvm  Ffoulkes,1  Ecclesiae  Beatae  Mariae  Virginis 
diu  Vicarium,  quem  ne  extrema  quidem  senectus  nec  valetudinis 
infirmitas  a  studiis  theologicis  detrahere  poterat;  aut  Georgivm 
Romaxes,2  nostrae  Vniversitati  nuper  adscriptum,  naturae  arcana 
scrutari  ausum  ipsamque  tanquam  interrogare — 

quo  motu  genitalia  materiai 
corpora  res  varias  gignant  genitasque  resolvant.3 

Ad  laetiora  non  invitus  transeo.  Sunt  qui  putent  Academiae 
gratulandum  esse,  quae  vegeto  quodam  vigore  imbuta  nihil  operosum 
detrectet,  nullis  se  difficultatibus  imparem  esse  fateatur.  Aere  alieno 
demersa  novas  impensas  temere  facit,  novis  se  necessitatibus  obstringit. 
Museis  nostris  et  glyptothecis  vastae  adiunguntur  accessiones  :  quaque 
nuper  intrantibus  obtutum  circumscribebat  paries — 

apparet  domus  intus  et  atria  longa  patescunt.4 
Beatae    Mariae   Virginis  Aedem,    caementicio   putri   labefactatam, 
cratibus  contextis  et  tenui  tibicine  fultam  cernimus  ; 

descendunt  statuae  restemque  sequuntur.5 
Interea  de  forma  et  figuris  turriculorum  atrox  certamen,  aliis  alia 
suadentibus ;  nec  quisquam  pro  certo  habet  utrum  architecti  opinionem 
sequi  debeat,  an  argutiunculas  illas  quascunque  '  ingratae  dictarit 
Caseus  urbi  '.G 

1  Edmund  S.  Ffoulkes,  B.D.,  Jesus  College,  Vicar  of  St.  Mary's,  Oxford. 

2  George  John  Romanes,  M.A.,  F.R.S.,  Caius  College,  Cambridge,  and  Christ 
Church,  Oxford.     The  Romanes  Lectureship  was  established  in  1891. 

3  Lucret.  ii.  61.  4  Verg.  Aen.  ii.  483.  5  Juv.  Sat.  x.  58.  f 

6  Verg.  Ecl.  i.  35.  Professor  Case  had  thrown  himself  with  characteristic 
energy  into  the  '  Battle  of  the  Pinnacles ',  and  discussed  with  great  minuteness 
the  particular  curves  which  had  ruled,  or  ought  to  rule  their  shape. 

Iam  ne  quis  impendio  deesset  aditus,  Litterarum  Anglicarum 
Scholam  *  elaboraverunt  illi  qui  novis  rebus  semper  favent ;  quam 
quidem  virginibus  puerisque  acceptiorem  fore  exspecto  quam  aerario 
nostro  utiliorem. 

Gratulor  iuventuti  nostrae  quod  nuper  Cantabrigienses  cum  in 
naumachia  tum  in  pancratio  devicerit.  Quae  quidem  res  ne  fortasse 
hoc  loco  parum  digna  esse  videatur,  animadvertendum  est  nationem 
universam  in  eo  consensisse  ut  caeca  quadam  veneratione  athletarum 
genus  adoret.2  Itaque  sive  adiutores  sibi  quaerunt  scholarum  archidi- 
dascali,  sive  alumnos  adsumunt  Collegia,  non  utique  cum  Iuvenali 
dixerim  de  moribus  atque  ingenio  ultimam  fieri  quaestionem  ;  illud 
tamen  confitendum  est  nosmet  ipsos  dum  ceteras  adulescentium 
virtutes  admirari  adfectamus,  toros  lacertosque  petentium  furtim 
contemplari,  et  quae  quisque  ferat  niceteria  adnumerare.  Cuius 
quidem  insaniae  ne  nostrae  quidem  mulierculae  omnino  sunt  expertes, 
quae,  cum  multa  alia  puerorum  ludicra  sint  imitatae,  inusitatum 
nuper  spectaculum  ediderunt,  dum  'pedibus  rotarum  subiiciunt 
lapsus  \3  et  ferro  volatili  equitantes  passos  crines,  succinctas  vel 
fluitantes  vestes  teretesque  suras  populo  inhianti  proponunt.4  Adeo 
autem  in  animos  iuniorum  irrepsit 

haud  dubius  furor  et  manifesta  phrenesis  5 

ut  iam  diu  inveteraverit  consuetudo  victorias  phaselorum  certamine 
reportatas  non  solum  poculis  et  comissationibus  celebrandi,  sed 
etiam  incendiis  et  saltatione  fanatica ;  unde  venit  in  mentem  Maronis 
illud— 

medium  freti  pietate  per  ignem 
cultores  multa  premimus  vestigia  pruna.c 

1  The  preamble  of  the  Statute  establishing  a  School  of  English  Literature 
was,  after  long  controversy,  carried  on  May  1,  1894,  by  120  votes  to  46. 

2  The  extravagant  cult  of  athleticism  hacl  hardly  left  uninfluenced  either 
schoolmasters  or  college  authorities. 

3  Verg.  Aen.  ii.  235. 

4  The  use  of  the  bicycle  by  ladies  was  in  its  infancy.    ,     5  Juv.  Sat.  xiv.  136. 
6  Verg.  Aen.  xi.  788.    '  Bump-suppers '  followed  by  bonfircs,  fed  with  College 

Quod  si  incendio  fomes  ac  ligna  defecerint,  adstat  temulentus  puer 
f  pingue  super  oleum  f undens  ' :  alii  autem  cubiculorum  postes  ferro 
adgressi  haud  dubitant  tabulas  trabes  mensas  subsellia  ceteraque 
flammarum  elementa  coacervare.  Statim  duplicantur  clamores, 
anhelat  ignis,  rubet  caelum.  Mox  accursant  excubiae a  nocturnae  et 
vigilum  cohortes,  dispositis  hamis  et  longo  fistularum  tractu  instructae. 
Pulsant  Collegii  portas  opem  invitis  obtrudentes.  Fit  strepitus  et 
utrinque  convicia,  his  introitum  postulantibus  illis  renuentibus.  Cra- 
stina  vero  luce  cum  turbulentissimus  quisque  crapulam  edormiverit, 
neque  aliud  stolidae  laetitiae  exstet  monumentum  praeter  immundos 
cineres  et  fenestrarum  ruinas,  tum  demum — 

mentem  lymphatam  Mareotico 
redegit  in  veros  timores  2 

instans  poenarum  exspectatio,  cunctis  tacite  secum  rogantibus  '  O  rus, 
quando  te  aspiciam  ? 3  3  Nec  diu  in  dubio  res  haeret.  Confestim  fit 
iudicium  et  reorum  relegatio  ; 

exinde  per  amplum 
mittimur  Elysium  et  pauci  laeta  arva  tenemus.* 

Vos  quoque  salvere  iubeo,  Doctores,  quos  iam  nunc  cum  tanto 
suffragantium  strepitu  et  honore  adfecimus,  quem  quidem  haud  minus 
vobis  iucundum  esse  credo  quam  nobismet  ipsis  decorum.  Equidem 
dum  nomina  petentium  perlego,  gratulandum  esse  opinor  Academiae 
quae  hodie  non  solum  insignes  suos  alumnos  novo  honore  dignos  esse 
censuerit,  sed  etiam  praeclarum  ac  nobilem  senatorem,  et  Americanae 
classis  praefectum  haud  minus  in  litteris  quam  in  re  navali  exerci- 
tatum.     His  accedunt  viri  eruditissimi  qui  tum  in  rebus  publicis  tum 

woodwork,  furniture,  anil  lamp-oil.  Leaping  through  the  flames  forms  an 
impressive  feature  of  this  fire-worship. 

1  The  fire-brigade  arrives  with  hose  and  buckets,  but  is  denied  entrance. 

2  Hor.  Carm.  i.  37.  14.  Next  morning  brings  with  it  a  sentence  of  '  rustica- 
tion '  on  several  ringleaders  ;  for  a  shorter  or  longer  time—  or  for  good. 

3  Hor.  Sat.  ii.  6.  60.  4  Verg.  Aen.  vi.  743. 

in  artibus  etiam  ingenuis  laudem  sibi  pepererunt,1  nec  mihi  quaeso 
invidete,  Academici,  si  mea  ipsius  ex  parte  Artvro  Palmer,  in 
Vniversitate  Dublinensi  Oratori  Publico,  salutem  impertiar  quam 
plurimam,  tantum  precatus  ut  inter  contionandum  benevolis  semper 
utatur  auditoribus,  neque  elegantiorem  unquam  Latinitatem  expromat 
quam  quae  a  virginibus  puerisque  intellegatur ! 

1  The  Hon.  degree  of  D.C.L.  was  conferred  on  the  Earl  of  Kiniberley,  K.G.  ; 
Bishop  Creighton  of  Peterborough ;  the  Right  Hon.  Sir  Horace  Davey ;  the 
Right  Hon.  Sir  Edward  Fry,  F.R.S.;  Captain  A.  T.  Mahan,  U.  S.  Navy ; 
^mile  Boutmy,  Member  of  the  Institute  ;  Arthur  Palmer,  Public  Orator  in  the 
University  of  Dublin  ;  W.  M.  Ramsay ;  John  Henry  Middleton ;  Professor  D. 
Mendeleef ;  and  Francis  Galton,  F.R.S. 

,NNO  redeunte,  Academici,  festus  agitur  dies  et  magna 
spectantium  frequentia  sollemnia  instaurantur  Comitia, 
lubi  suffragiis  vestris  proposita  sunt  virorum  primariorum 
nomina  et  plausu  unanimo  accepta.  Quae  res  et  nobis  ipsis  honorifica 
est  et  claris  hospitibus,  ut  opinor,  haud  ingrata.  Vos  autem,  viri 
illustres,  postquam  domum  redieritis  fieri  non  poterit  quin  quisque 
secum  reputet  qualis  et  quam  mira  fuerit  ista  Convocatio  quae  novos 
sibi  cives  hodie  adsciverit.  Etenim  quidquid  usquam  est  vel  gravitatis 
vel  sapientiae,  quidquid  scientiae  et  humanitatis,  id  omne  senatoribus 
nostris  et  professoribus  inesse  censebitis:  quidquid  porro  aut  dili- 
gentiae  usquam  est  aut  desidiae,  quidquid  decori  aut  iocosi,  horum 
omnium  exemplum  in  iuventute  nostra  habebitis.  Sin  autem  ad 
pulchritudinem,  venustatem,  gratiam  sit  respiciendum,  matronarum  ac 
puellarum  frequentiae  acceptum  referetis,  quae  virilem  conventum 
praesentia  sua  et  mille  vestium  coloribus  ornare  dignatae  sunt. 
Quod  si  civium  novorum  accessione  hodie  gaudemus,  non  possumus 
non  recordari  alumnorum  insignium  ordinem  qui  primum  civitatem 
Academicam  constituerint  et  constitutam  adauxerint.  Fundatoribus 
nostris  atque  benefactoribus  ut  grates  perpetuae  nullo  non  die  sunt 
agendae,  ita  praesertim  his  Encaeniis  piam  commemorationem 
quotannis  redintegrare  moris  fuit.  Credo  equidem  munificos  ac 
liberales  viros,  qui  tot  tantisque  utilitatibus  rem  publicam  nostram 
cumulaverint,  non  praesenti  tantum  commodo  consulere  sed 
exemplum  posteris  imitandum  praestare  voluisse.  Itaque  piam 
maiorum  liberalitatem  etiam  huic  aetati  commendare  enixe  cupio : 
non  quod  adeo  sum  ingratus  ut  beneficia  recentiora  parvi  faciam, 
verum  tamen  si  debito  Academiae  officio  hodie  sit  satisfaciendum,  novi 
cotidie    sumptus    suscipiendi    nova   obeunda    sunt   munera.      Qua- 

propter  si  inter  alumnos  nostros  inveniendus  erit  aut  Gyges l 
iro\v)(pv(To?  aut  Croesus  aliquis  aut  Ptolemaeus  aut  Maecenas 
alter,  haud  dubitarem  viro  tam  beato  subicere  nunquam  alias 
optabiliorem  exstitisse  vel  liberalitatis  vel  pietatis  occasionem.  Apud 
ignaram  plebem,  hominum  invidiosorum  mendaciis  obnoxiam, 
Vniversitas  nostra  praedives  et  otiosa  habetur.  Oculis  vulgi  obversatur 
commenticia  quaedam  species  Procancellarii  nostri  Sarrano  effulti 
ostro  et  poculo  gemmato  Setinum  bibentis:  obversatur  sociorum 
et  tutorum  imago  congestis  undique  saccis  et  auro  defosso 
indormientium.  Quod  si  huiusce  modi  calumniatoribus  copia  modo 
fieret  Academiae  Collegiorumque  rationes  excutiendi,  quam  incredi- 
bilem  opinionis  demutationem  subirent !  Pro  divitiis  paupertatem 
honestam,  pro  vectigalium  abundantia  attenuatos  praediorum  reditus 
invenirent  et  colonorum  conturbantium  tristes  querimonias ;  adeo  ut 
verendum  sit  ne  Collegiorum  socii,  patresfamilias  iam  dudum  facti, 
eo  descendere  aliquando  cogantur,  ut,  Megarensis2  esurientis  arti- 
ficium  imitati,  filiolas  suas  porcellorum  unguibus  instructas  parvo 
vendant  pretio :  nisi  forte  filiolae  (quod  in  his  temporibus  veri 
similius  esse  suspicor)  suos  ipsarum  patres  venum  dare  maluerint. 

Iam  vero  si  hodie  novis  civibus  adscriptis  ultro  gaudeamus,  non 
possumus  non  defiere  hominum  amicissimorum  iacturam  quos  nuper 
e  civitate  nostra  mors  abstulerit.  Ex  Aede  Christi  decessit  par 
nobile  virorum,  quorum  alterum  Carolvm  Heurtley,3  Dominae 
Margaretae  Professorem  Theologicum,  deploramus,  memoriam  gratam 
repetentes  mitis  ac  pacifici  senis,  annis  pariter  atque  pietate  venera- 
bilis,  priscam  ob  simplicitatem  et  sinceram  sanctitatem  admirandi. 
Alterum    Edvixvm    Palmer  4,    Collegii    de    Balliolo    diu   Socium 

1  The  names  of  millionaires  in  ancient  history. 

2  Tlie  starving  Megarian  in  the  Acharnians  of  Aristophanes  (1.  764foll.)  offers 
for  sale  in  the  market  his  little  daughters,  disguised  -with  snouts  and  hooves  as 
pigs. 

3  Charles  Abel  Heurtley,  D.D.,  Canon  of  Christ  Church.  Lady  Margaret 
Professor  of  Divinity  1853. 

4  Edwin  Palmer,  D.D.,  Canon  of  Christ  Church.  •  Corpus  Professor  of 
Latin  1870. 

ac  Tutorem,  deinde  Archidiaconi  titulo  ornatum  et  in  Societatem 
Aedis  Christi  receptum,  maeret  Academia,  maerent  amici  et  collegae. 
Mihi  quidem  ipsi  contigit  experiri  qualem  se  quondam  discipulis 
suis  praestaret,  quam  in  docendo  sedulum,  in  iudicando  promptum  et 
sagacem,  in  explicando  clarum  atque  expeditum.  Nec  postquam  ad 
nova  se  munera  et  rei  ecclesiasticae  curam  contulisset,  aut  iuris 
peritiorem  quemquam  aut  consilii  certiorem  invenires.  Quod  si 
observantiam  atque  admirationem  evocare  viderentur  tot  tantaeque 
ingenii  dotes,  fieri  non  poterat  quin  omnium  caritatem  conciliaret 
ipsius  viri  virtus  atque  innocentia.  Illustrissimo  fratre1  fratrem 
haud  indignum  desiderio  prosequuntur  omnes.  Paucis  his  diebus 
provecta  aetate  occubuit  Ioannes  Fisheb,  Collegii  Beatae  Mariae 
Magdalenae  per  annos  sexaginta  socius,  tanto  suorum,  tanto  loci 
amore  imbutus  ut  nusquam  alibi  sedem  ac  domicilium  habere 
curaret,  vir  antiqui  moris,  comitatis  benignae,  hospitibus,  amicis, 
necessariis  acceptissimus ;  venandi  studio  et  vitae  rusticanae  deditus; 
idem  in  omni  humanitate  et  litterarum  consuetudine  ita  est  versatus 
ut  nemo  fere  collegis  atque  familiaribus  carior  esse  posset,  qui  eum 
tanquam  patrem  et  patronum  societatis  suae  venerabantur.  Eodem 
fere  tempore  sed  integris  viribus  et  medios  inter  labores  nobis 
abreptus  est  Edvardvs  Ross  Whartox,  Collegii  Iesu  socius  ac 
tutor,  domus  Carthusianae  alumnus  insignis.  Nec  quisquam,  credo, 
vel  ad  cognitionem  philologiae  subtilius  contulit  ingenium  vel  intimas 
linguarum  rationes  acriore  iudicio  exploravit.  Brevi  atque  conciso 
sermone  multum  quam  multa  loqui  malebat,  quo  factum  est  ut  in  dis- 
ceptando  pariter  atque  in  deliberando  grave  viri  consilium  auctoritatem 
semper  summam  habere  videretur.  Ab  amicis  unice  dilectus,  a  doctis- 
simo  quoque  reverentia  observatus,  f  multis  ille  bonis  flebilis  occidit.' 
Iuventute  nostra  ante  hos  paucos  menses  solito  atque  usitato 
more  amica  cum  Cantabrigiensibus  proelia  ineunte  ita  ut  in 
pancratio  uno  tantum  puncto  devicti  ex  nautico  certamine  victoriam 


1  The  first  Earl  of  Selborne  (Right  Hon.  Roundell  Palmer)  b.  1812;  Lord 
Chancellor  1872,  1880. 

reportaverint  paene  inexspectatam,  placuit  Atheniensibus,  seu  lucri 
appetentibus  seu  veteris  gloriae  studiosis,  Olympiacae1  palmae  praemia 
athletis  denuo  proponere.  Sed  tamen  in  antiquo  illo  stadio  ne 
mentio  quidem  huius  Vniversitatis  fuisset  facta,  nisi  casu  felici  e 
Collegio  Novo  evolasset  Dircaeus  quidam  cycnus,  et  'per  audaces 
nova  dithyrambos  verba 3  devolvisset  ita  ut  stuperent  omnes  auditores 
Pindarum  revixisse  rati.  Quapropter  honorifice  salutandum  esse 
censeo  disertum  iuvenem  e  regione  nostri  sedentem,  Apollinari  ob 
virtutes  donatum  laurea,  quam  quidem  doleo  eum  hodie  domi 
reliquisse,  neque  secum  attulisse  ut  exspectatae  recitationi  inserviret. 
Ad  res  domesticas  transeo.  Ineunte  anno  civitas  Oxoniensis  non 
morbo  quidem  sed  morbi  metu  graviter  est  affecta.  Itaque  ne 
variolarum 2  contagio  laborarent,  iuvenes  nostri  medico  venam 
committere  sunt  ausi,  qui  cum  semel  '  rem  acu  tetigisset '  adspiceres 
athletas  prae  terrore  exsangues  delabi,  deinde  bracchio  lanis  fasciisque 
obvoluto  sodalium  propinquitatem  reformidare.  Mox  e  vicinis  oppi- 
dulis  nuntiatum  est  canibus  blandis  rabiem  incidisse.  Nec  mora : 
aediles  nostri,  quo  melius  consulant  'imbellis  iuventae  poplitibus 
timidove  tergo ',  catulos  vel  custodiae  mandant  vel  ad  necem  ducunt 
vel  '  ferratis  praefigunt  ora  capistris  \3  Quae  quidem  cautio  utrum 
istam  rabiem  exacerbatura  sit  an  sedatura  parum  liquet.  Atqui 
scio  quantam  mihi  invidiae  tempestatem  sim  suscitaturus  si  furtim 
modo  et  quasi  occulte  submoneam  novarum  rerum  fautoribus  veram 
nuper  irrepsisse  rabiem,  dum  puellis  '  propria  quae  maribus '  munera 
efflagitantibus  stimulos   subiciunt.      Nulla   res  unquam   post   natos 

1  The  Olympic  games  were  held  in  Athens  in  the  spring  of  this  year,  but  the 
organization  was  so  far  from  perfect  that  no  official  invitation  reached  Oxford 
or  Cambridge  in  time.  But  Oxford  was  not  wholly  unrepresented,  for  Mr.  G. 
S.  Robertson,  a  famous  scholar  and  prizeman  of  New  College,  appeared  in  the 
Stadium  and  recited  an  appropriate  Pindaric  Ode  in  Greek,  receiving  asa  prize 
a  laurel  bough  and  a  scarf  pin.  Mr.  Robertson,  who  had  gained  this  year  the 
prize  for  the  Latin  Essay,  was  seated  in  the  Sheldonian  Tbeatre  opposite  to  the 
Public  Orator,  who  regretted  the  absence  of  the  laurel  bough  as  a  proper 
adjunct  to  the  prizeman's  recitation. 

2  Small-pox  scare  and  vaccination.  3  Muzzling  order  for  dogs. 

homines  tanta  tamque  acria  studia  Academicis  intulit,  aliis  postulata 
strenue  commendantibus,  aliis  ut  intempestiva  et  noxia  reprobantibus. 
Neque  tamen  ferro  aut  fustibus  res  est  peracta,  sed,  Sibyllae1 
exemplum  secutus,  pro  se  quisque 

fata  canit  foliisque  notas  et  nomina  mandat. 
Nec  'periturae  parcere  chartae*  quisquam  curabat  dum  modo  vel 
vaticinia  tristia  vel  argumenta  vel  rationes  vel  dicteria  vel  facetias 
vel  cavillationes  vel  merum  livorem  litteris  consignare  posset.  Res 
ad  senatum  refertur :  in  sententiam  discedunt  patres :  rogatio 
antiquatur.  Quo  fit  ut  in  hac  Vniversitate  uterque  sexus  tenui 
discrimine  paulisper  dignosci  possit.  Quod  de  hac  lite  posteritas  sit 
iudicatura  ne  augurari  quidem  audeo. 

1  The  Voting  on  Degrees  for  Women  came  on  in  Congregation  on  March  3 
and  10,  1896.  The  Cumaean  Sibyl  who  consigned  her  prophecies  to  loose  leaves 
(Verg.  Aen.  iii.  444)  is  taken  as  the  type  of  the  fighters  on  the  Women's  Degrees 
who  filled  the  whole  place  with  fly-sheets. 

>AEPE  veritus  sum,  Academici,  ne  fortasse  coram  vobis 
[contionabundus  a  proprio  Creweianae  orationis  proposito 
Ipaululum  declinaverim ;  et,  dum  recentiora  studiosius  capto, 
antiquitatis  memoriam  leviter  tantum  perstrinxerim.  Id  enim  primum 
omnium  curavit  patronus  noster  Nathaniel  BaroCrewe  ut  in  annuaCon- 
vocatione  hominum  nobilissimorum  mentio  fieret  honorifica,  quorum 
ope  et  condita  est  Vniversitas  et  locupletata.  Fortunati  erant  isti 
oratores  qui  ante  nos  nostra  dixerint !  quibus  saepe  numero  contigerit 
splendida  velregum  vel  procerum  dona  publice  coramemorare,  etnovo 
quodam  ardore  eius  munificentiae  monumenta  laudare  quae  totius 
orbis  moverint  admirationem.  Velim  equidem  illis  saeculis  interfuisse 
quae  Thomam  Bodley,  Edvardum  Comitem  de  Clarendon,  Gilbertum 
Sheldon,  Ioannem  Radcliffe  pepererint,  ceterosque  benefactores  qui, 
ut  puto,  non  solum  magnificam  nobis  hereditatem  verum  etiam 
posteris  exemplum  relinquere  statuerint.  Nos  certe  quorum  oculis 
in  dies  obversantur  tot  tantaque  pietatis  antiquae  indicia  fieri  non 
potest  ut  gratam  patronorum  recordationem  unquam  excidere 
sinamus.  Quod  si  istius  hereditatis  viget  adhuc  vigebitque  memoria 
verendum  est  ne  iam  dudum  obsoleverit  exempli  vis ;  quippe  falsa 
inveterascit  opinio  Academiam  Oxoniensem  omnibus  copiis  cumu- 
latam  nihilo  carere.  Ouo  fit  ut  huius  aetatis  Maecenates  nova 
quaedam  condere  quam  veneranda  et  antiqua  instituta  fovere  ac 
sustentare  malint.  Quapropter  Honorabili  Pannariorum  *  Societati 
gratiam  singularem  referendam  esse  censeo,  qui  intra  hos  paucos 
menses  pro  sua  liberalitate  novae  Bibliothecae  sumptus  in  usum  Vni- 

1  The  new  Radcliffe  Library,  built  at  the  south  end  of  the  University  Museum 
from  the  designs  of  Mr.  T.  G.  Jackson,  R.A.,  is  the  munificent  gift  of  the  Wor- 
fhipful  Company  of  Drapers.  It  was  formally  presented  to  the  University  in 
1901. 

versitatis  susceperint.  Ad  nos  quidem  Oxonienses,  paupertatem 
nostram  et  deminuta  vectigalia  fortiter,  ut  credo,  tolerantes  potius 
quam  conquerentes  affertur  fama  in  agro  Californiensi  iam  nunc 
designatam  esse  Vniversitatem x  tantis  opibus  instructam  ut  vel  archi- 
tectis  (prodigo  plerumque  hominum  generi)  licitum  concessumque  sit 
quidvis  aliud  facere  quam  parcere  argento.  Inter  colles  amoenissimos 
in  loco  editiore  ac  late  maris  arbitro  ponendum  esse  credo  universae 
scientiae  domicilium  et  Musarum  sedem.  Hic  ordinanda  sunt  viri- 
daria  arboribus  omnimodis  consita ;  hic  aedificandae  porticus,  biblio- 
thecae,  theatra,  auditoria  ;  huc  omnia  doctrinae  incitamenta,  omnium 
artium  instrumenta  congeri,  huc  immensa  professorum  praelecto- 
rumque  multitudo  confluere  iubetur.  Vix  puto  mirandum  erit  si 
Academia  nostra  Menelai  verba  adhibuerit  mutatam  domus  fortunam 
maerentis,  et  opes  attenuatas 

oav  ocpeXov  rpirdrr\v  rrep  e-^cov  kv  8a>/j.aai  jioTpav 

vaieiv.2 
Interea  tamen  si  sorte  infelici,  ut  videtur,  divitiis  et  abundantia 
nobis  est  supersedendum,  tranquillitate  quadam  ac  pace  contenti 
vivamus  !  Quid  si  longis  navibus  et  armorum  strepitu  fervet  mare 
Atlanticum;  quid  si  imperator  bellicosus  '  pugno  cataphracto ' 3 
Sericas  regiones  et  populum  imbellem  domat ;  quid  si  praedae  cupi- 
dus  '  circumgemit  Vrsus  ovile '  ?  Hic  inter  silvas  Academi  iuvat 
philosophiae  vacare  et  securum  agere  aevum. 

Vna  tantum  res  quieti  placidae  brevem  perturbationem  nuper 
minitabatur.  Credideram  equidem  immensae  examinationum  moli 
summam  manum  iam  dudum  esse  impositam.  Ea  autem  apud 
nostrates  est  rerum  novarum  cupido  ut  nuperriine  in  Congregatione 
nostra  promulgata  sit  De  Re  Rustica  rogatio,  et  duobus  modo 
suffragiis  antiquata.4     Hac  provisum  est  ut  in  Agriculturae  Scientia 

1  The  Californian  Univereity  of  Berkeley,  at  San  Francisco. 

2  Hom.  Od.  iv.  97. 

3  Visit  of  German  squadron  to  Kiau  Chau ;  and  lease  to  Russia  of  Port 
Arthur  by  China. 

4  In  Congregation  on  May  17  the  form  of  Statute  establishing  a  Final  Honour 

examinandos  se  sisterent  alumni  et  novo  quodam  aditu  ad  gradum 
in  facultate  Artium  proveherentur.  Continuo  adspicere  videbar  in 
Collegio  Sanctae  Mariae  Magdalenae  frondosas  ulmos1  in  burim 
flecti  aut  vitibus  maritari ;  inter  vireta  et  herbosas  loci  amoenitates 
pubem  nostram  nudam  arare  serere  nudam,  aut  bobus  invalidis 
latices  Lenaeos  inserto  cornu  infundere,  aut  caespitem  domesticum 
fimo  pingui  saturare,  dum  reiectis  Platone  et  Aristotele  Cererem 
Liberumque  patrem  adsidue  colunt. 

Alia  quoque  in  mentem  veniunt  quae  plectro  leviore  alias  essent 
tangenda.  Obstruit  tamen  orationis  hilaritatem  dulcium  amicorum 
memoria  quibus  amissis  lugubrem  esse  sentio  domum  nostram. 
Ineunte  anno  plorantibus  ac  desiderantibus  suis  in  Aede  Christi 
compositus  est  Henricvs  Georgivs  LiDDELL,2quasifierinon  posset 
ut  a  propria  domo  mortuus  dissociaretur  quam  tot  tantisque  commodis 
vivus  locupletasset.  Meministis,  Academici  (nunquam  enim  tam 
nobilis  vitae  memoria  oblivione  potest  obrui), — meministis  quanta 
auctoritate,  quanto  vigore  per  annos  sex  et  triginta  Decani  officio 
fungeretur,  quibus  frueretur  amicitiis,  quam  bene  de  litteris  Graecis 
ac  Latinis  mereretur.  Meministis  miram  sagacitatem  quam  ad 
negotia  tractanda  nunquam  non  adhiberet ;  meministis  raram  pietatem 
qua  integris  adhuc  viribus  ab  officio  se  abdicare  ultro  constitueret,  ne 
forte  propter  octoginta  aetatis  annos  Societatis  suae  fortunis  obesset. 
Non  iniuria  tam  nobilis  viri  sepulcro  prisca  illa  verba  possem  in- 
scribere,  quibus  L.  Cornelii  Scipionis  memoria  servatur  : 

Honc  oino  ploirume  cosentiont  Romane 
Duonoro  optumo  fuise  viro  viroro.3 

Eiusdem  Societatis  alumnum  pari  caritate  prosequimur,  suavissimum 

School  of  Agriculture  "was  promulgated,  and  the  Preamble  thereof  rejected  on 
a  division.     (Placets  45,  Non-placets  47.) 

1  The  language  and  the  processes  described  are  borrowed  from  the  Georgics 
of  Vergil. 

2  Henry  George  Liddell,  D.D.,  Hon.  D.C.L.     Dean  of  Christ  Church  1855 ; 
Vice-Chancellor  1870  ;  buried  in  Christ  Church. 

3  From  the  tomb  of  the  Scipios  on  the  Appian  Way. 

fabellarum  auctorem,  virginibus  puerisque  vix  magis  quam  nobis- 
met  ipsis  acceptum  Lvdovicvm  Carroll,1  hoc  enim  nomine 
notae  viri  verecundiae  obsecutus  dixisse  malim.  Quanto  nos 
omnes  gaudio,  candida  anima,  adfecisti  dum  puellulam  innocentem 
in  mystica  illa  regione  te  duce  sumus  comitati,  ubi  lectorem  ludit 
insania  amabilis.  Te  duce  speculi  vitrum  penetrare  licuit ;  te  duce 
cantilenas  ioculares  et  faceta  animalium  colloquia  audire,  vel  per  lucos 
errare  ubi  summa  deorsum  versari  et  ipsa  rerum  natura  Circaeas 
quasdam  mutationes  subire  videantur.  Quanta  festivitate,  quibus 
salibus,  quam  subtili  elegantia  narratiunculas  tuas  adspersisti, 

musaeo  contingens  cuncta  lepore,2 
ita  tamen  ut  de  fonte  illo  leporum  nunquam  surrexerit  amari  aliquid. 
Nudius  tertius  elatus  est  pictor  exquisitissimus  Edvardvs  Burne- 
Jones,3  Collegii  Exoniensis  alumnus,  quem  nuper  Academia  ad 
gradum  Doctoris  in  Iure  Civili  libentem  libens  adscivit.  Quanta 
gratia,  quot  veneres  cum  illo  exstingui  videntur:  quam  rara  sunt 
tabellarum  argumenta,  quippe  '  ipsius  in  mente  insidebat  species 
pulchritudinis  eximia  quaedam,  quam  intuens  in  eaque  defixus  ad 
iilius  similitudinis  artem  et  manum  dirigebat ' 4.  Paene  crediderim 
abrepto  magistro  pallidulos  fieri  colores  quibus  tanto  opere 
gaudebat,  hebescere  Veneris  Speculum,  in  Aureis  illis  Scalis 
vestigia  premere  virgines,  ipsam  vero  Pygmalionis  Galateam 
iterum  in  exsangue  marmor  refrigescere.5  Quid  vero  dicam, 
quidve  indictum  relinquam,  de  sene  illustrissimo  Wilhelmo 
Ewart    Gladstone,6   cuius   exsequias    his    paucis    diebus    totam 

1  Charles  Lutwidge  Dodgson,  M.A.,  Student  of  Christ  Church  :  author  (under 
the  name  of  Lewis  Carroll)  of  Alice  in  Wonderland,  and  Through  the  Looking- 
glass,  &c.  2  Lucret.  i.  933. 

3  Edward  Burne-Jones,  R.A.,  b.  1833.  Hon.  Fellow  of  Exeter  College  ;  Hon. 
D.C.L.  1881.  *  Cic.  Or.  2.  9. 

5  The  reference  to  some  of  the  artisfs  famous  pictures— Venus's  Mirror;  the 
Golden  Stair ;  Pygmalion  and  the  image. 

6  William  Ewart  Gladstone,  b.  1809,  M.A.,  Hon.  D.C.L.  Student  of  Christ 
Church,  Hon.  Fellow  of  All  Souls  College.  Burgess  of  the  University  1847-65. 
Died  May  19,  1898.     Buried  in  Westminster  Abbey. 

nationem  Britannicam  aut  praesentia  aut  saltem  desiderio  atque 
reverentia  prosequentem  videbamus  ?  Fieri  quidem  nullo  modo 
potest  ut  in  oratione  brevi  copiosam  omniumque  rerum  abundantem 
vitam  illius  viri  complectar,  quo  exstincto  ipse  orbis  terrarum  inopiam 
aliquam  egestatemque  pati  videtur.  Aliorum  erit  vastam  gestorum 
materiem  annalibus  nostris  committere ;  aliorum  erit  exponere 
quantam  in  senatu,  quantam  in  contionibus  auctoritatem  ipsa  vi 
eloquentiae  ac  veterana  experientia  arripuerit ;  quas  leges  promul- 
gandas  antiquandas  curaverit ;  qua  sollertia  res  aerarii  tractaverit ; 
quo  studio  universae  libertatis  exstiterit  adsertor,  ita  ut  aliis  patriam 
amplificare,  aliis  in  discrimen  adducere  videretur.  Nobis  autem 
Oxoniensibus  ac  praesertim  Aedis  Christi  alumnis  accedit  domesticus 
dolor  et  vix  consolabilis,  ornamento,  patrono,  amico  orbatis,  qui 
in  novissima  vitae  hora  caritatem  summam  atque  benevolentiam 
erga  Almam  Matrem  suam  est  testificatus.  Recordari  iuvat  quo 
successu  ad  summos  honores  in  hac  Academia  sit  provectus,  quam 
impense  inter  publicos  labores  litteris  ita  incubuerit,  ut  Scipionis 
iactationem  sibi  adsumpsisse  videretur  qui  dicebat  nunquam  se  minus 
otiosum  esse  quam  cum  esset  otiosus.1  Tantam  vero  sui  fiduciam, 
tam  fixam  vel  in  re  ancipiti  opinionem  habebat,  tanta  obstinatione 
adhaerebat  proposito  ut,  dum  compluribus  persuadebat,  non  posset 
non  controversias  excitare  graves.  Quis  autem  est  vel  adversariorum 
quin  vividam  ingenii  vim  et  facundiam  praepotentem  adgnoscat,  aut 
incredibilem  constantiam  ac  mentem  sibi  consciam  recti  admiretur, 
quam  neque  minae  neque  pericula  neque  sollicitationes  neque  ambitio 
possent  corrumpere  ?  Cum  autem  errare  sit  humanum,  mihi  persuasum 
est  ipsis  huiusce  viri  erroribus  nobilitatis  aliquid  nunquam  non  subesse, 
qui,  quidquid  vel  publice  ageret  vel  privatim,  menti  obversatam 
haberet  perfectam  iustitiae  virtutisque  imaginem,  quam  et  ipse 
consequi  et  ceteris  commendare  studeret ;  neque  id  tantum  philo- 
sophorum  praeceptis  sed  legi  divinae  ac  purae  religioni  obsecutus. 
Constat  enim  in  longo  vitae  curriculo  quasi  lumen  aliquod  elucere 
sanctitatem  viri  et  certam  spem  in  Dei  providentia  repositam,  quae 
1  Cic.  De  Off.  iii.  1.1. 

MERKV  H 

neque  in  morbi  cruciatibus  neque  ipsa  in  mortis  hora  deficeret.  Quid 
multa  ?  Liceat  mihi,  ut  cetera  omittam,  Taciti  verba  adferre  Agricolae 
soceri  obitum  deplorantis  :  e  Si  quis  piorum  manibus  locus,  si  non 
cum  corpore  exstinguuntur  magnae  animae,  placide  quiescas,  nosque 
domum  tuam  ab  infirmo  desiderio  et  muliebribus  lamentis  ad 
contemplationem  virtutum  tuarum  voces,  quas  neque  lugeri  neque 
plangi  fas  est.  Admiratione  te  potius  quam  temporalibus  lau- 
dibus,  et,  si  natura  suppeditet,  similitudine  decoremus :  is  verus 
honor,  ea  coniunctissimi  cuiusque  pietas  .  .  .  Quidquid  ex  hoc  viro 
amavimus,  quidquid  mirati  sumus  manet  mansurumque  est  in  animis 
hominum,  in  aeternitate  temporum,  in  fama  rerum.* x  Huic  praeconio 
nihil  est  quod  temere  addam. 

1  Tacit.  Agric.  46. 


59 


ORATIO  CREWEIANA  IN  SCHOLA  THEOLOGIAE  HABITA 
DIE  XXVIIMO  MENS.  IVN.  MCM 

(RATORI  vestro  plerumque  contigit,  Academici,  de  nullis 
(aliis  rebus  nisi  de  Academiae  statu  atque  artium  ingenu- 
J^^^^arum  proventu  apud  gentem  togatam  in  Theatro  Shel- 
doniano  contionari.  Vereor  autem  ne  hodie  nova  atque  inusitata 
rerum  species  mentibus  vestris  obversetur,  nempe 

Anglia  Barbariae  lento  collisa  duello.1 
Mitto  equidem  istas  disceptationes  quas  nonnulli  de  belli  causis 
protulerint ;  mitto  vitia  illa  quae  vel  in  praeparando,  vel  in  admini- 
strando,  vel  etiam  in  pugnando  sint  improbanda ;  mitto  obtrectationes 
insidiosas  quibus  gentes  externae  odia  sua  ostentaverint.  Tantum 
libens  adseverabo  milites  nostros  ab  antiqua  maiorum  virtute  nihil 
degenerasse.  Nemini  procul  dubio  mirum  videatur  si,  adducta  in 
discrimen  re  publica,  iuventus  nostra  atque  evocati  milites  ad  signa 
ultro  convolaverint,  pro  patria  vitam  impendere  parati.  Illud  vero 
quis  antehac  vel  somniavit  fore  ut  coloniarum  nostrarum  cives, 
ceteraeque  gentes  legibus  nostris  subiectae,  sua  sponte  opem  ferentes 
Britanniae  causam  susciperent  et  singulare  caritatis  specimen  parenti 
suae  exhiberent  ?  Quapropter  animo  propenso  equitatus  illius  levem 
armaturam  salvere  iubeo,  quae  praesertim  e  regione  Canadensi  atque 
ex  Australi  continente  profecta  copiis  nostris  magnum  fecit  momentum. 
Neque  in  his  temporibus  debito  officio  defuit  Vniversitas  Oxoni- 
ensis,  sive  alumnos  ad  armorum  usum  cohortando,  sive  iuventutis 
florem  in  aciem  emittendo.  Quae  tamen  omnia^  ut  certam  fiduciam 
et  laudem  adferunt,  ita  nobis  reputantibus  quanto  steterit  victoria,  non 
possunt  non  eum  incutere  dolorem  qui  huiusce  diei  solitam  hilari- 
tatem  et  licentiam  inhibeat.  Quis  enim  est  cuius  in  mentem  non 
irrepat  eorum  omnium  memoria  quos  abstulerit  atra  dies  et  funere 

1  Hor.  Ep.  i.  2.  7. 

acerbo  merserit?  Quis  est  quin  deploret  militum  fortissimorum 
robur  aut  vulneribus  aut  morbo  confectum  ?  Quis  est  quin  suorum 
lugubres  domos,  parentum,  coniugum,  liberorum,  amicorum,  sodalium 
interitum  defleat?  Itaque  etiam  si  nostrorum  victricia  arma  et  summi 
ducis  veteranum  in  bellando  peritiam  salutemus,  vix  tamen  ea  est 
rerum  condicio  quae  feriarum  celebrationem,  nedum  levitatem  et 
lepores,  patiatur.  Ipsa  legionum  certamina  Oceanus  dissociabilis 
et  longa  terrae  spatia  ab  oculis  nostris  separant ;  unde  foret  exspec- 
tandum  seram  modo  de  belli  fortuna  ad  aures  accessuram  esse  famam, 
nisi  in  horas  vox  penetrabilis — tacita  illa  quidem  et  mutis  signis 
locuta — per  marium  immensitates,  per  obices  montium  ac  desertorum, 
clanculum  emissa,  vera  omnia  de  pugna  ancipiti,  de  rebus  adversis 
vel  secundis,  ita  prompte  divulgasset  ut  ipsa  in  acie  stare,  ipsum  proelii 
strepitum  audire  videremur.  Quam  diu  inter  spem  metumque  pende- 
bamus,  tribus  oppidis  obsidione  diuturna  pressis,  famem  interea, 
morbum,  crebras  hostium  oppugnationes  fortiter  tolerantibus  !  Quanta 
trepidatione  obsessorum  fortunas,  auxiliantium  vix  superandas  diffi- 
cultates  sequebamur !  quanta  admiratione  constantiam  indomitam  et 
virtutem,  non  virorum  modo  sed  etiam  mulierum,  excipiebamus.1 

Sunt  qui  putent  gentis  nostrae  ingenium  nimis  esse  sedatum,  ita  ut 
neque  mala  fortuna  commoveri  neque  bona  exsultare  soleat.  Aestuare 
autem  ignes  suppositos  et  verum  animi  calorem  quis  denegabit,  qui 
nuperrime  totius  nationis  effrenatam  viderit  laetitiam,  civium  clamores 
audierit,  duces,  exercitum,  victricia  arma,  reginam  dilectam  salvere 
iubentium.  Nec  temere  dixi  totam  nationem,  vel  potius  totam  imperii 
societatem,  vehementer  laetari,  quippe  in  hoc  difficili  bello  et  inevita- 
bili  Britannia  nostra,  quam  homines  invidiosi  amicis  carere  insolenter 
iactitaverunt,  nunc  demum  est  experta  quam  firmis  adminiculis 
innitatur  ea  civitas  quae,  coloniis  suis  aequam  libertatem  impertiendo, 
fidei  et  caritatis  messem  perceperit  uberrimam.  Constat  enim  pietatis 
hoc  esse  laudabile  officium,  quae  seu  in  parentes  sive  in  patriam 

1  Ladysmith  -was  relieved  on  Feb.  28 ;  Kimberley  on  Feb.  15  ;  and  Mafeking 
on  May  17,  1900. 

adhibita,  virtutum  omnium  est  fundamentum.  Cui  nullo  modo 
dissimilem  esse  puto  Fundatorum  Benefactorumque  pietatem  cuius 
hodie  debita  fit  recordatio.  Quippe  optimi  et  sagacissimi  viri,  satis 
intellegentes  commemorationem  nominis  sui  non  cum  vitae  tempore 
dimetiendam  sed  cum  omni  posteritate  adaequandam,  nunquam  dubi- 
tabant  Almam  suam  Matrem  tot  tantisque  donis  locupletare  ut  in  ea 
humanitatis  universae  sedem  atque  domum  collocatam  esse  gloriemur. 
Ac  vehementer  gaudere  licet  tam  commendabilis  exempli  vim  non 
omnino  obsolevisse,  quominus  hodie  apud  nos  recentioris  benevolentiae 
exstent  monumenta.  Hic  Musei  Ashmoleani  adaucta  moles,  illic 
Bibliothecae  Radcliffianae  nova  aedificatio  Pannariorum  munificentiam 
et  Caroli  Fortnum  liberalitatem  testantur.  Benefactorum  quoque 
numero  accedat  licet  vir  ornatissimus  Avgvstvs  Pitt  Rivers  qui 
nuper  hanc  Vniversitatem  Museo  Ethnographico  donavit,  ubi  oculis 
fidelibus  subiecta  sunt  rara  rerum  miracula,  unde  satis  intellegi 
possint  ferarum  gentium  consuetudines  et  vitae  cultioris  rudimenta.1 

Ineunte  anno  provecta  aetate  decessit  alumnus  Academiae  illu- 
trissimus  Ioannes  Ruskin  2,  ex  Aede  Christi  Artium  Magister,  in 
his  ipsis  Comitiis  ad  gradum  Doctoris  in  Iure  Civili,  honoris  causa, 
evectus  :  quem  quidem,  si  propter  publicas  virtutes  toti  mundo  genitus 
videatur,  domestica  tamen  necessitudine  nobis  Oxoniensibus  artius 
esse  coniunctum  laetamur.  Equidem  palam  confiteor  imparem  me 
esse  satis  idoneum  de  viro  7roXi;ypa0a)rara)  iudicium  ferre,  qui  ipse  de 
nulla  non  parte  vel  artis  vel  naturae,  de  universa  seu  morum  sive 
religionis  ratione,  iudicium  ultro  ferre  gaudebat.  Quotus  quisque 
nostrum  est  superstes  qui  eum  in  Theatro  Sheldoniano  carmen 
Anglicum  3  recitantem  audiverit  ?  Meminerint  autem  plures  quanto 
ardore  iuventutem  nostram  ad  opera  fabrilia  incitaverit,  vel  ad  vias  in 

1  General  Pitt-Rivers,  F.R.S.,  gave  the  University  the  unique  anthropological 
collection  that  bears  his  name. 

2  John  Ruskin,  b.  1819.  Hon.  D.C.L.,  Hon.  Student  of  Christ  Church,  Slade 
Professor  of  Fine  Art  1869-78. 

3  The  Newdigate  Prize  Composition,  '  Salsette  and  Elephanta ',  recited  in 
the  Sheldonian  Theatre  1839. 

rure  suburbano  lapidibus  muniendas  ! ;  quantam  venustatem  praelec- 
tionibus  suis  instillaverit;  quanta  benignitate  novam  pingendi  scholam 
in  hac  Vniversitate  f  undaverit.2  Quid  autem  de  ingenio,  quid  de  scriptis 
dicam  ?  Etenim  si  ad  orationis  numeros  et  verborum  elegantem 
delectum  respexeris,  detulisse  eum  'amoeno  ex  Helicone  perenni 
fronde  coronam 3 '  facile  credideris ;  sin  ad  sententiarum  novitatem 
atque  censuram  audacem,  confitendum  est  eum  Aristarchi  vel  potius 
Zoili  partes  adsumpsisse.  Virum  insignem,  si  non  omnia  recte 
disputantem,  si  non  semper  suis  ipsius  iudiciis  stantem,  si  ( nimium 
amatorem  ingenii  sui '  aliquando  improbaveris,  si  generi  vatum  irri- 
tabili  adscribendum  esse  censueris  (quippe  qui  optimo  iure  vates  est 
nominandus  et  Musarum  interpres) ;  illud  certe  ab  omnibus  in  laude 
est  ponendum  nihil  potius  in  animo  eum  habuisse  quam  reverentiam 
iustitiam  sanctitatem  inculcare.  Gluam  ob  rem  iusto  desiderio 
tenemur  magistri  illustris  altiora  fortasse  petentis  quam  quae  cum 
degeneri  hominum  societate  possent  congruere,  et  simpliciorem  com- 
mendantis  vitam,  quae  tum  demum  esset  efficienda  cum  cives  universi, 
f  allacias,  iniquitates,  pecuniae  quaestum  ultro  aspernati,  aetatis  aureae 
imaginem  denuo  restituere  conarentur.  Neque  silentio  praeterierim 
Henricvm  Furneaux4,  e  Collegio  Corporis  Christi,  virum  in 
omni  recto  studio  et  humanitate  versatum  et  de  litteris  Latinis  optime 
meritum ;  neque  libens  omittam  dignissimum  senem,  Ioannem 
Carolvm  Ryle  5  ex  Aede  Christi,  Sacrae  Theologiae  Professorem, 
per  xx  annos  Episcopum  diligentem  et  strenuum. 

Difficile  est  in  loco  inusitato,6  Academici,  et  in   tenui   consessu 

1  Ruskin  encouraged  his  pupils  to  remake  a  ruinous  piece  of  roadway  at 
Hinksey. 

2  In  .Tan.  1872  the  University  accepted  from  him  £5,000  as  an  endowment  for 
a  Drawing  Master  in  the  University  Galleries. 

3  Lucret.  i.  111. 

4  The  Rev.  Henry  Furneaux,  M.A.,  b.  1828;  Fellow  of  C.  C.  C.  1854-68. 

5  The  Right  Rev.  J.  C.  Ryle,  D.D.,  late  Bishop  of  Liverpool,  formerly  Fell 
Exhibitioner  of  Christ  Church. 

6  It  was  ordered  that  on  this  occasion  the  Encaenia  should  be  held  in  the 

orationem  habere,  ubi  neque  magna  frequentia  neque  hominum 
acclamatio,  neque  praeclarorum  virorum  praesentia  alacrem  animo 
incitationem  subiciunt. 

Accessit  quoque  his  ipsis  diebus  amari  aliquid  et  ingrata  cladis 
fama.  Namque  si  in  altera  terrarum  regione  bellum  iam  nunc 
residere  inceperit,  in  altera  autem  non  sine  horrore  atque  trepidatione 
audivimus 

quibus  actus  uterque 
Europae  atque  Asiae  fatis  concurrerit  orbis.1 

E  longinquis  Orientis  partibus  non  modo  hostiles  minas  et  armorum 
motum  accipimus,  sed  etiam  hominum  innocentium  necem  et  domo- 
rum  incendia,  navium  longarum  fulmineos  impetus,  capta  atque 
diruta  castellorum  propugnacula  et  sanguine  undantes  portus.2 

Spero  tamen  fore  ut  proximo  anno  seniorum  iuniorumque  laeti 
clamores  victoriae  concordiaeque  commoda  in  pleno  Theatro  celebrent ; 
spero  fore  ut  inter  eos  quos  Vniversitas  nostra  ordinibus  suis  illo 
die  adscribere  voluerit,  non  modo  optimi  duces  et  classium  praefecti 
inveniantur,  verum  etiam  ii  qui  consilio  prudenti  incruentam  pacis 
victoriam  stabiliverint : 

Tu  regere  imperio  populos,  Romane,  memento; 

hae  tibi  erunt  artes,  pacisque  imponere  morenij 

parcere  subiectis  et  debellare  superbos.3 

Divinity  School.    The  general  mourning  consequent  on  the  loss  of  life  in  the 

war  in  South  Africa  made  the  lively  scene  of  the  Encaenia  in  the  Sheldonian 

Theatre  unsuitable. 

1  Verg.  Aen.  vii.  223.  2  Massacres  and  naval  action  in  China. 

3  Verg.  Aen.  vi.  85. 

ORATIO  CREWEIANA  IN  THEATRO  SHELDONIANO 
HABITA  DIE  XXV  MENS.  IVN.  MCMII. 

ERTIUS  agitur  annus  ex  quo  in  Theatro  Sheldoniano 
celebrata  sunt  Encaenia,  et  festum  sollemne  in  proprio 
domicilio  habitum.  Quod  si  omissam  laetitiam  et  solito 
rariorem  hominum  frequentiam  tunc  temporis  conquerebamur, 
maiorem  adferebat  dolorem  istarum  causarum  cogitatio  quae  ferias 
nostras  praecludebant.  Primo  quidem  belli  detestabilis  initium  et 
res  non  admodum  secundae  plurimas  nostratium  familias  vestem 
lugubrem  sumere  coegerunt :  deinde  Reginae  dilectissimae  f unus * 
totam  gentem  Britannicam — nisi  potius  dixerim  totum  terrarum 
orbem — luctu  conficere  videbatur  et  hilaritatem  omnem  obtundere. 
Hodie  autem  et  auspiciis  laetioribus  et  in  loco  usitato  Convocatio 
nostra  renovatur.  Plusquam  xxx  menses  in  longinquis  regionibus, 
quae  ab  hac  insula  Oceano  dissociabili  mirum  quantum  sunt  seiunctae, 
a  terrestribus  nostris  copiis  pugnatum  est.  Quae  res  haud  scio  an 
unquam  a  quavis  alia  gente  aut  temptata  sit  aut  effecta.  Quod  si  ne 
momentum  quidem  temporis  a  certo  proposito  deflexerimus  vel 
difficultatibus  vel  pestilentia  vel  insidiis  vel  incredibili  impendio 
deterriti,  tamen  fieri  non  poterat  quin  taedium  et  tristitiam  adferret 
diuturna  dimicatio,  cum  nemo  nesciret  quanto  nobis  stare  deberet 
victoria  illa  ad  quam  summis  viribus  adniteremur.  Non  huic  quidem 
occasioni  convenit  militiae  illius  luctus  recolere  et  virorum  fortium 
interitus  enumerare ;  quae  tamen  omnia,  etiam  si  hodie  indicta 
relinquamus,  in  alta  mente  reposta  vivant  vigeantque  necesse  est. 
Nunc  demum  post  tenebras  lucem  salutare  licet,  et  genti  devictae  pacis 
morem  imponere.2  Huius  modi  vero  pacis  proprium  est  non  tantum 
superbos  debellare  vel  etiam  subiectis  parcere,  sed  potius  eas  deditionis 

1  Queen  Victoria  died  Jan.  22, 1901 ;  and  her  funeral  was  on  February  4. 
a  Peace  was  signed  at  Pretoria  on  May  31. 

leges  proferre — non  saevas  illas  quidem  aut  immites — quae  mox  ex 
hostibus  amicos,  e  populo  rebelli  cives  sint  effecturae.  Deo  Optimo 
Maximo  propter  felicem  armorum  eventum  pacemque  recuperatam 
gratias  agimus  quam  plurimas  :  idcirco  praesertim  gaudentes  quod 
laeto  omine  Edvabdi  nostri  regnum  possit  inaugurari.  Etenim  his 
ipsis  diebus,  Encaenia  agente  Academia  et  solita  habente  Comitia, 
maior  etiam  pompa  et  supplicatio  alibi  est  decreta.  Immensa 
illa  Vrbs,  quam  Regni  caput  nominamus,  vastam  in  se  trahit 
multitudinem.  Ab  omni  fere  natione,  a  distantibus  coloniis  con- 
volant  hospites  nobilissimi,  principes,  primores,  proconsules,  senatores, 
delegati,  qui  cum  civibus  nostris  commixti  unanimo  plausu  et  populari 
acclamatione  regem  Edvardvm  diadema1  patrium  adsumentem  ultro 
prosequantur.  Cunctis  autem  adstrepentibus  nulla  demum  hominum 
societas  vel  fidem  constantiorem  vel  studiosius  officium  praestare 
poterit  quam  Vniversitas  Oxoniensis,  quae  totiens  et  in  aliis  locis  et 
in  hoc  ipso  Theatro,  redintegrata  quotannis  Fundatorum  Bene- 
factorumque  recordatione,  grato  animo  commemorat  quot  quantasque 
utilitates  Regibus  nostris  acceptas  referat  Academia.  Nec  quem- 
quam  potest  fugere,  Edvardi  VIP"  titulos  recentes  perlegentem, 
diversas  Imperii  partes  nunc  demum  in  unum  esse  coniunctas  et  uno 
quasi  nomine  appellatas.  Quis  enim  est  quin  laudibus  sinceris 
extollat  Coloniarum  nostrarum  fidem  atque  studium  in  matrem 
Britanniam  collocatum  ?  Vnam  atque  alteram  Cassandram  ariolantem 
audivimus  fore  ut  Coloniae,  si  quando  in  discrimine  versaretur 
civitas  nostra,  veterem  necessitudinem  et  pietatis  vincula  ultro 
exuerent  et  plane  sui  iuris  esse  statuerent.  Contra  autem,  externo 
hoste  rei  publicae  periculum  minitante,  tanta  alacritate,  tanto  ardore 
inter  se  decertant  Coloniae  quae  prior  parenti  auxilium  sit  allatura, 
ut  inania  illa  vaticinia  nonnisi  ludibrio  esse  possint.  Quo  fit  ut 
apud  nonnullas  nationes  homines  malevoli,  occasus  nostri  exspecta- 
tione  deiecti  et  virium  adauctarum  invidi,  acerbitatis  virus  evomere 
nunquam  desierint,  nunc  mendacia  conflando  nunc  probra  et  spur- 

1  The  Coronation  was  to  have  taken  place  on  June  26,  biat  was  postponed  in 
consequence  of  the  King's  illness. 

citias  in  gentem  nostram  conferendo.  Quoniam  vero  de  coloniis 
mentionem  honorificam  fecimus,  fieri  non  potest  ut  navigationem * 
illam  silentio  praetereamus,  qua  Imperii  nostri  heres,  Princeps 
Walliae  sagacissimus,  in  maiore,  ut  dicunt,  Britannia  peregrinatus 
in  nulla  non  parte  et  benignissime  sit  acceptus  et  sibi  ipsi  patriaeque 
gratiam  summam  conciliaverit.  Nobis  autem  homunculis  tanto 
studio  pacem  appetentibus,  eamque  aeternam  esse  et  solidam 
optantibus,  tanquam  fixae  atque  immobili  terrae  consimilem,  ipsa 
Natura  pacem  non  agit  neque  mundi  fundamenta  suo  semper  stare 
loco  sinit.  Quanto  nuper  stupore  tristem  famam  2  insularum  amoe- 
nissimarum  exitium  renuntiantem  accepimus  !  Quanto  opere  foedam 
illam  vastationem  horrescebamus :  agros  atque  urbes  incendio 
obrutas,  hominum  multitudinem  vel  ignibus  absumptam  vel  foetore 
suffocatam,  vel  fame  ac  siti  peremptam  !  Redintegrari  arbitrabamur 
antiquas  illas  clades,  et  in  arva  denuo  effervere 

undantem  ruptis  fornacibus  Aetnam, 
flammarumque  globos  liquefactaque  volvere  saxa ; 3 

dum  mons  ipse 

prorumpit  ad  aethera  nubem 
turbine  fumantem  piceo  et  candente  favilla.4 

Quo  quidem  casu  ut  misericordia  commovemur  ita  nobiscum  reputare 
cogimur  '  quam  sit  varia  vitae  commutabilisque  ratio,  quam  vaga 
volubilisque  fortuna  \5 

Ad  res  Academicas  paulisper  redeamus.  Cum  universo  fere 
luctu  compositus  est  Fredericvs  Temple  Blackwood,  Marchio 
de   Dufferin  et  Ava,6  Aedis  Christi  ordinibus  adulescens  adscriptus 

1  The  Prince  and  Princess  sailed  on  March  16  to  visit  British  Colonies,  and 
returned  on  November  2. 

2  The  eruption  of  Mont  Pelee  in  the  month  of  May  destroyed  the  city  of 
St.  Pierre  in  Martinique,  causing  ruin  and  loss  of  life  in  the  island. 

3  Verg.  Georg.  i.  472.  4  Aen.  iii.  572.  5  Cic.  pro  Mil.  69. 

6  Created  Marquis  in  1888.  Governor-General  of  Canada  1872  ;  Ambassador 
at  Rome  1879;  at  Constantinople  1884;  and  in  the  same  year  Viceroy  of 
India.    Hon.  D.C.L.  1879. 

et  ad  gradum  Doctoris  in  Iure  Civili,  honoris  causa,  ab  hac 
Academia  iam  maturior  admissus :  vir  ab  omni  parte  insignis ; 
sollertia,  experientia,  crebris  peregrinationibus  cum  illo  Vlixe  com- 
parandus,  'qui  mores  hominum  multorum  vidit  et  urbes5,  seu 
foris  legationes  honorificas  et  proconsulatus  susciperet,  seu  domi 
amplissimis  in  re  publica  muneribus  fungeretur.  Alumnum  illustrem 
maeret  Collegium  Orielense,  Caecilivm  Rhodes1:  de  quo  si  non 
una  eademque  apud  omnes  constet  opinio  in  hoc  saltem  consentire 
possumus,  virum  esse  confidentiae  singularis,  tenacissimum  propositi, 
suae  ipsius  fortunae  fabrum,  lato  prospectu  omnia  metientem :  qui 
quidem,  ut  orationem  Vergilianam  paulo  audacius  adhibeam, 

imperium  terris  animos  aequabat  Olympo.2 
Sunt  qui  eum  saepius  ad  magna  consilia  ratione  dubia  atque  ancipiti 
properare  credant,  et  discrimen  potius  quam  stabilitatem  rei  publicae 
nostrae  adferre.  Negari  tamen  non  potest  quin  quotienscunque  de 
Africa  terra  inciderit  mentio,  strenui  huius  viri  memoria  in  mentes 
omnium  recurrat,  qui  id  praecipue  studeret  ut  a  Nili  ostiis  usque  ad 
infimum  continentis  promunturium  nulla  regio  Imperium  Britannicum 
intersaepiret.  Quanta  autem  pietate  Collegium  suum  adamaret, 
quam  persuasissimum  haberet  nullo  vinculo  artius  inter  se  colligari 
nationes  quam  studiorum  communitate,  satis  declarat  mirabile  illud 
testamentum  et  munificentia  plus  quam  regalis  qua  complures 
alumnos  a  coloniis  nostris,  ab  America,  a  Germania  in  hanc  Acade- 
miam  invitare  et  quasi  allectare  vellet.  Crediderim  quoque  Socios 
Orielenses,  pontificalibus  accubantes  cenis  et  in  aedificiis  novis 
luxuriantes,  simplicitatis  et  innocentiae 3  insimulationem  leviter 
esse  toleraturos ! 

1  The  Right  Hon.  Cecil  John  Rhodes,  b.  1853,  Prime  Minister  of  Cape  Town 
1890,  Hon.  D.C.L.  1899.  Founder  of  the  Rhodes  Scholarships  in  the  Univer- 
sity  of  Oxford  for  students  from  the  Colonies,  from  America,  and  from  Gennany. 

2  Verg.  Aen.  vi.  782. 

3  Extract  from  Mr.  Rhodes'  Will— after  reserving  £40,000  for  the  erection  of 
new  College  buildings— '  I  further  direct  that  the  sum  of  £10,000  shall  be  held 
as  a  fund  by  the  income  whereof  the  dignity  and  comfort  of  the  High  Table 

Inter  Academiam  nostram  civitatemque  Oxoniensem,  quarum 
mutuam  et  amabilem  concordiam  paulo  fortasse  iactantius  venditare 
soliti  sumus,  nobis  quidem  invitis,  controversiae  causa !  nuper  inter- 
cessit,  cum  urbis  decuriones,  vectigalium  adauctorum  appetentes, 
censum  Vniversitatis  et  Collegiorum  novum  requirere  statuerint.  Nos 
vero,  ut  officii  civilis  nullo  modo  sumus  ignari,  ita  a  census  ratione 
inexplicabili  adeo  dissentimus  ut  expediri  non  possit  quin  res  tota  ad 
iudices  deferatur:  causidicis,  ut  vereor,  uberior  messis  quam  aut 
Academiae  aut  municipio. 

Abhinc  ccc  annis  primum  inaugurata  est  Bibliotheca  illa 
quam  Thomae  Bodleii  munificentia  Academiae  impertitam  multi 
alii  fautores  et  patroni  libris  locupletaverunt.  Statuimus  ergo 
in  mense  Octobri  ferias  trisaeculares  celebrare,  convocatis  in 
Oxoniam  doctis  et  illustribus  viris  ab  omni  fere  terrarum  parte, 
qui  hospitio  apud  nos  comiter  excepti  huius  Vniversitatis  in- 
stituta  atque  amoenitates  adspiciant  et  admirentur.  Inter  quos  si 
forte  exstiterit  Croesus  aliquis  aut  Maecenas  alter,  fieri  potest  ut  non 
sine  vero  dolore  adgnoscat  opibus  nostris,  quantaecunque  sint,  etiam 
maiores  esse  necessitates,  ita  ut,  re  bene  perpensa,  et  dolori  suo  et 
paupertati  nostrae  remedium  adhibere  velit.  Hereditatem  a  funda- 
toribus  munificis  iam  pridem  legatam  et  a  ceteris  benefactoribus 
cumulatam,  nostrum  est  diligenter  fovere  et  ad  optimos  usus  vertere. 
Ecquae  autem  hereditas  officiis  multiplicatis  satisfacere,  ecquae 
voracem  scientiae  physicae  ingluviem  explere,  ecquae  scholarium 
adventitiorum  postulatis  respondere  poterit  ?  Sunt  qui  putent  opibus 
inexhaustis  abundare  Academiam,  quae  tamen  magnas  inter  opes 
inops  vix  est  solvendo.  Credo  equidem  nullam  demum  occasionem 
huius  modi  munificentiae  atque  liberalitati  aptiorem  esse  posse ! 

may  be  maintained  .  .  .  And  finally  as  the  College  authorities  live  secluded 
from  the  world,  and  so  are  like  children  as  to  commercial  matters,  I  would 
advise  them  to  consult  my  Trustees  as  to  the  investment  of  the  various  funds, 
for  they  would  receive  great  help  and  assistance  from  the  advice  of  my  Trustees 
in  such  matters.' 
1  The  allusion  is  to  the  new  assessment  by  the  civic  authorities  of  the  build- 

Ad  Regis  nostri  laudes  libentissime  me  confero. 

Adspice  venturo  laetantur  ut  omnia  saeclo ! * 
Sublata  belli  nube  et  obmutescente  tandem  armorum  strepitu  ad  pacis 
munera  et  ad  administrandi  artes  revocamur.  Iam  iam  praecipere 
videor  exsultantium  clamores  et  novam  triumphi  speciem ;  non  utique 
vinctos  ad  currum  duces,  non  captivorum  multitudinenij  sed  vere- 
cundam  potius  sanctamque  pompam  ad  antiqui  fani  ostia  devectam. 
Adspicere  videor  ipsam  Pacem  candidis  vestibus  ornatam  solio  adsi- 
stentem  et  regio  capiti  diadema  imponentem  ipsam,  non  sine  felici 
vaticinio,  et  his  fere  verbis  Imperii  fortunas  praesagientem : 

'Domine,  in  virtute  Tua  laetabitur  rex,  et  super  salutare  Tuum 
exsultabit  vehementer. . . .  Quoniam  praevenisti  eum  in  benedictionibus 
dulcedinis :  posuisti  in  capite  eius  coronam  de  lapide  pretioso.  .  .  . 
Quoniam  rex  sperat  in  Domino,  et  in  misericordia  Altissimi  non 
commovebitur/  2 

ings  of  the  University  and  the  Colleges.  This  attempted  act  of  spoliation  was 
unsuccessful.  The  case  was  fought  out  before  Mr.  Alfred  Lyttelton,  the 
Recorder,  at  the  Quarter  Sessions ;  and  the  University  won  all  along  the  line. 
But  the  increase  of  the  rates  to  meet  the  expenses  of  the  unsuccessful  suit,  and 
the  necessary  payments  by  the  University  and  the  Colleges  in  preparing  their 
case,  have  left  a  sense  of  soreness  on  both  sides. 

1  Verg.  Ecl.  iv.  52. 

2  Psalm  xx.  Ed.  Vulg.  As  the  Public  Orator  descended  from  the  Rostra  after 
delivering  his  speech,  he  was  met  by  an  official  bearing  the  startling  intelli- 
gence  that  '  the  King  was  thought  to  be  dying,  and  the  Coronation  was  post- 
poned '. 

ORATIO  IN  THEATRO  SHELDONIANO  HABITA  TRE- 
CENTESIMVM  ANNVM  A  BIBLIOTHECA  BODLEIANA 
CONDITA  CELEBRANTIBVS  ACADEMICIS  DIE  IXN0 
MENS.  OCT.  MCMII 

fCIRE  vos  velim,  insignes  Viri,  nobis  Oxoniensibus  pergra- 
ftum  esse  hospitio  vos  hodie  excipere,  et  studiorum  com- 
[munitate  vobiscum  gaudere.  Ea  autem  occasio  quae  tam 
praeclaram  frequentiam  huc  attraxit  neque  vulgaris  est  neque  trita ; 
immo  vero  ut  Vniversitate  nostra  dignissimam  esse  censeo,  ita  vobis 
iucundam  fore  spero,  qui  operae  pretium  esse  putaveritis  hanc  Musa- 
rum  sedem  adire  et  commemorationi  festae  interesse. 

Hodie  ferias  trisaeculares  celebrare  in  animo  est,  et  Thomae  Bodleii 
memoriam  repetere,  quippe  trecentesimus  annus  iam  nunc  agitur  ex 
quo  vir  munificentissimus  Bibliothecam  suam  auspiciis  laetis  inaugu- 
ravit.  Neque  tamen  adeo  sumus  insulsi  ut  hos  ccc  annos  quidquam 
aliud  esse  aestimemus  quam  punctum  temporis  minimum;  aut  ut 
venerabilem  Bibliothecae  Bodleianae  antiquitatem  iactantius  vendite- 
mus;  quasi  huiusce  solum  esset  aetatis  libros  vel  tabularia  condere 
et  saeculi  futuri  utilitatibus  hoc  modo  inservire.  Itaque  ne  nimis 
gloriemur,  praestat  non  utique  ccc  annorum  seriem  numerare,  sed 
potius  ad  illam  vetustatem  ascendere  quae  ab  aetate  nostra  paene  sex 
mille  annorum  spatio  est  divisa.  Stupore  quodam  obruimur  dum 
animo  repraesentare  conamur  publicas  illas  bibliothecas  quas  reges 
antiqui  vel  in  regione  Accadica  vel  apud  Nineven  urbem  fundaverint, 
ubi  condita  sint  tot  tantaque  historiae  scientiae  religionis  monumenta, 
nunc  lateribus  coctis  nunc  coriis  incisa.  Quid  quod  inter  sescenta 
illa  miracula  quae  apud  Cretam  insulam  sunt  detecta,  effossis  nuper- 
rime  veteris  palatii  ruinis,  credibile  est  patefactas  esse  bibliothecae 

reliquias ;  ubi  rudes  notae  tabulis  fictilibus  inscriptae  ignoti  sermonis 
ambages  ostendunt  ?  Quae  quidem  ut  a  Musei  Ashmoleani  custode 
nostro  sunt  apertae,  ita  ab  eodem  spero  fore  ut  mox  explicentur. 
Quod  si  Aegypti  annales  scrutamur,  hinc  habetis  principis  Osymandiae 
thesaurum,  quem  i}rvxfj$  iarpuov  merito  nominavit,  hinc  Ptolemaeo- 
rum  studium  qui  in  hoc  negotio  cum  regibus  Pergamenis  ultro 
decertaverint.  Neque  librorum  incuriosus  erat  Augustus  Imperator, 
cuius  rei  testis  est  Apollo  Palatinus ;  neque  Traianus  Romae,  neque 
Byzantii  Constantinus  in  hac  humanitatis  parte  deficiebat. 

Incredibile  vero  damnum  quis  aestimabit,  cum  propter  barbarorum 
incursiones  et  atrocem  bellorum  seriem  cuncta  fere  monumenta  aut 
diruta  essent  aut  ignibus  absumpta,  ita  ut  doctrinae  quidquid  super- 
esset  in  monachorum  secessus  ablatum  umbratilem  quasi  vitam 
suscipere  cogeretur,  ne  omnino  perirent  reliquiae  ?  Quam  quidem 
salutis  viam  constat  nostrates  tunc  temporis  praesertim  muniisse. 
Renascente  autem  doctrinae  cultu  optime  de  posteris  meriti  sunt 
Italici  nobiles  gratia  et  divitiis  admodum  pollentes :  inter  quos 
Laurentius  ille  Mediceus  primas  partes  sustinet.  Est  autem  confiten- 
dum  illo  tempore  patriam  nostram  adeo  non  ad  humanitatem  aut  ad 
litterarum  studium  quidquam  contulisse,  ut  neque  principibus  neque 
privatis  cura  esset  aut  conquirendi  libros  aut  conservandi. 

Ad  Bodleii  laudes  libentius  accedo,  Bibliothecae  nostrae  fundatoris  : 
quanquam,  si  paullo  accuratius  dixerim,  restituendi  potius  quam 
f undandi  gloriam  sibi  vindicat ;  quippe  nullo  modo  est  obliviscendum 
quantum  debeat  haec  Academia  (ut  ceteros  sileam)  Humfredo  Gloce- 
striae  bono  Duci,  inter  amplissimos  Vniversitatis  benefactores  in 
perpetuum  commemorato ;  ita  ut  ipsius  Bibliothecae  pars  media 
(etiam  si  patroni  dona  diu  deperierint)  Humfredi  nomen  etiam  nunc 
conservet.  Pudet  enim  recordari  e  irreparabile  illud  rei  litterariae 
dispendium ',  et  hominum  ignarorum  vel  vecordiam  vel  malevolentiam, 
quae  eo  inhumanitatis  est  progressa  ut  neque  libris  tanto  labore 
collectis  neque  ipsius  Bibliothecae  vel  forulis  vel  etiam  subselliis 
parceret.  Sed  quattuor  fere  annis  post  hanc  infamiam  Vniversitati 
inustam,  Collegii  Sanctae  Mariae  Magdalenae  ordinibus  adscriptus 

est  Thomas  Bodleius,  iuvenis  haud  singulari,  ut  videbatur,  ingenio 
praeditus,  neque  aequalibus  suis  admodum  praecellens.  Mox  autem, 
in  Societatem  Mertonensium  receptus,  ostendere  incepit  quanto  opere 
litterarum  Graecarum  et  philosophiae  esset  peritus.  Deinde  lega- 
tionibus  honorificis  et  publicis  muneribus  functus  Oxoniam  suam 
matura  iam  aetate  reverti  statuit,  et  officio  civili  quantum  posset 
satisfacere.  Itaque  multis  peregrinationibus  actis,  ( Baculum/  inquit, 
'  meum  ad  fores  Bibliothecae  Oxoniensis  defigam,  quae  vastationem 
tam  calamitosam  est  perpessa.'  Quid  plura  ?  His  etenim  verbis 
inclusam  habetis  summi  viri  intentionem  ac  pietatem ;  cui  nihil  fere 
est  quod  addam,  quippe  taedium  adferret  si  cunctos  optimi  Bodleii 
labores  fusius  exponerem :  praecipue  cum,  nisi  fallor,  in  manibus 
vestris  harum  rerum  teneatis  discriptionem  plenam,  neque  vos  fugiat 
aut  numerus  librorum  aut  aetas.  Neque,  credo,  ignota  sunt  virorum 
insignium  nomina,  Henrici  Savile,  Gulielmi  Laud,  Ioannis  Selden, 
Ricardi  Rawlinson,  Francisci  Douce,  Frederici  Hope,  ceterorumque 
omnium  qui  Bibliothecam  Bodleianam  patrocinio  et  munificentia 
identidem  adiuverint. 

Pessimi  autem  esset  exempli  in  nostris  ipsorum  negotiis  adeo  com- 
morari  ut  debito  officio  aliquid  deesse  videremur :  quoniam  huius  diei 
proprium  est  salutem  praeclaris  illis  hospitibus  dicere,  quibus  omnibus, 
si  modo  suppeteret  tempus,  viritim  gratias  agere  vellem  ;  haud  ignarus 
quanto  studio  tum  temporis  impendium  tum  longi  itineris  fatiga- 
tionem  libenter  toleraverint  ut  laetitiae  nostrae  hodie  fiant  participes. 
Primo  quidem  Vniversitatem  Cantabrigiensem  salvere  iuberem,  Aca- 
demiae  nostrae  tam  diu  et  amicitia  et  fortasse  aemulatione  honorifica 
obstrictam,  quae  hodierno  die  inter  legatos  illustres  Procancellarium 
suum  ad  nostras  sedes  miserit.  Nec  minore  observantia  excipiendi 
sunt  viri  insignes  qui  a  Londinio  regni  capite  aliisque  Angliae 
urbibus,  ab  Academia  Dubliniensi,  a  Walliae,  Scotiae  coloniarumque 
nostrarum  Vniversitatibus  adsunt,  quibus  omnibus  gratias  referre 
iuvat.  Longum  autem  esset,  viri  docti,  si  ea  omnia  de  hospitibus 
nostris  dicerem  quae  in  animo  sint ;  si  antiquarum  in  Europa  Vniver- 
sitatum  laudibus  iustis  satisfacerem,  si  de  vigore  iuvenili  dissererem 

quem  quasi  nobis  senioribus  exemplum  praestiterint  Vniversitates 
Americanae.  Pace  autem  vestra  liceat  mihi  virum  eruditum  nomi- 
natim  salutare,  Professorem  Croiset,  qui  hodie  cum  collegis  tam 
illustribus  adest,  non  tantum  propter  excellentem  cultum  atque 
humanitatem,  sed  etiam  quia  apud  nos  hodie  Vniversitatis  Parisinae 
vicem  implet.  Etenim  si  Scholarum  nostrarum  et  administrationis 
Academicae  memoriam  repetamus  antiquam,  neminem  fugiet  quantum 
Parisiis  debeat  Oxonia,  quot  homines  excultissimi  doctrinam  libera- 
lissimam  et  philosophiae  Aristotelicae  rudimenta  a  Parisiis  usque 
Oxoniam  reportaverint :  quos  inter  honoris  causa  Giraldum  Cam- 
brensem,  Robertum  Grosseteste,  Rogerum  Baconem  numerare  licet. 
Neque  tamen  totus  de  rebus  Academicis  debet  esse  sermo,  ne  forte 
finibus  iusto  angustioribus  circumscribatur.  Vniversa  e  Litteratorum 
Res  publica '  terrarum  orbem  ita  complectitur  ut  plurimos  habeat  cives 
in  suapte  quemque  provincia  eximios.  Quo  fit  ut  hospites  nostri, 
undecunque  gentium  advenerint,  opulentissimam  humanitatis  et  do- 
ctrinae  copiam  quasi  in  publicum  ferre  et  coram  nobis  exponere 
videantur.  Adesse  cerno  viros  honorabiles  permultos,  qui  iuris  sint 
peritissimi ;  qui  scientiae  physicae  lucem  attulerint  novam ;  qui 
litteris,  qui  ingenuis  artibus,  qui  libris  et  scribendis  et  edendis  summa 
cum  laude  incubuerint ;  qui  doctis  praefuerint  Societatibus ;  qui  in 
rebus  civilibus  et  in  regni  administratione  feliciter  sint  versati.  De 
tam  praeclaro  virorum  consessu  quid  quaeso  in  hac  qualicunque 
oratione  dicendum  est  ?  Immo  vero  quid  non  dicendum  ?  Equidem, 
si  modo  meae  ipsius  vires  vel  temporis  spatium  sinerent,  non  solum 
laudes  unicuique  debitas  impertire  vellem,  sed  etiam  laetitiam  nostram 
verbis  idoneis  declarare,  quam  ex  hac  amicorum  honorifica  frequentia 
simus  experti.  Etenim  quo  magis,  viri  illustres,  auctoritatem  ampli- 
tudinem  gravitatem  cultum  humanitatem  vobis  inesse  cernimus, 
tanto  maioris  est  pretii  voluntas  vestra  et  benignitas  quae  vos  addux- 
erit  ut  hodie  nobiscum  una  gaudeatis. 

Cum  vero  tam  breve  sit  vobis  commorandi  tempus,  id  maxime  est 
cavendum  ne  quid  pro  nostra  parte  desit  quod  vobis  gratum  esse 
possit  et  iucundum.    Bonam  autem  spem  habemus,  viri  docti,  fore  ut 

vos  neque  loci  amoenitatum  neque  amicitiae  nostrae  neque  publici 
qualecunque  sit  hospitii  citius  fiatis  immemores.  Inimo  ut  omnia 
uno  quasi  verbo  comprehendam,  Vergilianae  illius  Didonis  votum, 
quo  Aeneae  comites  amabiliter  excipit,  in  honorem  vestrum  libenter 
adhiberem : 

Iuppiter — hospitibus  nam  te  dare  iura  loquuntur — 
hunc  laetum  Tyriisque  diem  Troiaque  profectis 
esse  velis,  nostrosque  huius  meminisse  minores.1 

1  Verg.  Aen.  i.  731. 

ORATIO  HABITA  IN  CONVOCATIONE  APVD  SEACOX 
HEATH  IN  HOSPITIO  CANCELLARII,  GEORGII  VICE- 
COMITIS  GOSCHEN  DE  HAWKHVRST,  AD  OFFICIVM 
ADMISSI,  DIE  XIM0  MENS.  NOV.  MCMIII 

Insignissime  et  Honoratissime  Cancellarie, 

NIVERSITAS  Oxoniensis,  quae  Te  officii  insignibus  iam 
Inunc  decoravit,  salutem  dicit  plurimam  ;  quam  quidem,  ut 
,mihi  persuasum  est,  benigne  et  clementer  accipies.  Intel- 
legis  enim  quanta  spe,  immo  vero  quanta  fiducia,  quam  unanimo 
Academicorum  consensu,  Vniversitas  nostra  fortunas  suas  Tuis 
manibus  commiserit,  Teque  ad  Cancellarii  munus  libentissime  evo- 
caverit.  Sed  tamen  hic  dies  quem  summa  laetitia  in  Tuum  honorem 
celebramus  non  potest  non  communem  denuo  suscitare  luctum,  cuius 
Tu  partem  nobiscum  capias  necesse  est.  Etenim  aureum  nobis 
ramum  non  est  quin  vero  dolore  desideremus  avulsum,  etiam  si 
gaudeamus  alterum  non  deficere. 

Quartus  et  tricesimus  agitur  annus  ex  quo  vir  summus  Robertvs 
Marchio  de  Salisbvria,  Aedis  Christi  alumnus,  Collegii  Omnium 
Animarum  olim  socius,  Cancellarii  munus  suscepit.  Is  quidem 
nobili  ortus  familia,  quae  semper  quasi  more  tradito  cum  patriae 
tum  regiae  domus  utilitatibus  inservierat,  a  vetere  maiorum  exemplo 
nequaquam  degenerabat,  qui  iam  tum  adulescens  curiae  supremae 
senator  factus  rebus  publicis  summa  diligentia  operam  navavit. 
Gtuis  unquam  in  regiis  conciliis  auctoritatem  graviorem,  quis  in 
variis  legationibus,  propter  facundiam  et  agendi  peritiam,  maiorem 
praestitit  gratiam  ?  Quis  unquam  aut  pacis  studiosior  fuit,  aut  regni 
Britannici  propugnator  constantior  ?  Ingenii  sane  austerioris  et  ab 
omni  adulatione  atque  lenocinio  aversus  fieri  non  poterat  ut  cunctis 

placeret :  illud  tamen  habet  praeconii  (quod  perraro  cuiquam  contigit) 
quod  etiam  illi  qui  cum  illo  vivente  saepius  dissiderent,  eundem  mor- 
tuum  tum  ob  integritatem  morum  tum  ob  vitae  sanctitatem  debita 
laude  prosequerentur.  Neque  vero  in  rebus  civilibus  adeo  est  de- 
mersus  quin,  si  quid  otii  sinerent  negotia  operosiora,  humanitati 
litteris  scientiae  totum  se  daret.  Quapropter  Cancellarium  omni  ex 
parte  insignem  Vniversitas  nostra  iusto  dolore  deplorat. 

Itaque  cum  tam  diu  talis  viri  praesidio  ac  patrocinio  usa  sit  Aca- 
demia,  haud  in  procinctu  fuit  alterum  reperire  qui  votis  nostris 
prorsus  responderet :  quo  fit  ut  eo  magis  nobis  sit  gratulandum  quod 
Tu,  vir  honoratissime,  pro  benignitate  Tua  petitioni  nostrae  obsecutus, 
munus  obieris  haud  ita  leve  quidem  vel  otiosum. 

Quippe  magnis  in  rerum  vicissitudinibus  versamur,  nec  quid  sit 
futurum  facile  est  dignoscere.  Nihil  hodie  magis  in  controversiam 
venit,  nihil  acrius  disceptatur,  quam  qua  potissimum  ratione  iuventus 
nostra  educanda  sit  et  formanda.  Ii  autem  qui  novas  res  avidissime 
captant  institutis  antiquioribus  nunc  irridere  nunc  invidere  gaudent : 
quo  fit  ut  Vniversitas  nostra  haud  leve  periculum  subeat,  aliis  obso- 
letam  et  effetam  appellantibus,  aliis  vetera  eius  privilegia  aegre 
ferentibus. 

Bene  ergo  nobiscum  actum  esse  puto  quod  eum  Cancellarium 
nacti  sumus,  cuius  experientia  sagacitate  gratia  freti  ea  quae  optima 
sint  rite  exsequamur :  ita  ut  quidquid  apud  nos,  propter  insitam 
excellentiam,  aetatem  tulerit,  id  omne  conservemus  :  quidquid  autem 
novi  vel  publica  utilitas  vel  studiorum  propagatio  postulet,  id  libenter 
(quatenus  facultates  sinant)  excipiamus  ac  foveamus,  ne  forte  Vni- 
versitas  Oxoniensis  existimationi  suae  ulla  ex  parte  desit.  Quem  ad 
finem  (ut  pro  certo  scio)  Te,  vir  iustissime,  fautorem  habebimus  et 
adiutorem.  Pessimi  sane  esset  exempli  si  nos,  aut  veterno  demersi 
aut  famae  incuriosi,  splendidam  hereditatem  neglegentius  admini- 
strare,  et  ad  utilitatem  universam  parum  conferre  videremur. 
Stultitia  autem  esset  si  vel  aemulatione  inconsulta  vel  infirma  trepi- 
datione  commoti  ea  quae  extra  vires  sunt  temere  captaremus  et 
venerabilem  Almae  Matris  imaginem  in  peius  fingeremus. 

Vt  officio  debito  satisfaciat  Academia  duabus  rebus  opus  esse 
credo ;  quarum  altera  est  agendi  libertas,  altera  autem  ea  copiarum 
amplificatio  quae  multiplici  studiorum  varietati  et  auctis  in  dies 
impensis  respondeat. 

Tuo  praesidio,  Vice-Comes  optime,  salutem  nostram  bono  animo 
committimus.  Scimus  enim  quanta  polleas  gratia,  quae  sit  Tua 
probitas,  prudentia,  experientia  multis  in  negotiis  spectata  diu  et 
explorata.  Scimus  etiam  quanto  studio  Almam  Matrem  Tuam 
semper  observaveris,  quae  alumnum  insignem  ea  qua  par  est  admira- 
tione  et  reverentia  ultro  prosequitur. 

ORATIO    CREWEIANA   IN   THEATRO   SHELDONIANO 
HABITA   DIE   XXIID0   MENS.   IVN.   MCMIV 

►  VM  saepius  mecum  recensui  huius  Convocationis  rationem 
'atque  consuetudinem,  et  satis  consideravi  quid  ab  initio 
[fuerit  Encaeniorum  consilium,  non  possum  non  confiteri 
etiam  Orationem  Creweianam,  propter  recentiores  rerum  externarum 
concitationes,  a  proprio  proposito  aliquantulum  esse  detortam. 
Occupaverat  enim  omnium  animos  mira  et  inusitata  rerum  series. 
Primo  quidem  in  honorem  Reginae  dilectissimae  bis  habita  est  sup- 
plicatio  publica ;  mox  eandem  demortuam  deflebamus ;  deinde  belli 
ancipitis  casus  erant  deplorandi ;  et  Regis  nostri  discrimen  subito 
adflicti  morbo  formidandum.  Quapropter  vereor  ne  recentior 
Encaeniorum  usus  publicae  patronorum  benefactorumque  commemo- 
rationi  vix  admodum  satisfecerit.  Itaque,  ut  ad  propositum  ultro 
redeamus  neque  ea  neglegamus  quae  debitum  huius  Academiae 
ofncium  postulat,  apte  nos  commonet  singularis  ille  concursus  qui 
nuper  apud  nos  fiebat,  ut  annum  trecentesimum  a  Bibliotheca  Bod- 
leiana  condita  celebraret.  Videbatur  illo  die  Vniversitas  Oxoniensis 
palam  profiteri  quantum  optimorum  hominum  pietati  atque  munifi- 
centiae  ipsa  deberet,  quanto  opere  per  proavorum  liberalitatem  staret 
fortuna  domus :  nec  quidquam  tunc  temporis  enixius  studebamus 
quam  ut  illos  adiutores  in  memoriam  reducere  ac  nominatim  laudare 
conaremur,  qui  Almam  Matrem  suam  ultro  ditaverint  atque  ipsam 
Academiam  dignum  Musis  domicilium  effecerint. 

Eadem  sit  hodie  Oratoris  cura  ut  iusta  fiat  eorum  beneficiorum 
recordatio  quibus  tam  diu  sumus  usi.  Vtinam  viri  illustres  non 
unius  modo  saeculi,  quorum  praeconia  in  ore  semper  esse  debent,  ex 
umbris  exciti,  vel  potius  e  sedibus  discretis  piorum,  Vniversitatem 

suam  denuo  reviserent:  utinam  paulisper  adessent  ii  omnes  qui 
divitias  in  commune  contulerint,  qui  Vniversitatem  donationibus 
locupletaverint,  adornaverint  aedificiis,  qui  collegiis  fundandis  curam 
impenderint;  qui  pauperioribus  discipulis  stipendia  doctioribus 
praemia  proponere,  qui  doctrinae  scholas  vel  professorum  cathedras 
instruere,  aliisque  beneficiis  Academiam  cumulare  studuerint. 

Quanto  gaudio  illustrem  Regum  Reginarumque  ordinem  adspice- 
remus ;  quam  grato  animo  primarios  cum  in  Ecclesia  tum  in  rebus 
civilibus  viros;  quanto  studio  milites  praeclaros,  aut  optimos 
Musarum  interpretes  salutaremus,  artium  ingenuarum  peritissimos. 
Liceret  profecto  cum  Vergilio  profiteri : 

Hic  manus  ob  patriam  pugnando  vulnera  passi, 
quique  sacerdotes  casti,  dum  vita  manebat, 
quique  pii  vates  et  Phoebo  digna  locuti, 
inventas  aut  qui  vitam  excoluere  per  artes, 
quique  sui  memores  alios  fecere  merendo.1 

Horum  omnium  non  modo  palam  celebrandae  sunt  virtutes, 
verum  etiam  tot  tantaque  munificentiae  exempla  posteris  sunt 
commendanda,  ne  forte  occluso  beneficiorum  fonte  exarescat  messis 
et  inania  relinquantur  horrea. 

Dubitandum  autem  est  utrum  prisci  illi  homines  Vniversitatem 
suam,  ut  nunc  est,  possent  adgnoscere.  Fac  ut  intraverint  Scholas — 
non  veteres  illas  quidem,  sed  novas  et  spatiosiores.  Gluid,  quaeso,  illic 
offenderent  ?  Gauderent  sane  vivere  adhuc  et  vigere  Aristotelem,  pri- 
masque  eum  partes  inter  philosophos  adhuc  apud  nos  tenere.  Sed  pro 
Trivio  et  Quadrivio,  pro  septem  scientiis,  pro  notis  illis  disputationi- 
bus,  pro  discipulis  Latino  sermone  facunde  colloquentibus,  insolitam 
reperirent  studiorum  rationem  et  immanem  examinationum  molem. 
Obstipescerent  sescentas  praelectiones  quae  cotidie  ede  omnibus 
rebus  et  quibusdam  aliis '  habentur ;  obstipescerent  musea,  biblio- 
thecas,  officinas,  ceteraque  magnis  sumptibus  exstructa  aedificia, 
quae  Scientia  Physica  cupiditate  inexplebili  efflagitat:  mirarentur 
Vniversitatis    ambulacra    matronis,    nutricibus,    infantibus    referta, 

1  Verg.  Aen.  vi.  660. 

discipulas  adulescentibus  nostris  commixtas,  ludos  scenicos,  acro- 
amata  musica,  plateas  luminibus  electricis  collucentes,  et  cetera 
omnia  quae  huius  loci  diutinam  tranquillitatem  iam  dudum 
abrumpunt.  Mirarentur  iuvenes  non  iam  subfusca  veste  aut  habitu 
Academico  indutos  sed  tunicis  versicoloribus  et  decurtatis  braccis 
superbientes,  nunc  vehiculis  meritoriis,  nunc  gemina  rotarum 
compagine  huc  illuc  raptos,  nunc  machinae  fulmineae  adhaerentes 
(qualem  ipse  Salmoneus  aversaretur)  saevam  mephitim  exhalanti  et 
sufflamine  non  semper  coercendae.  Confitendum  est  hanc  aetatem 
festinare  lente  iam  diu  dedidicisse.  Nihilominus  persuasum  mihi 
habeo  hos  impetus,  has  concitationes  (paene  dixi  hanc  licentiam) 
desidia  obsoleta  ac  veterno  longe  esse  superiores.  Tantum  modo  est 
cavendum  ne  praepropera  festinatione  bonos  mores  perdamus 
et  instituta  probata  subvertendo  plus  detrimenti  capiamus  quam 
commodi. 

Vellem  equidem,  nisi  temporis  spatio  praecluderer,  multa  quae 
nuper  de  iuventutis  institutione  disceptata  sint  summatim  percurrere. 
Quod  cum  fieri  non  possit,  unum  tantum  leviter  tangam,  ne  nova 
belli  civilis  causa  quae  nos  Oxonienses  invasit  vate  sacro  careat. 
Acriter  est  decertatum  an  a  Scholarum  Magistris  (ut  apud  nos 
dicuntur)  litterarum  Graecarum  ac  linguae  modulus  a  nullo  non 
adulescente  sit  exigendus.  Sunt  qui  adseverent  hoc  demum  omisso 
una  corruere  quidquid  in  hac  Academia  restat  vel  humanitatis  vel 
doctrinae.  Alii  vero  contendunt  nihil  ad  cultum  conferre  sermonis 
Graeci  frustula  misella,  quae  'male  parta  male  dilabuntur',  immo 
vero  sibi  persuasum  habent  eo  modo  temporis  dispendium  fieri  iis 
praecipue  discipulis  qui  vel  mathematicae  vel  scientiae  physicae 
studiis  serio  incumbunt.  Quae  res  quoquo  modo  sit  eventura  haud 
equidem  vereor  ne  apud  nos  Oxonienses  vetus  illa  atque  fructuosa 
litterarum  Graecarum  notitia  hoc  quantulocunque  laxamento  labe- 
factetur. 

Nunquam  fere,  ut  mihi  videtur,  nobis  contigit  Encaenia  celebrare 
quin  unus  et  alter  eorum  quos  singulari  in  honore  habeat  Academia 
nobis  fuerit    deflendus.      Hodie   caritatis   ergo   commemorare  licet 

Georgivm  Thorley,1  Collegii  Wadhamensis  Custodem  emeritum, 
haud  ita  pridem  propter  valetudinem  infirmam  ab  officio  se  suo 
abdicantem  :  neque  libens  virum  insignem  nuperrime  nobis  ademptum 
silentio  praeterirem,  Fredericvm  York  Powell,2  et  aetate  et 
animi  robore  florentem,  ingenii  praestantia,  humanitatis  abundantia, 
veritatis  studio,  si  quis  alius,  imbutum ;  amicis  acceptissimum, 
omnium  iudicio  ornatissimum. 

Ceteras  autem  lamentationes  praestringit  desiderium  illud  quo 
patronum  honoratissimum  prosequimur,  Robertvm  Marchioxem 
de  Salisbvria  3 ;  qui  annos  plus  quam  xxx  Cancellarii  nostri 
oflicio  functus  gratiam  observantiam  omnium  in  se  traxit.  At, 
puto,  supervacaneum  est  summi  Cancellarii  laudes  denuo  pronuntiare 
quae  coram  vobis  totiens  recitatae  in  animis  omnium  reverenter  sunt 
repositae.  Veniam  mihi  concedatis,  Academici,  si  nihil  aliud  hoc 
tempore  fecerim  quam  Titi  Livii  verba  adhibere,  quibus  M.  Porcii 
Catonis  eloquentiam  et  facultates  extollit.  '  In  hoc  viro,'  inquit, e  tanta 
vis  animi  ingeniique  fuit  ut  quocunque  loco  natus  esset  fortunam  sibi 
ipse  f acturus  fuisse  videretur.  Nulla  ars  neque  privatae  neque  publicae 
rei  gerendae  ei  defuit.  .  .  .  Huic  versatile  ingenium  sic  pariter  ad 
omnia  fuit  ut  natum  ad  id  unum  diceres  quodcunque  ageret.  .  .  Idem 
contemptor  gratiae  et  divitiarum,  invicti  erat  a  cupiditatibus  animi 
et  rigidae  innocentiae/  Cancellario,  senatori,  civi  incorruptissimo 
Have  atque  Vale  dicimus. 

Neque  tamen  tanti  viri  interitus  nullum  omnino  solacium  ad- 
mittit,  neque  omni  ex  parte  orbi  esse  et  destituti  videmur,  cum 
Tu,  Vir  honoratissime,  in  Vniversitatem  Tuam  idem  patrocinium  et 
praesidium  exercere  dignatus  sis  quo  tam  diu  frui  consuevimus. 
Singulari  te  fiducia  Vniversitas  Oxoniensis  Cancellarium 4  suum 
excipit,    iam    dudum    multis    in    rebus    spectatum    et    probatum. 

1  Warden  of  Wadham  from  1881. 

2  Regius  Professor  of  Modern  History  from  1894. 

3  Marquis  of  Salisbury,  Christ  Church,  Fellow  of  All  Souls,  Chancellor  of  the 
University,  1869. 

*  Viscount  Goschen. 

Novimus  enim  qualem  Te  in  curia,  qualem  in  legationibus  aliisque 
in  rebus  maximi  momenti  praestiteris,  quanta  sagacitate  administra- 
veris  aerarium,  classem  ordinaveris.  Neque  tamen  tanta  Te  negotia 
ab  humanitatis  artiumque  ingenuarum  studiis  subtraxerunt :  immo 
vero  quantum  Tibi  otii  res  publica  concesserit  id  omne  Musis  Te 
amicum  et  litteris  exercitatum  fecit.  Nec  quisquam,  ut  mihi 
persuasum  habeo,  reperiendus  qui  huius  Academiae  utilitatibus 
melius  inservire  et  veterem  eius  famam  efficacius  possit  sustentare. 
Summa  igitur  reverentia  atque  admiratione  Te  Cancellarium  salu- 
tamus,  eo  magis  gaudentes  quod  tam  illustris  virorum  insignium 
concursus  Tecum  hodie  advenerit,  qui,  Tui  honoris  spectatores  facti 
et  participes,  ordinibus  nostris  ipsi  adscribantur. 

ORATIO   IN   DOMO  CONVOCATIONIS    A  PROCANCEL- 
LARIO   HABITA   DIE   IXNO  MENS.   OCTOBR.    MCMV 

OC  die,  Academici,  cum  ceteris  quidem  ad  autumnum 
[seriorem  vergit  annus,  nova  nobis  rerum  series  aperitur, 
ita  ut  potius  ad  carceres  denuo  stare  videamur  quam  ad 
metam  appropinquare.  Iuvat  igitur  ea  quae  per  hos  menses  acta 
fuerint  summatim  percurrere,  ac  brevi  oratione  quae  cum  maxime 
memoratu  sint  digna  recensere.  Et  primo  quidem  admonet  pietas 
amicorum  mentionem  facere  qui  nobis  intra  annum  fato  sunt 
abrepti.  Recentissimo  dolore  obruimur  propter  mortem  necopi- 
natam  viri  desideratissimi  David  Binning  Moxro,  qui  Orielensibus 
suis  annos  plus  quam  xx  praepositus  pari  felicitate  tum  Collegii 
tum  ipsius  Vniversitatis  utilitatibus  ultro  inserviebat.  Olim  Collegii 
de  Balliolo  Scholaris  eam  litterarum  atque  linguarum  facultatem 
iam  tum  iuvenis  praestare  incepit  quam  postea  consummavit.  Ser- 
monis  Homerici  interpres  unicus,  modorum  quoque  musicorum  apud 
antiquos  investigator  diligentissimus  in  litteratorum  re  publica 
summam  laudem  est  consecutus,  ita  tamen  ut  inter  tot  studia  nemo 
melius  aut  negotia  tractare  aut  omni  humanitate  abundare  videretur. 
Auget  etiam  luctum  quod  vix  depositis  Procancellarii  insignibus  et 
officio  feliciter  expleto  praereptus  est. 

Nec  minore  desiderio  est  deflendus  vir  egregius,  et  ipse  Pro- 
cancellarii  munere  nuperrime  functus,  Thomas  Fowler,  Collegii 
Corporis  Christi  Praesidens  illustris,  mei  ipsius  Collegii  per  annos 
tres  et  viginti  Tutor  et  Subrector.  Amicum,  sodalem,  commilitonem 
meum,  de  Vniversitate  optime  meritum,  in  negotiis  adsiduum,  in 
litteris  humanioribus  feliciter  versatum,  discipulis  et  familiaribus 
acceptissimum,  summa  caritate  ac  veneratione  prosequor.  Eodem 
fere  tempore  morte  subitanea  interemptus  est  Albertvs  Watson, 
Collegii  Aenei  Nasi  Socius,  olim  Principalis,  ob  mitem  sapientiam, 

benignitatem,  vereeundiam  ab  omnibus  comprobatus  et  dilectus. 
Neque  dissimilem  exitum  habuit  Henricvs  Lvdovicvs  Thompson, 
Aedis  Christi  quondam  Censor,  Ecclesiae  Beatae  Mariae  Virginis 
Vicarius,  quo  neminem  sagaciorem,  neminem  amore  et  reverentia 
digniorem  novimus.  His  accedit  vir  eruditus,  humanus,  comis, 
Edvinvs  Hamilton  Gifford,  qui  in  Nestoreos  prope  annos 
provectus  usque  ad  supremum  diem  doctissimis  lucubrationibus 
iuvenili  quodam  robore  incumbebat  quod  maturitatem  potius  argueret 
quam  senectutem.  Pari  fere  aetate,  sedulitate  pari,  nuper  discessit 
Montacvtvs  Burrows,  Historiae  Modernae  Professor  Chiche- 
leianus,  in  disciplina  navali  haud  minus  quam  in  litteris  versatus. 
Et  cum  in  eorum  mentionem  inciderim  qui  studia  ac  labores  in 
extremam  aetatem  extenderint,  liceat  mihi  memoriam  repetere 
ornatissimi  Theologiae  Professoris  in  Vniversitate  Dunelmensi, 
Adam  Storey  Farrar,  Collegii  Reginae  olim  Socii. 

Quod  si  paulisper  ab  hac  Academia  ad  maiores  huius  regni  Scholas 
respicimus,  illic  quoque  aliquid  mutatum  esse  reperimus.  Viros 
optimos,  Edmondvm  Warre  et  Fredericvm  Walker  valere 
iubent  Etonenses  et  Paulini;  quorum  uterque  post  militiam  prae- 
clarissimam  ab  imperio  se  abdicavit.  Scholae  Cliftoniensis  administra- 
tionem  Albertvs  David,  Collegii  Reginae  Socius,  optima  cum  spe 
suscepit. 

Alter  agitur  annus  ex  quo  primum  sedibus  nostris  successerunt 
hospites  novi  quos  a  coloniis  Britannicis  aliisque  orbis  terrarum 
regrionibus  Caecilii  Rhodes  munificentia  in  hanc  Vniversitatem 
convocavit,  scilicet  ut  nobiscum  consuetudinem  ac  familiaritatem 
communi  studiorum  usu  iungerent.  Experimentum  tam  felici 
augurio  inceptum  sedulo  fovemus,  nec  dubitandum  est  quin  multae 
ac  publicae  utilitates  ex  hac  societate  sint  exspectandae. 

Novum  porro  discipulorum  genus  nobis  commiserunt  Imperii 
Indici  senatores.  Hos  autem  alumnos  non  utique  litteras,  non 
linguarum  vel  philosophiae  subtilitates  edocere  iubemur,  sed  arborum 
potius  herbarumque  cultum  atque  silvarum  procurationem,  earumque 
rerum  scientiam  quae  ad  serendum  et  collucandum  spectant.     Credo 

equidem  haud  diflicilem  fore  huius  modi  disciplinam,  in  hac  saltem 
Vniversitate  quae  non  modo  camporum  planitiem  et  colles  nudos 
iactet  sed  nemorum  quoque  silvarumque  amoenitates. 

Saepe  numero  conquesti  sumus  falsam  de  nostra  Vniversitate 
divulgatam  esse  opinionem  tanta  nos  opulentia  frui  ut  nullis  neque 
beneficiis  neque  donationibus  indigeamus.  Quae  quidem  opinio  quam 
sit  falsa  ii  cum  maxime  intellegunt  qui  Academiae  rationes  optime 
noverint.  Quapropter  tanto  magis  gaudemus  quod  a  viro  muni- 
ficentissimo,  Alvredo  Beit,  mox  constituendus  est  Professor  qui 
coloniarum  nostrarum  historiam  et  vasti  illius  imperii  fortunas  quod 
in  regionibus  externis  condiderunt  maiores  iuventuti  nostrae  exponat. 
Amicorum  quoque  opportuna  liberalitate  pecuniae  collatae  sunt 
cum  in  stipendium  Professoris  Pathologiae,  tum  etiam  in  usum 
Bibliothecae  Bodleianae.  Camera  quoque  Radclifnana  novo  lychno- 
rum  apparatu  instructa  est,  et  in  Vniversitatis  Museo  opus  sculptile 
longas  post  moras  denuo  inceptum.  Gratissimo  quoquo  animo 
licet  renuntiem  Societatem  Venerabilem  Aurificum  munificentia 
singulari  v  miUia  librarum  Preli  Clarendoniani  Delegatis  dono 
dedisse,  partem  aliquam  sumptus  infiniti  quem  in  vastum  Ulud 
Onomasticon  sermonis  Anglici  impenderunt.  Vnicum  illud  opus, 
cui  e  non  viget  quidquam  simile  aut  secundum ',  non  utique  e  librum ' 
appellare  ausim  vel  '  verborum  thesaurum ',  sed  potius  monumentum 
aere  perennius  et,  ut  vereor,  auro  pretiosius.  Quo  magis  dignissi- 
mum  benevolentiae  exemplum  Maecenatibus  nostris  impensissime 
commendo. 

Vehementer  gaudeo  quod  Corporis  Christi  Societas  Collegii  sui 
regimen  commisit  spectato  et  strenuo  viro,  Thomae  Case,  iunioribus 
pariter  atque  senioribus  acceptissimo,  Philosophiae  Moralis  et 
Metaphysicae  Professori :  nec  minus  est  gratum  quod  paucis  his 
diebus  CoUegio  Orielensi  est  praepositus  Carolvs  Lancelottvs 
Shadwell,  vir  ornatissimus,  in  omnibus  humanitatis  studiis,  in 
iurisprudentia,  in  rebus  civilibus  aeque  versatus.  Optima  quoque 
voluntate  salutamus  Medicinae  Professorem  Regium,  Wilhelmvm 
Osler,  quem  ad  hanc  Vniversitatem  transmisit  colonia  Canadensis, 

virum  amplissimis  honoribus  et  ornamentis  merito  insignitum,  in 
vetere  haud  minus  quam  in  novo,  ut  dicitur,  orbe  propter  scientiam  et 
artem  medicam  diu  comprobatum. 

Pacem  hodie  Academia,  sicut  ceterae  nationes,  f raternam  agit : 
nec  quidquam,  quoad  scio,  tranquillitati  usitatae  perturbationes 
minitatur.  Quotus  enim  quisque  potest  recordari  quo  studio, 
quo  furore  nuper  disceptatum  sit  num  a  nullo  non  adulescente 
Graeci  sermonis  modulus  esset  exigendus  ?  Lis  ea,  apud  nos  paucis, 
apud  Cantabrigienses  plurimis  suffragantium  vocibus  diiudicata, 
paulisper  conquievit.  Nemo  tamen  potest  dubitare  quin  serius  ocius 
cineri  suppositus  ignis  denuo  sit  erupturus. 

Restat  modo  ut  pro  me  ipso  gratias  agam  maximas  deputatis  meis, 
collegis,  ac  praesertim  utriusque  anni  procuratoribus,  qui  me  consilio 
et  auxilio  nunquam  non  adiuverunt. 

[VDIVI  nuper,  Academici,  hominem  insulsum  temere 
adseverantem,  cum  tanta  sit  in  hac  Vniversitate  rerum 
icopia  quae  unius  anni  spatio  apud  nos  eveniunt,  debuisse 
Procancellarium  uno  quoque  termino  exacto  Vniversitatis  negotia 
oratione  composita  recensere,  neque  extremum  anni  finem  opperiri, 
cum  multa  memoratu  digna  iam  dudum  ex  animo  exciderint.  Quae 
opinio  quam  sit  absurda  nemo  fere  non  potest  intellegere.  Illud 
enim  potius  est  cavendum  ne  saepius  de  rebus  iisdem  eosdem  sermones 
audiatis.  Habetis  verno  tempore  Procuratoris  alloquium  ;  habetis 
Encaeniis  vel  Poeseos  Professorem  vel  Oratorem  Publicum  elegantis- 
sime  contionantem  de  Academiae  statu.  Quapropter  indulgentiam 
vestram  impetrare  velim  ne  forte  his  condicionibus  cramben  repetitam 
vobis  apponere  videar. 

Ad  seriora  confestim  nos  vocat  usitata  huius  orationis  consuetudo, 
quae  semper  exordium  sumere  iubet  ab  iis  amicis  qui  intra  annum 
morte  nobis  fuerint  abrepti.  Quod  si  paulo  rarius  quam  soletvestem 
mutare  sumus  coacti,  id  fortunae  felici  acceptum  referre  iuvat.  Sed 
tamen  hoc  solacio  parum  imminuitur  dolor,  cum  ii  quos  hodie 
iugemus  summo  sint  honore  digni ;  doctrina,  ingenio,  industria 
praestantissimi. 

In  primis  mihi  est  nominandus  vir  illustrissimus  Ioaxnes  Burdon 
Sanderson,  per  annos  decem  Medicinae  Professor  Regius  apud  nos 
Oxonienses.  Etiam  nunc  habetis  quasi  in  conspectu  formam  viri  et 
speciem  et  staturam,  oculorum  supercilii  gravitatem.  Quanta  fuit 
in  ore  austeritas,  quanta  suavitas,  nunc  cogitationum  intentionem 
testata,  nunc  remissionem  !  Nec  corporis  dignitati  impar  erat  animi 
altitudo.  Aliis  relinquam  declarare  quantum  lumen  physiologiae 
studiis  adferre,  quantum  ardorem  et  reverentiam  discipulis  posset  in- 

stillare.  Satis  mihi  erit  dicere  eius  praesertim  ope  Scholam  nostram 
Medicinae,  quae  diu  iacuerat,  revixisse  et  nomen  honorabile  sibi 
peperisse. 

Integra  adhuc  aetate  morte  repentina  exstinctus  est  Waltervs 
Raphael  Weldon,  Anatomiae  Professor  Linacerius,  vir  inter 
amicos  si  quis  alius  comis,  adfabilis,  humanus ;  in  lucubrationibus  et 
laboribus  indefessus,  unde  illud  praecipue  agere  studebat  ut  rerum 
animantiumque  varietates  enumerando  et  componendo  ad  legem  ac 
normam  paene  mathematicam  cuncta  posset  redigere.  Crediderim 
illum  ante  oculos  habere  Lucretianam  illam  cohortationem 

alid  ex  alio  clarescet,  nec  tibi  caeca 
nox  iter  eripiet  quin  ultima  naturai 
pervideas :  ita  res  accendent  lumina  rebus.1 

Huic  accedit  Abel  Greenidge,  a  Collegio  di.  Io.  Baptistae  nuper 
in  societatem  receptus.  De  quo  quid  dicam  verius  quam  tritam  illam 
sententiam  adfirmantem  e  consummatum  eum  in  brevi  multa  exple- 
visse  tempora '  ?  Antiquitatis  et  philosophiae  studiis  deditus  omnium 
iudicio  primas  partes  sustinebat.  Iuris  Romani  interpres  gravissimus, 
Historiae  Romanae  conscribendae  ita  toto  opere  incumbebat  ut  nullo 
modo  laboribus  supersedere  sciret. 

Haud  minore  luctu  deflendus  est  vir  insignissimus  Alvredvs  Beit, 
qui  non  modo  non  huius  Academiae  alumnus  sed  ne  nostro  quidem 
sanguine  ortus,  adeo  patriam  nostram  suam  ipsius  fecit  ut  nihil 
vellet  omittere  quod  Imperii  Britannici  fines  ac  potestatem  propa- 
gare  posset  et  stabilire.  Nos  vero  Oxonienses  praecipuas  illi  gratias 
agimus,  quod,  qua  erat  munificentia,  Professorem  et  Praelectorem  in 
hac  Vniversitate  creaverit,  quorum  ope  iuventuti  nostrae  notior  fieret 
Coloniarum  Britannicarum  historia.  Auget  etiam  dolorem  quod 
auctor  huius  instituti  vixdum  ordinatis  rebus  praematura  morte  ipse 
obierit. 

Iam  tandem  liceat  carissimi  et  cultissimi  viri  mentionem  facere, 
Thomae  Grose,  Collegii  Reginae  diu  Socii  et  Tutoris,  Vniversitatis 

1  Lucret.  i.  115. 


89 

nostrae  per  annos  ix  Registrarii.  Quis  unquam  vel  amicorum  vel 
discipulorum  fuit  observantior ;  quis  Academiae  studiosior;  quis  in 
rebus  gerendis  diligentior  ?  Nobis  autem  qui  cotidie  in  eius  familiari- 
tate  versabamur  luctuosissimum  erat  valetudinem  infirmam,  virium 
defectionem  observare,  quae  supremum  diem  nimis  certo  praesagie- 
bant.  Amici  obitum,  quamvis  turbato  temporum  ordine,  in  hunc 
locum  consulto  reservavi,  quoniam  munere  vacante  non  poterat  non 
in  quaestionem  venire  quid  et  quale  futurum  esset  Registrarii  ofncium. 
Re  diu  perpensa  atque  disceptata,  rogatio  in  domo  Congregationis 
plus  quam  semel  est  promulgata,  emendata,  renuntiata ;  quae  tamen 
sperandum  est  fore  ut  brevi  sanciatur.  Mihi  quidem  operae  esse 
pretium  videtur  uno  quasi  conspectu  comprehendere  quo  auctu 
Vniversitatis  negotia  increverint,  quot  quantique  labores  nuper 
fuerint  suscepti,  ne  qua  ex  parte  in  iuventute  nostra  instituenda 
deficere  videremur.  Cum  vero  haec  omnia  vel  summatim  perstringere 
taedium  adferret,  liceat  mihi  (ut  ex  pede  Herculem  agnoscatis)  Statuta 
Vniversitatis  quae  xxx  abhinc  annis  sunt  edita  cum  iis  quae  nunc 
sunt  comparare.  Invenietis,  Academici,  prius  illud  volumen  paginas 
nonnisi  tercentum  nonaginta  duo  continere ;  posterius  autem  sescentas 
quinquaginta  unam.  Quod  si  memineritis  adeo  identidem  emendata 
esse  vetera  Statuta,  ut  excisa  sint  multa  quae  diu  obsoleverant, 
constabit  plus  quam  duplicatum  esse  praescriptorum  corpus,  multi- 
plicatas  difncultates.  Equidem  saepius  cum  legum  Academicarum 
codicem  interpretari  studui,  in  luto  volutari  sum  visus,  et  Davum 
me  esse  non  Oedipum  adgnovi.  Porro,  quotiens  in  angustiis  versatur 
Academia,  seu  quia  in  ipsis  Statutis  latet  ambiguitas,  seu  quia  novi 
aliquid  apparuerit  non  omnino  provisum,  ad  decreta  confestim  est 
confugiendum,  quorum  ea  quae  hodie  valent  paginas  in  codice  octo- 
ginta  complent.  Haec  omnia  Registrario  bene  nota  esse  debent,  ita 
ut  sciscitantibus  responsum  dare  possit.  His  accedunt  Vniversitatum 
externarum  negotia,  epistolae  sescentae  legendae  et  conscribendae : 
accedunt  etiam  concilia,  contiones,  colloquia,  delegatorum  congres- 
siones,  quibus  plerumque  Registrarius  interesse  iubetur.  Haec  omnia 
dum  mecum  reputo  Herculeos  labores  pro  nihilo  habere  ausim. 

MEIIRV  M 

De  examinationibus  pauca  fortasse  sunt  dicenda.  Confitendum  est 
iis  adulescentibus  qui  nuper  quaestionibus  Magistrorum  Scholarum 
in  Parviso  pro  forma  respondere  studuerunt  res  non  omnino  bene 
successisse.  Plurimi  enim,  ut  vulgo  habetur,  novae  geometriae  metu 
in  certamen  algebraicum  abducti  inhoneste  perierunt.  Ac  profecto 
de  tota  Examinationum  ratione  complures  exortae  sunt  controversiae. 
Quaeritur  num  ab  eis  qui  in  prima  examinatione  publica  nullum 
honorem  ambiunt,  duo  tantum  '  libri '  (ut  dicuntur)  sint  exigendi. 
Hanc  condicionem  Congregatio  nostra  sibi  non  placere  declaravit. 
Porro,  sunt  qui  plerasque  examinationes  exacto  demum  termino 
fieri  iubeant.  Quae  res  utrum  examinatoribus,  discipulis,  remigibus, 
parentibus  sit  placitura,  adhuc  in  dubio  est. 

Increbruit  nuper  fama  statuisse  Typographei  Clarendoniani  Dele- 
gatos  sedem  mutare  et  ofncinas  commodiores  in  Pomptinis  illis 
paludibus  quae  occidentali  Oxoniae  parti  adiacent  aedificare.  Neque 
prorsus  inutilis  esse  videbatur  ista  migratio  si  modo  vellent  Pro- 
fessores  e  Museo  supellectilem  scientificam  in  situm  derelictum 
transferre,  neque  ut  nunc  sancrosanctis  Parci  finibus  appetenter 
inhiare.     Res  ad  pactionem  non  venit. 

Ecce  novi  aliquid  e  Bibliotheca  Bodleiana !  Exemplar  vetustissi- 
mum  Shakesperianorum  dramatum  in  Bibliotheca  quondam  repositum 
ii  qui  tunc  erant  Curatores  ut  supervacaneum  divendunt.  Hunc 
librum  in  domicilio  privato  repertum  Bibliothecarius  reciperare  cupit 
— non  iam  ut  vilem  rem  et  supervacaneam  sed  magno  scilicet  pretio 
parabilem.  O  spectaculum  pulchrum  et  admirabile  !  Hinc  habetis 
Bibliothecarium  nostrum  desiderio  simul  et  inopia  cruciatum ;  hinc 
Curatores  magnam  impensam  improbantes ;  hinc  autem  Croesum 
aliquem  tribus  millibus  librarum  licitantem.  Gratulor  Bibliothecario 
qui  sua  ipsius  perseverantia — ne  dicam  pervicacia — Maecenates  effla- 
gitando  pecuniam  collegerit,  redemerit  captivum. 

Contigit  quoque  res  prorsus  inusitata  cum  in  Termino  Paschatis 
placuit  Vniversitati  gradus  honoris  causa  in  principem  eximium 
aliosque  proceres  ab  Imperio  Serico  missos  conferre.  Iuvabat  tueri 
graves  virorum  vultus,  bullatos  apices,  capillos  in  caudam  collectos, 

vestes  manicatas,  croceas  lacernas,  ceteraque  dignitatis  insignia. 
Quid  autem  de  hac  Academia  sentirent  hospites  in  incerto  est. 

Ad  finem  propero.  Prius  tamen  salutandi  sunt  Professores  qui 
nuper  apud  nos  provinciam  acceperunt ;  Carolvs  Oman,  Professor 
Chicheleianus ;  Ioaxxes  Wilhelmvs  Mackail,  Professor  Poeseos ; 
Gilbertvs  Bourxe,  Anatomiae  Professor  Linacerius ;  Hvgo 
Egertox,  Professor  in  Coloniarum  historia ;  Wilhelmvs  Somer- 
ville,  Professor  Sibthorpianus :  quibus  fausta  omnia  et  felicia 
auguramur. 

Restat  ut  (pace  vestra)  pauca  tantum  de  me  ipso  adiciam.  Biennio 
iam  exacto  satius  mihi  videbatur  ofiicio  me  abdicare ;  non  quia  taedio 
me  adfecerunt  sescenta  illa  negotia  in  quibus  Procancellarius  non 
potest  non  versari.  Immo  verebar  ne  forte  annis  iam  gravior 
Academiae  utilitatibus  deessem.  Quod  si  non  prorsus  (ut  spero) 
defecerim,  id  omne  collegarum  amicorum  ministrorum  auxilio  atque 
indulgentiae  acceptum  refero,  qui  mihi  quidem  nunquam  non  inter  se 
certare  videbantur  quo  potissimum  modo  labores  meos  levarent  et 
quasi  viam  munirent.  His  omnibus  gratias  ago  quam  maximas. 
Gratulor  Vniversitati  quod  onera  quae  nunc  depono  umeris  robu- 
stioribus  sunt  ferenda.  Virum  optimum,  qui  post  me  munus  suscipiet, 
amicum  sodalem  commilitonem  diu  sum  expertus ;  quo  gubernacula 
tenente  nullum  habeo  metum  ne  quid  detrimenti  res  publica  capiat. 

ORATIO  GRATVLATORIA  IN  THEATRO  SHELDONIANO 
HABITA,  GEORGIO  NATHANIEL  CURZON  DE 
KEDLESTON  AD  OFFICIVM  CANCELLARII  ADMISSO, 
DIE  XIM0  MENS.  MAII  MCMVII 

Illvstrissime  et  Hoxoratissime  Caxcellarie, 

VARTVS  nunc  agitur  annus  ex  quo  auspiciis  laetis  ac 
ibona  spe  viro  insigni  et  venerando  Georgio  Vice-Comiti 
Goschex  Vniversitas  Oxoniensis  Cancellarii  munus  detulit, 
quo  nemo  potuit  inveniri  Almae  Matris  studiosior,  nemo  pietate 
sagacitate  experientia  ornatior,  qui  etiam  si  iam  tunc  ad  senectutem 
vergeret  tantas  habuit  animi  vires,  tantum  ingenii  robur,  tantam  in 
negotiis  alacritatem,  ut  nobis  quidem  necopinantibus  summi  viri 
interitus  obtingeret. 

Venit  in  mentem  illius  diei  recordatio,  cum  in  ipso  patroni  domi- 
cilio,  inter  hortorum  silvarumque  amoenitates,  ab  Vniversitate  habita 
est  iusta  et  sollemnis  Convocatio,  et  Cancellario  tradita  sunt  officii 
insignia.  Iam  nunc  audire  videor  tum  gratulationes  laetas  tum 
benignam  viri  orationem  firmam  pollicentis  fidem.  Quo  fit  ut  acriore 
quodam  modo  luctu  adficiamur  quod  nuperrime  in  eodem  loco  maestis 
Amici  exsequiis  interesse  iussi  sumus.  Heu  nimis  breve  temporis 
intervallum  !  quod  tamen  ne  Te  quidem,  vir  dignissime,  domestici 
doloris  expertem  reliquit. 

Velim  equidem  aliquid  Tibi  solacii  inde  proveniat  quod  ab  Oxoni- 
ensibus  Tuis  ad  munus  honorificum  et  ad  negotia  fortasse  operosa 
evocatus  fueris. 

Iuvat  hodie  veterem  illam  necessitudinem  atque  amicitiam  redinte- 
grare  quae  Tuae  Te  Vniversitati  iam  dudum  coniunxit :  iuvat  rursus 
in  gremium  recipere  eximium  Collegii  de  Balliolo  alumnum,  honori- 

bus  ornatum,  praemiis  Academicis  bis  donatum  :  iuvat  decem  annorum 
memoriam  repetere  qui  Te  Collegii  Omnium  Animarum  Socium 
videbant.  Te  vero  in  remotas  Asiae  regiones  etiam  adulescentem 
rapuit  vehemens  peregrinandi  studium,  scilicet  ut  terrarum  arcana 
atque  multorum  hominum  mores  expertus,  ac  deinde  in  externis 
Imperii  rebus  ab  illustrissimo  Marchione  de  Salisburia  eruditus,  ad 
ea  munera  obeunda  paratior  fieres  unde  tantam  reportasti  laudem. 
Quapropter  post  haec  tirocinia  atque  has  exercitationes  haud  mirum 
est  quod  cum  vix  octavum  lustrum  clauseras  ad  Imperii  Indici 
administrationem  regia  vice  fueris  promotus.  Quae  vero  ibi  gessisti 
ne  summatim  quidem  licet  mihi  perstringere.  Mitto  igitur  tot 
tantaque  beneficia  in  vastam  illam  provinciam  collata ;  mitto  famem 
et  inopiam  populi  repressam,  cohibita  pestilentiae  contagia,  procu- 
ratam  agrorum  culturam,  educationis  et  institutionis  rationem  emen- 
datam,  et,  quod  maximi  est  momenti,  Imperii  fines  munitos  et 
terminatos. 

Iam  tandem  in  patriam  reversus  dissimilem  ac  tenuiorem  pro- 
vinciam  sortitus  es  quae  tamen  curam  sollicitam  postulat ;  quoniam 
permulta  sunt  quae  Vniversitati  periculum  minitantur.  Profiteri 
certe  licet  meliora  nos  et  videre  et  probare,  sed  tamen  apud  quosdam 
saepius  in  suspicionem  venimus  deteriora  ultro  sequendi.  Sunt  qui 
arbitrentur  Vniversitatem  divitiis  abuti,  luxum  fovere,  traditos  mores 
rationemque  disciplinae  antiquam  obstinatius  adservare,  praemia 
locupletioribus  tribuere  egenis  denegare.  Non  equidem  harum 
rerum  excusationem  mihi  esse  suscipiendam  censeo,  cum  pro  certo 
sciam  nobis  esse  propositum  imperfecta  supplere,  refingere  obsoleta, 
ut  neque  nobismet  ipsis  neque  rei  publicae  deficere  videamur.  Credo 
Academiam  adeo  non  detrectationi  obnoxiam  esse  debere,  ut  potius 
ab  amicis  et  fautoribus  opem  auxiliumque  non  iniuria  efflagitet. 
Pervulgata  est  opinio  falsa  copiis  satis  superque  abundare  Acade- 
miam  :  illi  vero  qui  rationum  Academicarum  sunt  peritissimi  plane 
intellegunt  quibus  angustiis  premamur. 

Vt  alia  praetermittam,  quid  quaeso  de  Bibliotheca  Bodleiana  est 
dicendum  ?    quid  de  Professorum  cathedris  ?  quid  de  scientiae  natu- 

ralis  studiis  novis,  cum  sescentis  aliis  rebus  quae  impensam  postulant  ? 
Constat  igitur  eum  qui  apud  nos  Cancellariatus  officium  suscipit 
hereditatem  adire,  luculentam  sane  neque  tamen  sine  magno  labore 
administrandam. 

Tibi  vero,  vir  honoratissime,  fortunas  nostras  summa  fiducia  com- 
mittimus,  et  Tuo  favore  Tuoque  auxilio  freti  ad  maiora  nos  liben- 
tissime  accinffemus. 

ORATIO  CREWEIANA  IN  THEATRO  SHELDONIANO 
HABITA  DIE  XXIV™  MENS.  IVN.  MCMVIII 

AVD  invitus,  Academici,  opus  interruptum  hodie  resumo. 
•Oratoris  Publici  officium,  octo  et  viginti  abhinc  annis 
Jmihi  commissum,  exercere  non  poteram,  cum  ad  servitutem 
illam  honorificentissimam  essem  vocatus,  quam  carus  mihi  amicus 
et  collega,  Procancellarius  l  noster,  tanta  habilitate  iam  nunc  sustinet. 
Felicem  me  esse  censeo  quod  interim  munus  meum  viro  ornatissimo 
Alvredo  Denis  Godley2  delegare  possem,  cui  maximas  ago  gratias. 
Nec  quidquam  laetius  repperi  quam  istis  Encaeniis  in  sella  curuli 
sedere,  et  rostra  e  longinquo  contemplatus,  alterius  spectare  laborem : 
quem  tamen,  dum  vicarii  mei  facundiam  admirabar,  non  tam  laborem 
putavi  quam  promptam  potius  et  expeditam  facultatem. 

Confitendum  est  nunquam  nobis  praeteriisse  annum  quin  aliqua 
saltem  doloris  nota  Academiae  fuerit  inusta,  compluribus  amicis  aut 
morte  abreptis  aut  a  loco  et  officio  digressis.  Eorum  qui  propter  in- 
firmam  valetudinem  ab  officio  nuper  se  abdicaverunt  desideramus 
Thomam  Kelly  Cheyne,3  Sacrae  Scripturae  Interpretationis  Profes- 
sorem  Orielensem,  inter  theologos  eruditissimum  et  audentissimum,  et 
Carolvm  Hvbertvm  Parry,4  Baronettum,  Musicae  Professorem, 
ingenio  et  arte  admirabilem,  virium  et  sanguinis  plenissimum. 
Primo  tamen   avulso    ramo    non  deficit   alter  aureus,   cum   denuo 

1  Thomas  Herbert  Warren,  M.A.,  Hon.  D.C.L.,  President  of  Magdalen 
College.  i 

2  Alfred  Denis  Godley,  M.A.,  Fellow  of  Magdalen  College,  acted  as  deputy 
while  the  Public  Orator  held  the  Vice-Chancellorship. 

8  Thomas  Kelly  Cheyne,  D.Litt.,  D.D.,  Oriel  Professor  of  the  Interpretation  of 
Holy  Scripture,  and  Canon  of  Rochester. 

*  Sir  C.  H.  H.  Parry,  Bart.,  C.V.O.,  Mus.  Doc,  D.C.L.,  Hon.  Fellow  of  Exeter 
College,  Professor  of  Music  in  the  University  of  Oxford  since  1899. 

Acadtmiae  nostrae  sit  redditus  Waltebvs  Parratt,1  eques, 
Musicae  Doctor,  Collegii  Sanctae  Mariae  Magdalenae  Socius  honoris 
causa ;  nobis  Oxoniensibus  intimo  amicitiae  vinculo  adstrictus. 

Inter  eos  qui  obierunt  lugere  debemus  spectatissimum  virum  et 
sanctissimum,  Ioannem  Ricardvm  King,  Collegii  Orielensis  So- 
cium,  Ecclesiae  Sancti  Petri  in  Oriente  per  xl  fere  annos  Vicarium, 
et  Georgivm  Uglow  Pope,  S.  T.  P.,  Collegii  de  Balliolo  Capellanum, 
dialectorum  orientalium  praelectorem  expertissimum.  Fas  etiam  est 
lugere  par  nobile  virorum,  quorum  utrumque  Vniversitas  nostra 
ordinibus  suis  honorifico  Doctoris  titulo  adscribere  gaudebat ;  alterum, 
Henricvm  Campbell-Bannerman,2  primas  in  re  publica  partes 
summa  sagacitate,  sedulitate,  iustitia  sustinentem ;  alterum,  Devo- 
niae  Dvcem,3  senatorem  incorruptum,  fide  auctoritate  virtute  apud 
omnes  valentem,  Vniversitatis  Cantabrigiensis  Cancellarium  orna- 
tissimum.  Nuperrime  provecta  aetate  nobis  discessit  vir  reverendus 
Thomas  Vere  Bayne,4  Aedis  Christi  alumnus,  olim  Censor,  Acade- 
micis  suis  ob  mitem  sapientiam,  comitatem,  constantiam  acceptissimus. 

Eodem  fere  tempore  in  Oxoniam  suam  reductus  est,  non  iam 
amicis  iterum  consociandus,  sed  terrae,  eheu !  mandandus,  Wil- 
helmvs  West  Jones,5  Archiepiscopus,  et  Africae  meridionalis 
Metropolitanus.  Neminem  novi  quem  acriore  desiderio  amici,  quem 
Collegium  divi  Io.  Baptistae  maiore  prosequatur  reverentia,  ecclesiae 
defensorem  strenuum,  libertatis  propugnatorem,  propositi  tenacem, 
in  laboribus  diuturnis  indefessum,  in  controversiis  aequi  servantis- 
simum,    in     amicitiis    constantissimum.     Huic    numero    novissime 

1  Sir  Walter  Parratt,  Knt,  M.V.O.,  Mus.  Doc,  Hon.  Fellow  of  Magdalen 
College. 

2  The  Right  Hon.  Sir  Henry  Campbell-Bannerman,  G.C.B.,  Hon.  D.C.L.  1907, 
Prime  Minister  and  First  Lord  of  the  Treasury  since  1905. 

3  The  Duke  of  Devonshire  received  (as  Marquis  of  Hartington)  the  honorary 
degree  of  D.C.L.  in  1878. 

4  Thomas  Vere  Bayne,  M.A.,  student  of  Christ  Church ;  Keeper  of  the 
Archives  of  the  University. 

5  The  Most  Rev.  William  West  Jones,  D.D.,  Archbishop  of  Cape  Town, 
Metropolitan  of  South  Africa  ;  Hon.  Fellow  of  St.  John's  College. 

accessit  Ioannes  Evans,1  Ordinis  Balnei  eques  commendator, 
Collegii  Aenei  Nasi  Socius  honoris  causa.  Quis  nescit  qua  sagaci- 
tate  priscorum  mortalium  armatum,  instrumenta,  supellectilem 
perscrutaretur,  quo  studio  antiquorum  thesaurum  numorum  con- 
quireret,  quem  ad  modum  litterarum  linguarumque  scientia  polleret  ? 
Quid  multa  ?  Adeo  fama  eius  in  omni  antiquitatis  indagatione 
percrebruit  ut  admirari  desinamus  quo  pacto  filius  illustris  Artvrvs 
Evans2  paternas  laudes  summa  pietate  aemulaverit. 

Vereor  equidem,  Academici,  ne  forte  haec  quae  nunc  aguntur 
Encaenia  quodam  modo  languere  vobis  videantur,  recordantibus 
quot  eminentes  viri  ipsius  Cancellarii  nutu  ordinibus  nostris, 
honoris  causa,  adscriberentur.  Eorum  autem  qui  tunc  temporis 
doctoratus  insignibus  sunt  ornati,  nemo  prodibat  acceptior  quam  tu, 
optime  Procancellarie,  qui  quanta  adsiduitate  Academiae  utilita- 
tibus  inservire  studueris  collegae  tui  nunquam  non  experti  sunt. 

Erant  autem  alia  quae  istos  menses  praecipue  notabiles  redderent : 
quoniam  sub  idem  tempus  maxima  huc  convolavit  hominum  frequentia 
novo  et  inusitato  spectaculo  inhiare  cupientium.  In  pratis,  quae  ad 
sinistram  Cherwelli  ripam  Aedes  Christi  prospicit,  abiegna  stabat 
compages,  incendio  et  licentia  iuniorum  haud  prorsus  intemptata.3 
Gramineum  a  fronte  theatrum,  ubi  oculis  fidelibus  subiciebantur 
imagines  ex  antiquis  Oxoniae  annalibus  ab  histrionibus  sollerter 
effictae.  In  plateis  interea  inter  hodiernum  urbis  strepitum  cotidie 
cernere1  erat  miram  et  confusam  hominum  multitudinem,  nunc 
pedibus  euntium,  nunc  raedis,  nunc  ferreis  rotarum  machinis, 
nunc  equis  insidentium.  Hic,  sublato  temporis  discrimine,  variis 
splendentes  vestimentis  adspiceres  reges,  reginas,  monachos,  sacer- 
dotes,  matronas,  ancillas,  pedisequos,  milites  cataphractos,  pueros, 

1  Sir  John  Evans,  K.C.B.,  Hon.  D.C.L.  (1877),  Hon.  Fellow  of  B.  N.  C. ;  Presi- 
dent  of  the  Royal  Numismatic  Society,  and  of  the  Society  of  Antiquaries. 

2  Dr.  Arthur  John  Evans,  Fellow  of  B.  N.  C,  Keeper  of  the  Ashmolean  Mu- 
seum,  Oxford,  since  1884. 

3  The  wooden  Grand  Stand  for  the  '  Oxford  Pageant'  was  set  on  fire  by 
youthful  marauders,  and  much  damage  done. 

MERRY  Hf 

philosophos,  pastores,  agricolas,  ad  TTpoyvfivda-naTa  festinantes :  ita  ut 
facile  crederes  aut  campos  Elysios  aut  ipsum  Acheronta  viva 
defunctorum  simulacra  in  Oxoniam  catervatim  evomuisse.  Ac  veluti 
in  divino  illo  Aeneae  clipeo 

res  Italas  Romanorumque  triumphos, 
haud  vatum  ignarus  venturique  inscius  aevi, 
fecerat  Ignipotens,1 

ita  in  hoc  spectaculo  in  claram  lucem  revocabantur,  ut  nusquam 
melius,  Vniversitatis  et  urbis  nostrae  amplitudo  et  praestantia. 

Nihil  profecto  in  praesenti  tempore  obvenit  quo  minus  Minerva 
nostra  paciferae  ramo  olivae  gaudeat.2  Immo,  mihi  quidem  videtur, 
si  quis  hospes  inter  silvas  Academi  discipulorum  discipularumque 
frequentiam  hodie  spectaret,  iisdem  fere  studiis  incumbentium, 
eosdem  fere  petentium  honores,  vix  posset  recordari  quo  fervore 
aliquando  disceptaretur  num  patefieri  deberent  mulieribus  gradus 
Academici.  Rogatione  illa  tunc  temporis  antiquata,  belli  rumor 
subsidit :  etsi  nemo  mehercule  sciat  num  lateant  ignes  cineri  doloso 
suppositi.  Interea  contentio  non  prorsus  dissimilis,  ab  angustis 
Academiae  finibus  ablegata,  ampliorem  sortita  est  provinciam,  quae 
non  solum  Academiam,verum  etiam  totam  complectatur  rem  publicam. 
Inspiciatis,  quaeso,  Academici,  libellum  quem  hodie  in  manibus 
habetis,  ubi  earum  exercitationum  argumenta  exponuntur  quae  Can- 
cellarii  praemio  sunt  donatae.  Gtuaestionem 3  Latine  tractandam 
cernitis  '  permittendumne  sit  mulieribus  ius  suffragii?'  De  hac 
re  quod  sentiam  dicere  reformido,  praesertim  in  his  Encaeniis  ubi 
numero  pauciores  sunt  viri.  Dum  vero  de  his  rebus  mecum  cogito, 
statim  femineo  ululatu  obtundi  videntur  aures :  iam  nunc  in  aciem 
prodeunt  Ecclesiazusae,  cdanda  mulieribus  suffragia5  vocif erantes ; 

1  Verg.  Aen.  viii.  626. 

2  Contrast  of  the  quiet  of  Oxford,  no  longer  troubled  by  the  conflict  over 
Women's  Degrees,  with  the  action  of  '  militant  suffragettes '  elsewhere. 

3  The  subject  set  for  the  Chancellor's  Latin  Essay  was  the  discussion  of  the 
question  whether  '  Votes  for  Women  '  should  be  granted. 

inscripta  lintea  iactantes ;  senatorum  ostia  ad  galli  cantum  pulsantes ; 
in  plaustris  latitantes ;  subsellia,  contiones  clamoribus  intempestivis 
interpellantes ;  tintinnabula  agitantes;  in  iudicium  adductae,  in 
custodiam  datae,  vadimonio  liberatae,  aut  vadem  aspernatae.  Fuerit 
sane  causa  iustissima:  non  tali  tamen  auxilio  eget  nec  defensori- 
bus  istis. 

Propria  vero  Encaeniorum  est  consuetudo  Fundatorum  ac  Bene- 
factorum  iustam  facere  commemorationem.  Debitae  ergo  pietati, 
quoad  potui,  satisfacere  nunquam  aut  desii  aut  desinere  velim ; 
quoniam  nobis  Academicis  contigit  hereditatem  potius  adipisci 
quam  bona  nobismet  ipsis  colligere.  Quapropter  duplex  nobis  est 
officium,  primum  quidem  ut  tot  tantaque  beneficia  gratissimo 
semper  animo  adgnoscamus ;  deinde  ut  ea  omnia  quae  percepimus 
summa  custodiamus  cura,  et  in  utilitatem  communem  prudentissime 
conferamus.  Saepius  autem  in  hoc  loco  questus  fui  antiquas  benefi- 
centiae  fontes  aut  prorsus  esse  exsiccatos  aut  nonnisi  guttatim  stillare. 
Magis  idcirco  laetor  quod  denuo  redundare  inceperint  salutares 
aquae  quae  (  scatebris  arentia  temperent  arva ',  unde  largior  seges  sit 
exspectanda.  Tibi,  optime  Cancellarie,1  maximae  grates  sunt 
agendae,  qui  tanto  studio  Vniversitatis  nostrae  necessitates  locu- 
pletioribus  commendaveris,  nunc  Maecenates  vel  patrios  vel  externos 
efflagitando,  nunc  Collegiorum  alumnos  monendo  ne  suis  ipsorum 
utilitatibus  intenti  Almae  Matris  commoda  parum  curent.  Iuvat 
hodie  recentia  liberalitatis  indicia  commemorare,  unde  vel  constitutae 
sunt  vel  constituendae  novae  Professorum  Praelectorumque  cathe- 
drae,  nova  discipulis  praemia  proposita,  aliaeque  collationes  acce- 
ptissimae.  Bonam  igitur  spem  habeatis  oportet  fore  ut  in  hac 
Academia  nulla  vel  doctrinae  vel  scientiae  pars  omnino  sit  indotata. 

Tempora  mutantur :  nos  et  mutamur  in  illis. 
Huius  modi  vero  mutationes  non  festinationem  postulant  aut  pro- 
perantiam,  sed  cautam  et  consideratam  maturationem.     Sunt  enim 

1  The  Chancellor  was  present  in  the  Theatre ;  and  the  allusion  is  to  his 
'  University  Appeal '. 

qui,  velut  pharmacopolae  eircumforanei  sua  remedia  venditantes, 
Vniversitatis  deformationem  appetant  potius  quam  emendationem. 
Nos  autem,  bene  intellegentes  non  omni  ex  parte  perfectam  abso- 
lutamque  esse  administrationis  nostrae  rationem,  ad  meliorem  rerum 
condicionem  certius  et  prudentius  eniti  possumus  quam  ceteri.  Ne 
tamen  spem  vanam  alamus  omnibus  aeque  placendi  monet  Aesopi 
fabula  de  patre  atque  filio  asinum  portantibus.  Tantum  vero  licet 
polliceri,  nosmet  ipsos  quidquid  docuerit  experientia,  quidquid  sua- 
serit  vel  pietas  vel  Almae  Matris  amor,  id  omne  pro  virili  parte  esse 
adhibituros  ut  Vniversitatem  nostram  et  maioribus  dignam  et  posteris 
laudandam  relinquamus. 

